Shaheem akee recruit kuraa jamaa athehge leader eh kamah thuhumathu koffi\nޑރ. މުހައްމަދު ޝަހީމް އަލީ ސައީދު (ކ) އަދި ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް--\n5 ސެޕްޓެމްބަރ 20194ކޮމެންޓް\nޝަހީމަކީ ރެކްރޫޓް ކުރާ ޖަމާއަތެއްގެ ލީޑަރެެއް ކަމަށް ސަނީފް ތުހުމަތު ކުރައްވައިފި\nމިދިޔަ ރިޔާސީ އިންތިހާބުގައި ރައީސް އަބްދުﷲ ޔާމީންގެ ރަނިންމޭޓެއްގެ ގޮތުގައި ވާދަކުރެއްވި ޑރ. މުހައްމަދު ޝަހީމަކީ ރެކްރޫޓް ކުރާ ޖަމާއަތެއްގެ ލީޑަރެެއް ކަމަށް ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް ތުހުމަތު ކުރައްވައިފި އެވެ.\nނޫސްވެރިޔާ އަބްދުﷲ ރިލްވާންގެ މައްސަލައާ ގުޅޭ ގޮތުން މަޖިލީހުގައި ބަހުސްކުރައްވަމުން ސަނީފް ވިދާޅުވީ ނިމިދިޔަ ސަރުކާރުން ފެނިގެން ދިޔައީ ލާއިންސާނީ އެތައް ޖަރީމާއެއް ހިނގަމުން ދިޔައިރު އެކަމަށް ބީރު ކަންފަތެއް ދީގެން ތިބި އިސްވެރިން ކަމަށެވެ.\nދައުލަތުގެ މުއައްސަސާތަކުން އެކަމަށް އިޖާބަ ނުދޭ ކަމަށާއި އެފަދަ އަމަލުތައް ހިންގަމުން ދިޔަ ފަރާތްތަކާއި ދައުލަތުގެ އިސްވެރިންނާއި ގާތް ގުޅުންތަކެއް އޮތް ކަމަށް ސަނީފް ވިދާޅުވި އެވެ. ސަނީފް ވިދާޅުވީ އެކަން އެހެން އޮއްވާ ފެނިގެން ދިޔައީ ރެކްރޫޓް ކުރާ ޖަމާއަތެއްގެ ލީޑަރެއް ކަމަށް ބަޔަކު ބުނަމުންދާ މީހެއް އޭރުގެ ވެރިޔާގެ ރަނިން މޭޓަކަށް ހަމަޖެއްސިތަން ކަމަށެވެ.\n"އަޅުގަނޑުމެންނަށް ނަތީޖާއަކަށް މި ބިރުވެރިކަން އިތުރަށް ސާފުވެގެން ދިޔައީ މިދިޔަ ރިޔާސީ އިންތިހާބަށް ބޯމަތިވެފައި އޮއްވާ ކުއްލިއަކަށް ދައުލަތުގެ އެންމެ އިސްވެރިޔާއަކަށް ހުންނަ ބޭފުޅާ ދެވަނަ ދައުރަކަށް ކުރިމަތިލެއްވުމަށް އޭނަގެ ރަނިން މޭޓަކަށް ނެގި ބޭފުޅެއްގެ ނަން އަޑު އިވުނީމާ އަޅުގަނޑުމެންނަށް ގަބޫލުވެގެން ދިޔައީ މިއީ އާދަޔާ ހިލާފު ވެރިކަމަކޭ. އެއީ ދިވެހިރާއްޖޭގެ އެތައް ބަޔަކު ތުހުމަތު ކުރާ ރެކްރޫޓް ކުރާ ޖަމާއަތެއްގެ ލީޑަރެެއް ކަމަށް ބަޔަކު ބުނަމުންދާ މީހެއް ރަނިން މޭޓެއްގެ ނަމުގަ ނަން ދެވިގެން ދިޔައިމަ ބައެއް ދިވެހިންގެ ހިތަށް ކުއްލި ސިހުމެއް ލިބިގެންދިޔަ،" ސަނީފް ވިދާޅުވި އެވެ.\nސަނީފް އިތުރަށް ވިދާޅުވީ ރާއްޖޭގައި އިންސާނިއްޔަތާއި ދެކޮޅު ޖަރީމާތަައް ފެށިގެން އައީ ދައުލަތުގެ ތެރެއިން ކަމަށެވެ. އެގޮތުން ރާއްޖޭގެ ރަސްކަން ކުރި ޒަމާނުގައި ޖާޑިޔާތަކުގަ އާއި ބޮޑެތި ރުނބާތަކުގައި މީހުން ވަޅުލާފައި ހުރި ވާހަކަ ތުންތުން މަތިން އަޑު އިވޭ ކަމަށް ވިދާޅުވި އެވެ.\nއެކަން ބަދަލުވެގެން ދިޔައީ ޖަލަށް ކަމަށާއި ފުރަތަމަ އެކަން ހިނގަމުން ދިޔައީ ޖަލުގައި ތިބޭ ގައިދީން ވީނުވީއެއް ނޭނގި މަރުވުމުން ކަމަށް ސަނީފް ވިދާޅުވި އެވެ. ސަނީފް ވިދާޅުވީ ޖަލުގައި މަރުވި މަދު މީހެއްގެ ވާހަކަ އަޑު އިވުނު ކަމުގައި ވިޔަސް ޖަލުގައި އެފަދަ އެތައް ހާދިސާއެއް ހިނގައިފައިވާ ކަމަށެވެ.\nރިލްވާންގެ މައްސަލައާ ގުޅޭ ގޮތުން ރިޔާސީ ކޮމިޝަނުން އެކުލަވާލި ރިޕޯޓަށް ރިއާޔަތްކޮށް ސަނީފް ވިދާޅުވީ ރިޕޯޓުން ފާހަގަކުރެވޭ މައިގަނޑު ދެކަމެއްވާ ކަމަށެވެ.\nއެގޮތުން މިނިވަން ފިކުރުގެ ނަމުގައި އެހެން ދީންތަކަށް ފުރުސަތު ދިނުމަށް 2010 ވަނަ އަހަރާއި 2011 ވަނަ އަހަރު އާޓިފިޝަލް ބީޗް ގައި ގޮވި ގޮވުމަކީ ރާއްޖޭގައި ކުރެވިގެންވާނެ ކަމެއް ނޫން ކަމަށް އޭނާ ވިދާޅުވި އެވެ. އެހެން ދީން ތަކަށް ޖާގަ ދިނުމަށް ވާހަކަ ދެއްކުމަކީ ދިވެހިން ގަބޫލުކުރާނެ ކަމެއް ނޫން ކަމަށް އޭނާ ވިދާޅުވި އެވެ.\nސަނީފް ވިދާޅުވީ އިސްލާމް ދީނުގެ ނަމުގައި ހަރުކަށި ފިކުރު ހިންގާ މީހުންނަކީ އިސްލާމް ދީނަށް ތަބާވާ ބައެއް ނޫން ކަމަށެވެ. އިސްލާމް ދީނަކީ ހަރުކަށިި ފިކުރަށް ޖާގަދީ މީހުން މެރުމަށް ބާރު އަޅާ ދީނެއް ނޫން ކަމަށް ވެސް ސަނީފް ވިދާޅުވި އެވެ.\nސަނީފް ވިދާޅުވީ އިސްލާމް ދީން އައީ އޯގަތެރިކަމާއި އިހްތިރާމް ކުރުމާއި ނަސޭހަތްދިނުމުގެ ދީނެއްގެ ގޮތުގައި ކަމަށެވެ.\nޑރ. ޝަހީމް ޓެރަރިޒަމް މަޖިލިސް\nޑޮކްޓަރ ޝަހީމް އާމެދު ޙަސަދަވެރިވިޔަސް ދެން ބޮޑުވަރު ޢ\nތިހިރީ ކަޅޭގެ މޭމަތިފެނިފަ ފުރަތަމަ ކަލޭގެ ބައިގަނޑު ރަގަޅުކުރެވޭތޯ ބަލާ ދެން ފަހުން އެހެންމީހުން އިސްލާހުކުރޭ\nޝަހީމްދެކެ ހާދަ ޒާތީވެގެން ތިއުޅެނީ. ތީ ކަލޭމެންގެ ފެންވަރަކީ. މަޖިލީހުގައި އުފެއްދުންތެރި ވާހަކައެއް ބިނާކުރަނިވި ފާޑެއް ކިޔާކަށް ނޭންގޭ. ރޯނުއެދުރުން ހޮވީމަވާ ގޮތްމި\n2010 އާއި 2011 ގައި ބަޔަކު ނުކުމެ ދީނީ މިނިވަންކަމަށް ގޮވައިލުމަކީ އޭރުގެ ސަރުކާރުން ރާވައިގެން ކުރިކަމެއް.


ކޯވިޑް-19 ދިފާޢު: ވެކްސިން ފުރިހަމަ ކުރި މީހުންގެ އަދަދު 130،000 އަށްވުރެ މައްޗަށް – Dhen.mv\nރައުފާ ރަޝީދު May 10, 2021 - 11:30 am\nކޯވިޑް-19އިން ދިފާޢުވުމަށް ޖަހާ ވެކްސިން 130،000އަށްވުރެ ގިނަ މީހުން ފުރިހަމަ ކޮށްފިއެވެ.\nހެލްތު ޕްރޮޓެކްޝަން އެޖެންސީގެ ތަފާސް ހިސާބުތައް ދައްކާގޮތުން ވެކްސިންގެ ދެ ޑޯޒް ފުރިހަމަ ކުރި މީހުންގެ ޖުމްލަ ޢަދަދު ވަނީ 130،866އަށް އަރައިފައެވެ. އަދި ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 300،906އަށް އަރާފައެވެ.\nހޮނިހިރު ދުވަހު ވެކްސިން ދިން އަދަދުތަކަށް ބަލާއިރު ކޮވިޑް-19 އިން ރައްކާތެރިވުމަށް ޖަހާ ވެކްސިންގެ ފުރަތަމަ ޑޯޒް މާލެ ސަރަހައްދުން 133 މީހަކު ޖަހާފައިވާއިރު އަތޮޅުތަކުން 109 މީހުން ޖަހާފައި ވެއެވެ. އަދި 355 މީހުން ދެވަނަ ޑޯޒް ޖަހާފައިވާއިރު އަތޮޅުތަކުން 2364 މީހުން މި ވެކްސިން ފުރިހަމަ ކޮށްފައިވެއެވެ.\nކޮވިޑް-19 އިން ރައްކާތެރިވުމަށް ރާއްޖޭގައި ޖަހަނީ3ވައްތަރެއްގެ ވެކްސިނެކެވެ. އެއީ އިންޑިއާއިން ހަދިޔާ ކުރި ކޮވިޝީލްޑް ވެކްސިނާއި ޗައިނާއިން ހަދިޔާ ކުރި ސިނޮފާމް ވެކްސިންގެ އިތުރުން ފައިޒާ ވެކްސިނެވެ.\nމޮޑާނާ އަދި ޖެންސެން ވެކްސިން ރާއްޖޭގައި ބޭނުން ކުރަން ހުއްދަ ދީފި\nކޯވިޑް-19 ދިފާޢު: އިތުރު 1،132 މީހުން ވެކްސިން ފުރިހަމަކޮށްފި\nހުއްދަ ލިބުނުހާ އަވަހަކަށް ވެކްސިންގެ އަގުތައް ހާމަކުރާނަން-ހެލްތު މިނިސްޓަރ\nޗައިނާގެ އިތުރު ވެކްސިނެއް ބޭނުން ކުރުމުގެ ހުއްދަ ޑަބްލިއުއެޗްއޯ އިން ދީފި


ސީނިއަރ ސްޓެޓިސްޓިކަލް އޮފިސަރ\nމި މިނިސްޓްރީގެ ނަންބަރު 77/2014/22/D-22(IUL (ސެޕްޓެންބަރު 15، 2014) ޢިއުލާނާ ގުޅިގެން ކުރިމަތިލީ މަޤާމަށް ޝަރުޠު ހަމަވާ އެންމެ ފަރާތެއްކަމަށްވެފައި، އެފަރާތުން އެ ފުރުޞަތު ދޫކޮށްލާފައިވާތީ، އެ އިޢުލާނު ވަނީ ބާޠިލުކުރެވިފައެވެ.\nމަޤާމު: ސީނިއަރ ސްޓެޓިސްޓިކަލް އޮފިސަރ\nކްލެސިފިކޭޝަން: ސީނިއަރ ޓެކްނިކަލް އޮފިސަރ ގްރޭޑް 1\nވަޒީފާ އަދާކުރާ ސެކްޝަނާއި ތަން: އެޑިޔުކޭޝަން އިންފޮމޭޝަން މެނޭޖްމަންޓް ޔުނިޓް، ޕޮލިސީ ޕްލޭނިންގ އެންޑް ރިސަރޗް ޑިވިޜަން، މިނިސްޓްރީ އޮފް އެޑިޔުކޭޝަން، މާލެ\nސްކޫލުތަކުގެ ތަފާސްހިސާބު އެއްކުރުމަށްޓަކައި ބެނޫންވާ އުސޫލުތަކާ އެއްގޮތްވާގޮތުގެމަތިން، މާލެ ސަރަހައްދުގެ ކޮންމެ ސްކޫލަކުން ތަފާސްހިސާބު އެއްކުރުން.\nމާލެ ސަރަހައްދުގެ ސްކޫލުތަކުން ހޯދޭ ތަފަސްހިސާބު ޑާޓާބޭސްއަށް އެޅުން.\nސަދަން ސަރަހައްދު އަތޮޅުތަކުގެ ސްކޫލުތަކުން ހޯދާ މަޢުލޫމާތު، ތަފާސްހިސާބު ފޮތަށް ބޭނުންވާ ފޯމެޓަށް އެންޓަރކުރުން.\nމާލެ ސަރަހައްދުގެ ސްކޫލުތަކުން ހޯދާ މަޢުލޫމާތު، ޞައްޙަތޯ ބެލުމަށްޓަކައި ކުރީގެ މަޢުލޫމާތާ އަޅާބަލައި، ގެނަންޖެހޭ އިޞްލާޙީ ބަދަލުތައް، ސްކޫލާ ގުޅިގެން ގެނައުން.\nމާލެ ސަރަހައްދުގެ ސްކޫލުތަކަށް އަމާޒުކޮށްގެން ހިންގާ ވަރކްޝޮޕްތައް ރާވައި ހިންގުމުގައި، އިސްވެރިޔާއަށް އެހީތެރިވެދިނުން.\nމާލެ ސަރަހައްދުގައި ދިރިއުޅޭ ދަރިވަރުންގެ ތެރެއިން ސްކޫލަށް ނުދާ ދަރިވަރުންގެ މަޢުލޫމާތު ހޯދުން.\nމާލެ ސަރަހައްދުގައި ދިރިއުޅޭ ދަރިވަރުންގެ ތެރެއިން ސްކޫލަށް ދާންފެށުމަށްފަހު މެދުކަނޑާލައިފައިވާ ދަރިވަރުންގެ މަޢުލޫމާތު ހޯދުން.\nމާލެ ސަރަހައްދުގެ ހުރިހާ ސްކޫލެއްގެ ޘާނަވީ އިމްތިޙާނުގެ ނަތީޖާ އެނަލައިޒްކޮށް، ސްކޫލުތަކުގެ އެކަޑަމިކް ޕާރފޯމަންސް ބެލުމުގައި، އިސްވެރިޔާއަށް އެހީތެރިވެދިނުން.\nމާލެ ސަރަހައްދުގެ ހުރިހާ ސްކޫލެއްގެ މަތީ ޘާނަވީ އިމްތިޙާނުގެ ނަތީޖާ އެނަލައިޒްކޮށް، ސްކޫލުތަކުގެ އެކަޑަމިކް ޕާރފޯމަންސް ބެލުމުގައި އިސްވެރިޔާއަށް އެހީތެރިވެދިނުން.\nމާލެ ސަރަހައްދުގެ ހުރިހާ ސްކޫލެއްގެ ބަޖެޓުހެދުމަށް ބޭނުންވާ މަޢުލޫމާތު ހޯދުމުގައި އިސްވެރިޔާއަށް އެހީތެރިވެދިނުން.\nމާލެ ސަރަހައްދުގެ ހުރިހާ ސްކޫލުތަކެއްގައި މަސައްކަތްކުރމުންދާ ހުރިހާ މުއައްޒަފުންގެ މަޢުލޫމާތު ހޯދުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nމަގާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް6ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nހ. ހާސިލުކޮށްފައިވާ ތަޢުލީމާއި، ތަމްރީނަށް ބަލައިގެން.\nހ. މި މަޤާމަށް މީހަކު ހޮވުމަށް އިންޓަރވިއު އޮންނާނީ، 2014 ނޮވެންބަރު 23 އާއި 30 އާ ދެމެދުގެ ތާރީޚެއްގައެވެ.\nށ. އިންޓަރވިއުއަށް ކިޔާނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓްކުރުމަށްފަހު އެފަރާތްތަކަށް އެކަންޏެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މި މިނިސްޓްރީގެ ކައުންޓަރުން ލިބެން ހުންނާނެއެވެ. އަދި މި މިނިސްޓްރިގެ ވެބްސައިޓް www.moe.gov.mvން ޑައުންލޯޑް ކުރެވޭނެއެވެ.)\nނ- ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތައް (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ތައްގަނޑުޖަހާފައިވާ ލިޔުމުގެ ކޮޕީ)\nބ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\n- މި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ، މިނިސްޓްރީ އޮފް އެޑިޔުކޭޝަން / ހ. ވެލާނާގެ (8 ވަނަ ފަންގިފިލާ) ކައުންޓަރަށް.\n- ތަކެތި ހުށަހެޅުމުގެ ސުންގަޑިއަކީ، 2014 ނޮވެންބަރު 17 ވަނަ ދުވަހުގެ 14:30 ގެ ކުރިން.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތަކާ އިންޓަރވިއުކުރުމަށްފަހު، އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މި މިނިސްޓްރީގެ ނަންބަރު 3341428 ފޯނަށް ގުޅުން އެދެމެވެ.\nސުންގަޑި: 17 ނޮވެންބަރު 2014 1430


Eagles Kolhah Jehi4Landaa Eku Maziya Ah Bodu Lead Eh - Vaguthu\nދިރާގު ދިވެހި ޕްރިމިއާ ލީގުގައި ކުލަބް އީގަލްސް ކޮޅަށް ޖެހި ހަތަރު ގޯލާއެކު މޮޅުވެ ތާވަލުގެ އެއްވަނައިގައި އޮތް މާޒިޔާ ސްޕޯޓްސް އެންޑް ރެކްރިއޭޝަނުން ބޮޑު ލީޑެއް ނަގައިފިއެވެ.\nއީގަލްސް އަތުން 4-0 އިން މޮޅުވި މި މެޗާއެކު މާޒިޔާ ވަނީ އެއްވަނައިގައި ނުވަ ޕޮއިންޓުގެ ލީޑެއް ނަގާފައެވެ. މި މެޗުގައި މާޒިޔާގެ ފަރާތުން މޮޅު ކުޅުމެއް ފެނިފައިވެއެވެ.\nމި މެޗުގައި މާޒިޔާއިން ލީޑު ނަގާފައިވަނީ މެޗުގެ 26 ވަނަ މިނެޓުގައެވެ. ޖަޕާނުގެ މިޑްފީލްޑަރު ޓަކާޝީ އޮޑަވާރާ މި ލަނޑު ކާމިޔާބުކުރީ ހަމްޒާ މުހައްމަދު (ހަމްޕު) ތަނަވަސްކުރި ފުރުސަތަކުންނެވެ. މާޒިޔާއިން ލީޑު ފުޅާކުރި ލަނޑު ޖެހީ ފުރަތަމަ ހާފުގެ ފުރިހަމަ ވަގުތު ހަމަވެގެން ކުޅުނު އިތުރު ވަގުތުގެ ތެރޭގައެވެ. މި ލަނޑު ކާމިޔާބުކޮށްދިނީ އިބްރާހީމް މަހުދީ ހުސައިން (ފޭދޫ އިއްބެ) އެވެ.\nދެވަނަ ހާފުގައި މާޒިޔާ ފެނުނީ ފުރަތަމަ ހާފަށްވުރެ ވަރުގަދަކޮށެވެ. ގިނަ ފުރުސަތުތަކެއް މި ހާފުގައި ތަނަވަސްކުރި އެވެ. ނަތީޖާއެއްގެ ގޮތުން މެޗުގެ 67 ވަނަ މިނެޓުގައި މާޒިޔާގެ ތިންވަނަ ލަނޑު ކާމިޔާބުކުރީ ލިބުނު ޕެނަލްޓީއަކުންނެވެ. މި ލަނޑު އެ ޓީމަށް ކާމިޔާބުކުރީ ކޮނޭލިއަސް ސްޓެވާޓް އެވެ. މިއީ އަހުމަދު ނޫމާން (ހެލްމެޓް) ކުރި ފައުލަކާއި ގުޅިގެން ދިން ޕެނަލްޓީއެކެވެ.\nމެޗަށްފަހު މާޒިޔާގެ ކޯޗު ވަނީ އޭނާގެ ޓީމުގެ ކުޅުމަށް ތައުރީފުކޮޮށްފައެވެ. އަދި ކުޅުމާއި މެދު ހިތްހަމަޖެހޭ ކަމަށްވެސް ބުންޏެވެ. އީގަލްސްގެ ކޯޗު ވަނީ ނަތީޖާއާ މެދު ހިތްހަމަނުޖެހޭ ކަމަށް ބުނެފައެވެ.\nމި މެޗަށްފަހު ދިވެހި ޕްރިމިއަރ ލީގުގެ ދެވަނަ ބުރުގެ ކުޅުން ވަނީ ނިމިފައެވެ. ނިމުނުއިރު އެއްވަނައިގައި 14 މެޗުން 34 ޕޮއިންޓާއެކު މާޒިޔާ އޮތްއިރު ދެވަނައިގައި ވެލެންސިއާ އޮތީ 14 މެޗުން 25 ޕޮއިންޓް ހޯދައިގެންނެވެ.


SunOnline: Gulhifalhugai port hedhumakee Male' rayyithunnah dhevey aniyaa eh: Muizzu\nގުޅިފަޅުގައި ޕޯޓު ހެދުމަކީ މާލޭ ރައްޔިތުންނަށް ދެވޭ އަނިޔާއެއް: މުއިއްޒު\nޝަފްނާ ހުސައިން 21 Aug 2020, 12:18\nމާލޭ ވިޔަފާރި ބަނދަރު ގުޅީފަޅަށް ބަދަލުކުރުމަކީ މާލޭ ރައްޔިތުންނަށް ދެވޭ އަނިޔާއެއް ކަމަށް ކުރީގެ ހައުސިން މިނިސްޓަރު، ޑރ. މުހައްމަދު މުއިއްޒު ވިދާޅުވެއްޖެ އެވެ.\nމުއިއްޒު މިއަދު ކުރެއްވި ޓުވީޓެއްގައި ވިދާޅުވީ، މާލޭ ރައްޔިތުންގެ ބޯހިޔާވަހިކަމުގެ ހައްގަށްޓަކައި އެކަނި ވެސް ގުޅިފަޅުގައި ޕޯޓު ހެދުން ހުއްޓާލަން ޖެހޭ ކަމަށެވެ. އަދި ޕޯޓަށް އޮތް ދާއިމީ ހައްލަކީ އަބަދު ވެސް ތިލަފުށި ކަމަށެވެ.\n"މާލޭ ރައްޔިތުންގެ ބޯހިޔާވަހިކަމުގެ ހައްގަށްޓަކައި އެކަނި ވެސް ގުޅިފަޅުގައި ޕޯޓު ހެދުން ހުއްޓާލަން ޖެހޭ. ގުޅިފަޅުގައި ޕޯޓު ހެދުމަކީ މާލޭ ރައްޔިތުންނަށް ދެވޭ އަނިޔާއެއް. ޕޯޓަށް އޮތް ދާއިމީ ހައްލަކީ އަބަދު ވެސް ތިލަފުށި،" މުއިއްޒު ވިދާޅުވި އެވެ.\nމާލޭގެ ވިޔަފާރި ބަނދަރު ތިލަފުށްޓަށް ބަދަލުކުރުމަށް ޓަކައި ތިލަފުށީގައި ބަނދަރު ހަދަން ކުރީގެ ސަރުކާރުން އޮތީ ރާވައިފަ އެވެ. ނަމަވެސް ތިލަފުށީގެ ބަދަލުގައި ގުޅީފަޅުގައި ބަނދަރު ހަދާގޮތަށް ނިންމީ އެއީ ތިމާވެށީގެ ގޮތުން ބަލާއިރު ވެސް އެންމެ ރައްކާތެރި ގޮތް ކަމަށް ވުމުން ކަމަށް މި ސަރުކާރުން ކުރިން ވަނީ ބުނެފަ އެވެ.\nތިލަފުށީގެ ބަދަލުގައި ގުޅީފަޅަށް މާލޭ ވިޔަފާރި ބަނދަރު ބަދަލުކުރަން ނިންމީ ބަނދަރުގައި ކުރާ ހުރިހާ މަސައްކަތެއް އެތަނަށް ބަދަލުކޮށް މާލެއަށް ބޮޑު ބަދަލެއް ގެންނަ ގޮތަށް ރާވައިގެން ކަމަށް ހައުސިން އަދި ޕްލޭނިން މިނިސްޓަރު މުހައްމަދު އަސްލަމް ވަނީ މީގެ ކުރިން ވިދާޅުވެފަ އެވެ.\nމާލޭ ވިޔަފާރި ބަނދަރު ގުޅީފަޅަށް ބަދަލުކުރުމަށް ސަރުކާރުން ނިންމާފައިވާ ޕްލޭން ކުރިއަށް ގެންދިޔުމަށް ގުޅިފަޅު ހިއްކުމުގެ މަސައްކަތް މިހާރު ވަނީ ފަށައިފަ އެވެ.\nގުޅީފަޅު ހިއްކުމުގެ މަސައްކަތް ހަވާލުކޮށްފައި ވަނީ ބޮސްކާލިސް ވެސްޓްމިންސްޓާ ކޮންޓްރެކްޓިން ލިމިޓެޑަށެވެ. ޕްރޮޖެކްޓުގެ އަގަކީ 53 މިލިއަން ޑޮލަރު (817.26 މިލިއަން ރުފިޔާ) އެވެ.\nގުޅީފަޅު ޑްރެޖިން އެންޑް ލޭންޑް ރިކްލެމޭޝަން ޕްރޮޖެކްޓުގެ ދަށުން ހަ މިލިޔަން ކިޔުބިކް މީޓަރުގެ ބިން ހިއްކައި ރިވެޓްމެންޓު ޖަހާނެ އެވެ. މި ޕްރޮޖެކްޓުގެ ދަށުން ޖުމްލަ 20 މިލިޔަން ކިޔުބިކް މީޓަރުގެ ސަރަހައްދެއް ހިއްކާނެ ކަމަށް ވެބްސައިޓުގައި ބުނެފައިވެ އެވެ.\nގުޅީފަޅު ހިއްކަން ފަށާފައި ވަނީ މެއި މަހުގެ ތެރޭގަ އެވެ. މި ޕްރޮޖެކްޓު ނިންމާލެވޭނެ ކަމަށް ލަފާކޮށްފައި ވަނީ ނުވަ މަހާއި 14 މަހާ ދެމެދުގެ މުއްދަތެއްގެ ތެރޭގަ އެވެ.\nގުޅީފަޅުގައި 187 ހެކްޓަރުގެ ބިން ހިއްކޭއިރު، އޭގެ ތެރެއިން ބޮޑުބައި އޮންނާނީ ޕޯޓު އަދި ޕޯޓާ ގުޅިގެން ހިންގާ މަސައްކަތްތަކަށް ކަމަށް މިނިސްޓަރު އަސްލަމް ވަނީ ވިދާޅުވެފަ އެވެ.\nނަމަވެސް ގުޅިފަޅު ހިއްކުމަށް ފަހު އެތަނުން މާލޭގެ ރައްޔިތުންނަށް 1200 ބިން ދޫކުރާނެ ކަމަށް ވެސް ސަރުކާރުން ވަނީ ބުނެފަ އެވެ.\nއިމްރާން އަދާލަތުގެ ރައީސަކަށް ކުރިމަތިލައިފި


އެމްޑީޕީގެ ފިޔަވަޅު އަޅާ ކޮމިޓީއިން ޝުޢައިބަށް ފިޔަވަޅު އަޅައިފި | Sandhaanu\nއެމްޑީޕީގެ ފިޔަވަޅު އަޅާ ކޮމިޓީއިން ޝުޢައިބަށް ފިޔަވަޅު އަޅައިފި\nއެމްޑީޕީގެ ފިޔަވަޅުއަޅާ ކޮމިޓީގެ ނައިބު މުޤައްރަރު ޝުޢައިބް ޢަލީ އެކޮމިޓީގެ ނައިބު މުޤައްރަރު ކަމުންނާއި އެކޮމެޓީގެ މަސްޢޫލިއްޔަތު ތަކުން އެކަހެރިކޮށްފިއެވެ. ޝުޢައިބު ޢަލީ މަޤާމުން އެކަހެރިކޮށްފައި ވަނީ ކޮމެޓީއަށް ހުށައަޅައި ބަލަމުންދާ މައްސަލައަކާއި ގުޅިގެންނެވެ.\nޝުޢައިބު މިއަދު ބުނެފައިވަނީ ކޮމެޓީއިން އޭނާ މަޤާމުން އެކަހެރިކޮށްފައިވަނީ އެމްޑީޕީގެ ވެރިންގެ ކާޓޫނު ކުރަހައިގެން ކަމަށެވެ. އޭނާ ވަނީ ރައީސް އިބްރާހިމް މުޙައްމަދު ޞާލިހާއި ރައީސް ނަޝީދުގެ ކާޓޫނުތަކެއް ކުރަހައި ޓްވިޓާގައި ޝެއަރ ކޮށްފައެވެ.\nފިޔަވަޅު އަޅާ ކޮމެޓީއިން ޝުޢައިބް އެކަހެރިކުރި އިރު އޭނާ ވަނީ އެމްޑީޕީގެ ރައީސް، މުޙައްމަދު ނަޝީދަށް ފިޔަވަޅު އަޅައި ދިނުމަށް އެދި ޕާޓީގެ ޗެއަރޕަރސަން ޙަސަން ލަތީފަށް ސިޓީއެއް ފޮނުވައިފައެވެ. އަދި އެސިޓީގެ ޖަވާބުގައި ޙަސަން ލަތީފް ފޮނުވި ޖަވާބަށް ހިތްހަމަ ނުޖެހިގެން ޙަސަން ލަތީފް މަޤާމުން ދުރު ކުރުމަށް އެދި ޝުޢައިބުވަނީ ރައީސް ޞާލިހަށް ސިޓީއެއް ފޮނުވާފައެވެ.\nއެމްޑީޕީގެ ފިޔަވަޅު އަޅާ ކޮމިޓީގެ ދެން ތިބެނީ އެމްޑީޕީގެ ނައިބު ރައީސް މުހައްމަދު ޝިފާޒް އާއި މަޖިލިސް މެންބަރު އިމްތިޔާޒު ފަހުމީ އާއި ސްޓޭޓް މިނިސްޓަރު އަކްރަމް ކަމާލުއްދީނާއި ރައީސް އޮފީހުގެ މިނިސްޓަރު ޑރ. މުސްތަފާ ލުތުފީ އެވެ.\nޒުހޭރު ސެޕްޓެމްބަރ 20, 2020 At 11:39 އމ\nޝުއެބު ގުޅީފަޅުން މާލޭ ރައްޔަތުންނަށް ގޯތި ހޯދަން ކުރާ މަސައްކަތް އެމްޑީޕީ އޭނާގެ ޕާޓީގެ ތެރެއިން ނިމުމަކަށް ގެނެވުނީއެވެ. ޝުއެއިބަށް ވަރަށް ސަލާމް!


SunOnline: Customer in ah makaru hedhi Thailand ge Restauranteh ge verin 1,446 aharah jalah\nކަސްޓަމަރުންނަށް މަކަރު ހެދި ތައިލޭންޑުގެ ރެސްޓޯރެންޓެއްގެ ވެރިން 1،446 އަހަރަށް ޖަލަށް\nރުގިއްޔާ މުހައްމަދު މޫސާ 11 Jun 2020, 13:22\nލައެމްގޭޓް ރެސްޓޯރެންޓުންގެ ދެ ވެރި ފަރާތުގެ ތެރެއިން އެކަކު އެ ރެސްޓޯރެންޓުގައި -- ފޮޓޯ: އެސްއެމްއީތައިލޭންޑް\nބޭންކޮކް (ޖޫން 11): ތައިލޭންޑުގެ ވެރިރަށް ބޭންކޮކްގައި ހުރި ރެސްޓޯރެންޓެއްގެ ވެރިން ކަސްޓަމަރުންނަށް އޮޅުވާލާ، މަކަރު ހެދި މައްސަލައިގައި އެ ދެ މީހުން 1،446 އަހަރަށް ޖަލަށް ލާން ހުކުމްކޮށްފި އެވެ.\nބެންކޮކްގައި ހުރި ލައެމްގޭޓް ސީފުޑް ރެސްޓޯރެންޓުގެ ވެރިންގެ މައްޗަށް ކޮށްފައިވާ ދައުވާތަކުގައިވާ ގޮތުން މިދިޔަ އަހަރު އެ ރެސްޓޯރެންޓުން އޮންލައިން ޕްރޮމޯޝަނެއް ފެށި އެވެ. އެ ޕްރޮމޯޝަންގެ ދަށުން އެޑްވާންސްކޮށް ފައިސާ ދައްކާ މީހުންނަށް ވައުޗަރެއް ދޭނެ ކަމަށް ރެސްޓޯރެންޓުން ބުންޏެވެ.\nއޭގެ ތެރޭގައި 10 މީހުންނަށް 28 ޑޮލަރަށް ކަނޑުމަހުގެ ކެއުމެއް ލިބޭ ވައުޗަރެއްވެސް ހިމެނުނެވެ.\nތައި ޕަބްލިކް ބްރޮޑްކާސްޓިން ސާވިސް (ޕީބީއެސް)އިން ރިޕޯޓު ކުރި ގޮތުގައި އެ ވައުޗަރު ފުރަތަމަ ގަތް މީހުންނަށް ހިދުމަތް ލިބުނެވެ. ނަމަވެސް ފަހުން ވައުޗަރުތައް ގަތް މީހުން ގިނަވެ، ބައެއް މީހުންނަށް ޖާގައެއް ލިބުމުގެ އެތައް މަހެއް ކުރިން ފައިސާ ދައްކަން ޖެހުނެވެ.\nޕީބީއެސްއިން ބުނި ގޮތުގައި އެ ޕްރޮމޯޝަންގެ ދަށުން 20،000 ވަރަކަށް މީހުން 1.6 މިލިއަން ޑޮލަރުގެ ވައުޗަރު ގަތެވެ.\nނަމަވެސް އެ ރެސްޓޯރެންޓަށް ޑިމާންޑާ އެއްވަރަށް ކަނޑުމަސް ނުލިބޭ ކަމަށް ބުނެ، މިދިޔަ މާޗް މަހު ލައެމްގޭޓް ކުންފުނިން އެ ރެސްޓޯރެންޓު ބަންދު ކުރި އެވެ. އަދި ވައުޗަރު ބޭނުން ނުކުރެވޭ މީހުންނަށް އަނބުރާ ފައިސާ ދޭނެ ކަމަށް ބުންޏެވެ. ނަމަވެސް ފައިސާ ލިބުނީ ޝަކުވާ ކުރި 818 ކަސްޓަމަރުންގެ ތެރެއިން 375 މީހުންނަށް ކަމަށް ޕީބީއެސްއިން ހާމަ ކުރި އެވެ.\nއޭގެ ތެރެއިން ފައިސާ ނުލިބޭ ގިނަ އަދަދެއްގެ މީހުން އެ މައްސަލަ ކޯޓަށް ހުށަހެޅި އެވެ. އަދި އިއްޔެ ކޯޓުން ނިންމީ މަކަރާއި ހީލަތުގެ ދައުވާގައި އެ ރެސްޓޯރެންޓްގެ ދެ ވެރިން 1،446 އަހަރަށް ޖަލަށްލުމަށެވެ. ނަމަވެސް ތައިލޭންޑުގެ ގާނޫނު އަސާސީގައިވާ ގޮތުގެ މަތިން އެ ދެ މީހުން ޖަލުގައި ހޭދަ ކުރާނީ ގިނަވެގެން 20 އަހަރެވެ.\nމީގެ އިތުރުން ކޯޓުން ވަނީ ލައެމްގޭޓް ކުންފުނި 58،064 ޑޮލަރުން ޖޫރިމަނާކޮށް، ކަސްޓަމަރުންނަށް ލިބުނު ގެއްލުމުގެ ބަދަލެއްގެ ގޮތުން 80،642 ޑޮލަރު ދިނުމަށް އަންގާފަ އެވެ.\nތައިލޭންޑުގައި މަކަރާއި ހީލަތް ހެދުމުގެ މައްސަލަތަކުގައި ދައުވާ ލިބޭ ފަރާތާ ދެކޮޅަށް ކުރާ ޝަކުވާތަކުގެ އަދަދަށް ބަލައި، އެ މީހަކު ދިގު މުއްދަތަކަށް ޖަލަށް ލުމަކީ އާއްމު ކަމެކެެވެ. ނަމަވެސް އެގައުމުގެ ގާނޫނު އަސާސީން ވަނީ އެ ދައުވާގައި ޖަލު ހުކުމް ތަންފީޒު ކުރެވޭނީ ގިނަ ވެގެން 20 އަހަރަށް ކަމަށް ކަނޑައަޅާފަ އެވެ.\nމަކަރު ހެދި ބަޔަކު 1،446 އަހަރަށް ޖަލަށް\nތައިލޭންޑުން 59 ބިލިއަން ޑޮލަރުގެ ޕެކޭޖެއް ތައާރަފުކޮށްފި\nތައިލެންޑުން ރާއްޖެއަށް 10 މިނީ ވެންޓިލޭޓަރު ހަދިޔާކޮށްފި


ދުނިޔޭގެ އާބާދީ ދުވަސް ފާހަގަކުރުމުގެ ގޮތުން ބޭއްވެވި ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n11 ޖުލައި 2019، ރިފަރެންސް: SA/RIMS/2018/48\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ދައުލަތުގެ ވަޒީރުން، މިނިސްޓްރީ އޮފް ނޭޝަނަލް ޕްލޭނިންގް އެންޑް އިންފްރާސްޓްރަކްޗަރގެ އިސްވެރިން، އ.ދ.ގެ އާބާދީއާ ބެހޭ ޖަމުޢިއްޔާގެ ފަރާތުން ދިވެހިރާއްޖޭގައި ހުންނަވާ ކަންޓްރީ ޑިރެކްޓަރ، ރައްޔިތުންގެ މަޖިލީހުގެ މެންބަރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމިއަދު މުޅި ދުނިޔޭގައި ފާހަގަކުރާ، މި އަހަރުގެ އާބާދީ ދުވަހުގެ މުނާސަބަތުގައި، ރާއްޖޭގެ ލޮބުވެތި ރައްޔިތުންނަށް ތަހުނިޔާއާއި މުބާރަކްބާދީ އަޅުގަނޑު އަރިސްކުރަން. އަދި މިނިސްޓަރ އޮފް ނޭޝަނަލް ޕްލޭނިންގް އެންޑް އިންފްރާސްޓްރަކްޗަރ މުޙައްމަދު އަސްލަމަށާއި، އެ މިނިސްޓްރީގެ އިސް ވެރިންނަށާއި މުވައްޒަފުންނަށް، އަދި މި ޙަފްލާގައި ބައިވެރިވެވަޑައިގަންނަވާ އެންމެހައި ބޭފުޅުންނަށްވެސް ތަހުނިޔާ ދަންނަވަން.\nއަދި މި އަހަރަކީ ޔޫ.އެން.އެފް.ޕީ.އޭ އަށް 50 އަހަރު ފުރޭ އަހަރު ކަމަށްވާތީ، ވަރަށް އިޚްލާޞްތެރިކަމާއެކު މަރުޙަބާއާއި ތަހުނިޔާ އެފަރާތަށްވެސް ދަންނަވަން. އަދި އެ ޖަމުޢިއްޔާއިން ރާއްޖެއަށް ވެދޭ އެހީތަކަށްޓަކައި ޔޫ.އެން.އެފް.ޕީ.އޭ.ގެ ހުރިހާ ބޭފުޅުންނަށް ޝުކުރު ދަންނަވަން.\nކޮންމެ އަހަރަކު ވަކި ޝިޢާރެއްގެ ދަށުން، އާބާދީ ދުވަހެއް ފާހަގަކުރަމުން އަންނަނީ، ވަރަށް މުހިންމު މަޤްޞަދެއްގައި. އެއީ ޤައުމުތަކުން ހާސިލުކުރާ އިންސާނީ އަރުތަތައް ފާހަގަކޮށް، އެކަން ދެމެހެއްޓުމަށް ހިތްވަރުދިނުމާއެކު، އާބާދީއާއި ތަރައްޤީގެ ރާސްތާގައި ކުރިމަތިވާ މައްސަލަތައް ޙައްލުކުރާއިރު، ވަސީލަތްތަކުގެ ބޭނުން ހެޔޮގޮތުގައި ހިފުމަށާއި، މުހިންމު މައްސަލަތަކާމެދު ޢާންމުން ހޭލުންތެރިކުރުވުމަށް.\nމި އަހަރުގެ ޝިޢާރު ބިނާކޮށްފައިވަނީ، މީގެ 25 އަހަރު ކުރިން، 1994 ވަނަ އަހަރު، މިޞްރުގެ ޤާހިރާގައި ބޭއްވި، އާބާދީއާބެހޭ މަހާސިންތާގައި ކަނޑައެޅި އެކްޝަން ޕްލޭންގެ ވަޢުދުތައް ފުއްދުމަށް، ޤައުމުތަކުން ކުރަމުން އަންނަ މަސައްކަތްތައް ހަލުވިކުރުމުގެ މައްޗަށް.\nއެ އަހަރުގެ މަހާސިންތާގައި ބައިވެރިވި 179 ޤައުމަށް އެއްބަސްވެވުނީ، އާބާދީއާއި ތަރައްޤީ އެއްފަސްކުރުމުގައި، ވަރަށް ގިނަ ގޮންޖެހުންތަކެއް ކުރިމަތިވެފައިވާ ކަމަށް. ވަކިން ޚާއްޞަކޮށް، ދަރިމައިވުމުގެ ޞިއްޙަތާއި، ޖިންސީ ތަފާތުކުރުންތަކަކީ، ދެމެހެއްޓެނިވި ތަރައްޤީ ހާސިލުކުރަން އެދޭނަމަ، ކޮންމެހެންވެސް ޙައްލުކުރަންޖެހޭ ދެ މައްސަލަ ކަމަށް، ހުރިހާ ޤައުމުތަކަށް އެއްބަސްވެވުނު.\nމި ދެންނެވި ލަނޑުދަނޑިތައް ހާސިލުކުރެވުނު މިންވަރަށް ބަލާއިރު، މި ސަރަޙައްދުގެ ޤައުމުތަކުގެ ތެރެއިން، އަޅުގަނޑުމެންގެ މި ރާއްޖެ، ވަރަށް ރަނގަޅު ނަތީޖާއެއް ހާސިލުކޮށްފައިވާކަން، އަޅުގަނޑު އުފަލާއެކު ފާހަގަކުރަން. އުފަންވެނި ޞިއްޙަތަށާއި، ދަރިމައިވުމުގެ ޞިއްޙަތަށް ޤައުމީ ފެންވަރުގައި ދިން ސަމާލުކަމުގެ ސަބަބުން، ވިހެއުމުގެ ތެރޭގައި މައިންނާއި ތުއްތުކުދިން މަރުވާ ނިސްބަތް ވަރަށް ބޮޑަށް ދަށަށް ހިނގައްޖެ.\nޅަފަތުގައި ކުދިން މަރުވާ ނިސްބަތް ވަނީ ވަރަށް ބޮޑަށް ދަށްކުރެވިފައި. އުފަންވާއިރު، ދިރިހުންނާނެ ކަމަށް ލަފާކުރެވޭ އެވްރެޖް ޢުމުރު، ކުރިއާ އަޅައިބަލާއިރު، ގާތްގަނޑަކަށް 10 އަހަރު އިތުރުވެއްޖެ. 10 އަހަރުގެ ރަސްމީ ތަޢުލީމު ހާސިލުކުރާ ކުދިންގެ ނިސްބަތްވެސް ވަރަށް ބޮޑަށް މަތިވެއްޖެ.\nއެހެން ނަމަވެސް، އާބާދީއާއި ތަރައްޤީ، އެއްހަމަ ކުރުމުގައި އަދިވެސް ގޮންޖެހުންތައް އެބަހުރި. ޙައްލުކުރަންޖެހޭ އެތައް މައްސަލަތަކަކާއި، ހާސިލުކުރަންޖެހޭ އެތައް ލަނޑުދަނޑިތަކެއް އަދިވެސް އެބަހުރި. ރައްޔިތުންގެ އުންމީދުތަކާ އެއްވަރަށް ޚިދުމަތްތައް ދެވޭނީ، އެކަންކަމަށް އަޅުގަނޑުމެންގެ ވިސްނުން ބަދަލުކޮށް، އެ މަގަށް ކަންކަން ތަރުތީބު ކޮށްގެން.\nމުޖުތަމަޢުގައި އެންމެ ނާޒުކު ޙާލަތުގައި ތިބި އަންހެނުންނާއި، އަންހެން ކުދިންގެ އުފަންވެނި ޞިއްޙަތު ރަނގަޅު ކުރުމަށް އަދިވެސް ގިނަ ކަންތައްތަކެއް ކުރަންޖެހޭ. ހަމައެފަދައިން، ދެޖިންސުގެ ހަމަހަމަކަމަށްވެސް އިތުރު މަސައްކަތްތަކެއް ކުރަންޖެހޭ. ނަމަވެސް މިކަންކަން ފުރިހަމަކުރުމަށްޓަކައި މާލީ އަދި ފަންނީ އެހީތެރިކަން ރާއްޖެއަށް ބޭނުންވޭ.\nއަޅުގަނޑު ގަބޫލުކުރާގޮތުގައި، ޤައުމީ ތަރައްޤީގެ ހުންގާނު އަމާޒުވާންވާނީ، ފަރުދުންގެ ޞިއްޙީ ދުޅަހެޔޮކަމާއި، ފަރުދުންގެ އިޤްތިޞާދީ ކުރިއެރުމަށް. އިންސާނީ އަސާސީ ޙައްޤުތައް ހޯދައިދިނުމާއެކު، ތަޢުލީމީ ޤާބިލް ޖީލެއް ބިނާކުރުމަށް. ހަމައެފަދައިން، ފަރުދީ ތަރައްޤީއަށް ބޭނުންވާ މިންވަރަށް ރައްޔިތުން ބާރުވެރިކޮށްދިނުމަށް. މިހާރުގެ އަންދާޒާތަކަށް ބަލާއިރު، މިއަހަރު ނިމޭއިރު، 533،000 އަށްވުރެ ގިނަ މީހުން ރާއްޖޭގައި ދިރިއުޅޭނެ. އޭގެ ތެރެއިން 30 އިންސައްތައަކީ ބިދޭސީން. އެމީހުންގެ ފަރާތުން ރާއްޖޭގެ އިޤްތިޞާދަށް ފައިދާތަކެއް ލިބޭ. ނަމަވެސް ރާއްޖޭގެ އާމްދަނީގެ ވަރަށް މަތީ މިންވަރެއް، އެމީހުންގެ ސަބަބުން ރާއްޖެއިން ބޭރުވެގެންދާކަމީވެސް ފެންނާން އޮތް ޙަޤީޤަތެއް.\nމިއީ އަޅުގަނޑުމެން ފުންކޮށް ވިސްނައި، އަވަސް ޙައްލެއް ހޯދަން ޖެހިފައިވާ މައްސަލައެއް. ވަޒީފާގެ ބާޒާރުގައި ބިދޭސީން މިހާރު އަދާކުރާ ދައުރު ފުރިހަމަކުރާނެ ދިވެހީންތަކެއް އުފެއްދިގެން ނޫނީ، ރާއްޖެއަށް ލިބޭ އާމްދަނީ، ގާދޫކޮލުން ބޭރުވިޔަނުދީ ހިފެހެއްޓޭނެ ގޮތެއް ނޯންނާނެ.\nމިކަންކަމަށް ރިޢާޔަތްކޮށް، ރާއްޖޭގެ މަސައްކަތު އާބާދީގައި ދިވެހިންގެ ނިސްބަތް އިތުރުކުރުމަކީ ވަރަށް މުހިންމު ކަމެއް. ރާއްޖެއަށް ހިޖުރަކުރާ ބިދޭސީންނާއި، ރާއްޖޭގެ އެއް ރަށުން އަނެއް ރަށަށް ދިރިއުޅުން ބަދަލުކުރާ މީހުންގެ ބޭނުން، ހެޔޮގޮތުގައި ހިފޭނެގޮތް ހެދުމަށްޓަކައި، މައިގްރޭޝަން ޕޮލިސީއެއް އެކުލަވައިލުމަށް ސަރުކާރުން ވަނީ ރާވާފައި.\nކޮންމެ ޤައުމެއްގެވެސް އެންމެ އަގުބޮޑު ޚަޒާނާއަކީ، އެ ޤައުމެއްގެ ރައްޔިތުން ނުވަތަ އާބާދީ. ރާއްޖެއަށް ލިބޭ ކުރިއެރުމާއި ތަރައްޤީގެ ފައިދާ، ރައްޔިތުންނަށް ފޯރުކޮށްދިނުމަށްޓަކައި، އަޅުގަނޑުމެން ބަލަންޖެހެނީ، އާބާދީގެ ބޭނުން އެންމެ ފުރިހަމަގޮތުގައި ހިފޭނެ ދާއިރާތަކާއި ގޮތްތަކަކީ ކޮބައިތޯ.\nއެކަންކަމަށް ވިސްނާއިރު، ކޮންމެ ފަރުދަކީ، ޤާބިލް، އުފެއްދުންތެރި، ހުނަރުވެރި އަދި އީޖާދީ މީހަކަށް ހެދޭފަދަ ގޮތަކަށް، ތަޢުލީމީ ސިޔާސަތު ކުރިއަށް ގެންދިއުމަކީ ވަރަށް މުހިންމު ކަމެއް. އަދި ޤައުމީ ތަރައްޤީގައި ފަރުދުންގެ ބައިވެރިވުން އިތުރުކުރުމަށްޓަކައި، ރަނގަޅު ކާނާއާއި، ދުޅަހެޔޮ ޞިއްޙަތުގެ ޒަރީޢާއިން ރައްޔިތުންގެ ހަށިހެޔޮކަން އިތުރުކުރަންޖެހޭނެ.\nމިއިން އެނގެނީ، މިހާ މަތީ މިންވަރުގެ އުފެއްދުންތެރި އާބާދީއަކާއެކު، ޤައުމު ތަރައްޤީ ކުރުމުގެ ވަރަށް ފަހި ފުރުޞަތުތަކެއް، އާދެ! އިތުރު 35 ވަރަކަށް އަހަރުގެ މުއްދަތެއް، ރާއްޖެއަށް ތަނަވަސްވެފައި އެބައޮތްކަން. ނަމަވެސް ހިތާމައަކީ، އާމްދަނީ ލިބޭނެ މަސައްކަތެއް ނުކޮށް، މައިންބަފައިންނާއި ބެލެނިވެރިންގެ މޯހިރަށް، ދިރިއުޅުން ދޫކޮށްލައިގެން އުޅޭ ޒުވާނުންގެ ނިސްބަތް މަތިވަމުން ދިޔުން.\nޤައުމީ އާމްދަނީގައި ޙިއްޞާނުވާ ބަޔަކު އާބާދީގައި ތިބުމަކީ، އިޤްތިޞާދަށް ލޮޅުންއަރާނެ ކަމެއް. ތަފާސް ހިސާބުތަކަށް ބަލާއިރު، މަތީ ސާނަވީ ނިންމާ އަންހެން ދަރިވަރުންނަށްވުރެ، ފިރިހެން ދަރިވަރުންގެ ޢަދަދު، 2010 ވަނަ އަހަރުން ފެށިގެން ދަނީ މަދުވަމުން. އަދި އަހަރުން އަހަރަށް، އެ ފަރަޤު ބޮޑުވަމުން ދިޔުމަކީ، ޤައުމީ ތަރައްޤީއަށް އެޅޭ ވަރަށް ބޮޑު ހިޔަންޏެއް.\nޤައުމުގެ އާބާދީގައި، މަސައްކަތްކުރާ ޢުމުރުގެ މީހުން ގިނަވުމަކީ، އޮޓަމެޓިކުން ޤައުމު ތަރައްޤީވާ ސަބަބެއް ނޫން. އުފެއްދުންތެރިކަން އިތުރުވެ ޤައުމު ތަރައްޤީވަނީ، މަސައްކަތްކުރާ ޢުމުރުގެ ވީހާ ގިނަ ބަޔަކު ޢަމަލީ މައިދާނަށް ނުކުމެގެން. ޙާލަތާ އެކަށޭނަގޮތަށް ސިޔާސަތުތައް ބަދަލުކޮށް، އަމިއްލަ މަސައްކަތާއިގެން ދިރިއުޅުމުގެ ފުރުޞަތުތައް ފަހިކޮށްދެވިގެން.


Barcelona aai Juventus ah kaamiyaabu reyeh | Mihaaru\n05 ނޮވެމްބަރ 2020 - 09:25\nމި ނަތީޖާތަކާ އެކު ބާސެލޯނާ ގްރޫޕް ގެ އެއް ވަނައިގައި އޮތީ ނުވަ ޕޮއިންޓާ އެކު އެވެ. އެ އަދަދަށް ޕޮއިންޓް ހޯދުމާ އެކު ބާސެލޯނާ އަށް ވަނީ ދަށް ވެގެން ގްރޫޕުގެ ތިން ވަނަ ލިބި ޔުރޮޕާ ލީގަށް ކޮލިފައިވާނެކަން ކަށަވަރުވެފަ އެވެ. ޔުވެންޓަސް ދެ ވަނައިގައި އޮތީ ހަ ޕޮއިންޓާ އެކު އެވެ. ކިއޭވް އާއި ފެރެންޝްވަރޯސް އަށް ލިބިފައިވަނީ އެއް ޕޮއިންޓެވެ.\nބާސެލޯނާގެ ދަނޑުގައި ކުޅުނު މެޗުގެ ފަސް ވަނަ މިނެޓުގައި ކިއޭވް ކޮޅަށް ލިއޮނަލް މެސީ ޕެނަލްޓީއަކުން ގޯލް ޖެހި އެވެ. ބާސެލޯނާގެ ދެ ވަނަ ގޯލް 75 ވަނަ މިނެޓުގައި ޖެހީ ޖެރާޑް ޕީކޭ އެވެ. ކިއޭވް އިން 75 ވަނަ މިނެޓުގައި ތަފާތު ކުޑަކުރި އެވެ.\n"މޮޅުވީމާ އަހަރެމެން އުފަލުން މިތިބީ. އެކަމަކު މިއަށް ވުރެ ރަނގަޅު ކުޅުމެއް ދައްކަން ޖެހޭ. ބޯޅަ ނެތީސް އެ ކުޅޭ ކުޅުން އެބަޖެހޭ ހުރިހާ ކަމަކަށް ވުރެ ރަނގަޅުކުރަން. އެބައި ދަށްކޮށް ދިޔައީ،" ބާސެލޯނާގެ ކޯޗު ރޮނާލްޑް ކޫމަން ބުންޏެވެ.\nފެރެންޝްވަރޯސް ކޮޅަށް ޔުވެންޓަސްގެ އަލްވާރޯ މޮރާޓާ ދެ ގޯލް ޖެހި އެވެ. އަނެއް ގޯލް ޕައޮލޯ ޑީބަލާ ޖެހިއިރު ފަހު ގޯލަކީ ފެރެންޝްވަރޯސް ކުޅުންތެރިއެއް އަތުން ބައިކޮޅަށް ވަން ގޯލެކެވެ. ފެރެންޝްވަރޯސް އިން އިތުރު ވަގުތު ލަނޑެއް ޖެހި އެވެ.\nގްރޫޕް އެފް ގައި ރޭ ބޮރޫޝިއާ ޑޯޓްމަންޑުން ވަނީ ކްލަބް ބްރޫޖް އަތުން 3-0 އިން މޮޅުވެފަ އެވެ. އެ ޓީމު އޮތީ ހަ ޕޮއިންޓާ އެކު އެއް ވަނައިގައި އެވެ. ގްރޫޕުގެ ދެ ވަނައިގައި ފަސް ޕޮއިންޓާ އެކު އޮތީ ލާޒިއޯ އެވެ. ރޭ އެ ޓީމު ވަނީ ޒެނިތާ 1-1 އިން އެއްވަރުވެފަ އެވެ. ގްރޫޕުގެ ތިން ވަނައިގައި ހަތަރު ޕޮއިންޓާ އެކު ބްރޫޖް އޮތްއިރު ޒެނިތު އޮތީ އެންމެ ޕޮއިންޓަކާ އެކު ފުލުގަ އެވެ.\nރަށުން ބޭރުގައި ޑޯޓްމަންޑް ކުޅުނު މެޗުގައި ތޯގަން ހަޒާޑް ލީޑު ނަގާފައި ވަނިކޮށް އަނެއް ދެ ލަނޑު ޖެހީ އާލިން ހާލާންޑެވެ.\nބާސެލޯނާ ޗެމްޕިއަންސް ލީގު ޔުވެންޓަސް\nބާސާ ގުރޫޕު 1 ވަނާގައި އެކަމަކު ޔުރޮޕާ ލީގަށް ކޮލިފައިވާނެ ކަންޔަގީންވެފައި ސާބަސް\nނުސީދާކޮށް ނޫސްވެރިޔާ އެއޮތީ ބާސާއަށް އެއްޗެކޭ ބުނެލާފަ.


ދިވެހިންގެ އެކުވެރިކަމުގެ ނިޝާނަކަށް އަދި ހަތިޔާރަކަށް ބޮޑުބެރު | ޖަޒީރާރާއްޖެ\nފުރަތަމަ ސަފުޙާ » ބޮޑުބެރު » ކުޅިވަރު » އިޖުތިމާއީ » އިޖުތިމާއީ މައްސަލަތައް » ޒުވާނުން\nMonday, 24 September 2018 | 00:46\nދިވެހިމީހާގެ ސިކުނޑިވަނީ ތަޣައްޔަރުވެފައެވެ. އޭނާގެ ބުއްދީގައިވަނީ ހަމައެކަނި ނަޝީދެވެ. ނުވަތަ މައުމޫނެވެ. އެނޫން އެހެންކަމެއް ނެތެވެ. އެ އަދި އެއްކޮޅަށް ނުވަތަ ދެކޮޅަށް ކަމުގައި ވިޔަސްވެހެވެ. މި އަލިފާނަށް ދަރުއެޅުމުގައި ދިވެހި ދައުލަތުގެ އިދާރީ އަދި ދިފާއީ ބާރުތަކާއި ދިވެހި މީޑިއާވެސް ވަނީ ކާމިޔާބުހޯދާފައެވެ. ނަތީޖާއަކީ، މީހާގެ ދިވެހިވަންތަކަމުގެ ކުރިޔަށް ސިޔާސީ ހަރަކާތްތެރިކަމާއި ޕާރޓީވަންތަކަން ވަނުމެވެ. މުޖުތަމަޢު ފިތުނަފަސާދަވުމެވެ. އިޖުތިމާއީ ފޭރާން ވީދި ހަފުސްވުމެވެ.\nކަން މިހެން އޮތުމާއެކު، ކަސިޔާރުވެފައިވާ ދިވެހި މިސްރާބު މިވަނީ ހަމަ މަގަށް އަޅުވަންޖެހިފައެވެ. ތަފާތު އެކިއެކި ހުނަރުތަކާއި އުކުޅުތަކުގެ ތެރެއިންނެވެ. އެނގިތިބެ ރާވާހިންގޭ ހަރަކާތްތަކުގެ ތެރެއިންނެވެ. އެކަމަކު، ކިހިނެއްހެއްޔެވެ؟\nއަޅުގަނޑަށް ފެންނަފެނުމުގައި، އެމަގުން އެކަން ހިންގޭނީ އެންމެނަށް އާންމު އަދި ސާމިލު ބަހާތަކަކީ ކޮބައިކަން ދެނެގަނެ، އެ ކަންކަން ދިރުވާ އާލާކޮށްގެންނެވެ. ތައުލީމީ މަންހަޖުގެ ބޭރުން ކަމެއްކުރާނަމަ އިތުރަށްހުރި ބަހާތަކަކީ، ދިވެހިންގެ ބަސް، ދިވެހިންގެ ދީން އަދި ދިވެހިންގެ ކުޅިވަރާއި ޘަޤާފަތެވެ.\nއެގޮތުން ބަލާއިރު، ބޮޑުބެރަކީ ހުރިހާ ދިވެހިންގެ މެދުގައި މަޤުބޫލު ހަރަކާތެކެވެ. މި ހަރަކާތުގެ މުހިންމު އެއް ސިފައަކީ، ދިވެހިމީހާގެ ހިތުގެ ފުންމިނަށް އަސަރުފޯރުވުމުގެ ކުޅަދާނަކަން ބޮޑުބެރުގެ ފުނައަށް ލިބިފައިވާކަމެވެ. އިޚުތިޔާރާއި ބޭއިޚުތިޔާރުގައި ނަމަވެސް ބޮޑުބެރުގެ އަޑުކެނޑެންދެން، ސިކުނޑިތެރެއިން އެހެން ކަންކަން ފިލާ ދާކަމެވެ. މާއްދީ އަދި ސިޔާސީ ތަޣައްޔަރުކަމުގެ ކަސްތޮޅުން ނެއްޓޭކަމެވެ.\nއެހެންކަމުން، ސަރުކާރުގެ އިދާރާތަކުންނާއި ސިޔާސީ ފަރާތްތަކުން އަދި މަދަނީ ޖަމިއްޔާ ޔަމާޢަތްތަކާއި އެހެނިހެން ހަރަކާތްތަކުގެ ފަރާތުން މުޖުތަމަޢުގެ ހެވާއި ލާބަޔަށް ކަމުގައިބުނެ ފިތުނަފަސާދައާއި ބައިބައިވުމަށް މަގުފަހިވާ ބާވަތުގެ ޒާތީ މަންފާ ހިމެނޭ ހަރަކާތްތައް ކުރިޔަށްގެންދިއުމަށް ކެނޑިނޭޅި މަސައްކަތްކުރުމުގެ ބަދަލުގައި، ދިވެހި އާދަކާދައާއި ޘަޤާފަތުގެ ތެރެއިން ބޮޑުބެރު ދިރުވާ އާލާކުރުން ފަދަ، އާންމު ސާމިލު ހަރަކާތްތައް ކުރިޔަށްގެންދިއުމަށް އިންތިހާއަށް އިސްކަންދޭން މިވަނީ ޖެހިފައެވެ.


REPORT: Fen boduvun: Hallu fenu adeegai!\nމާލެ އަށް ވިއްސާރަ ކުރި ދުވަހެއްގައި ފެން ބޮޑުވެފައި- ފޮޓޯ: އަވަސް އާކައިވް\nމީގެ އެތައް އަހަރު ތަކެއް ކުރިން، މާލޭގައި ގާ އަތުރާފައި ނުހުންނަ އިރު ފެނަށް އެރިގެން ސްކޫލަށް ދިޔަ ވާހަކަ މެދު އުމުރުގެ މީހުން ކިޔަ އެވެ. އެ މީހުން ބުނާ ގޮތުން ނަމަ ވާރޭ ކޮޅެއް ވެހިލާ އިރަަށް ރަށެކޭ އެއްގޮތަށް މާލެ ވެސް އޮންނާނީ ހަމަ ފެނު އަަޑީގަ އެވެ. ފެން ބޮޑުވެ، ކަކުލާ ހަމަ އަށް ފެން އަރާނެ އެވެ. ހިނގާ ބިނގާ ވެވޭކަށް ނޯވެ އެވެ. ތަނަކަށް ދެވޭނީ ވަރަށް ހާލުންނެވެ. އަރައިގެން ހުންނަ ފެން ފައިވާންގަަނޑު އަތަށް ނަގައި ހަރުވާޅު އޮޅާލާ ދެން ފެނަށް އެރިގެންދާން ޖެހެ އެވެ. އެއީ އެ ދުވަހެވެ. މިއަދު ތަފާތީ މާލޭ މަގުތަކުގައި އަތުރާފައި ހުރި ގާ އެކަންޏެވެ. ތަފާތަކީ ގާތައް ހުރުމުން ޗަކަ ނެތް ކަމެވެ. އެހެން އެއްވެސް ތަފާތެއް ނެތެވެ.\nފޭސްބުކްގައި މީހަކު ހިއްސާކޮށްފައިވާ ރާއްޖޭގެ ފޮޓޯ އެއް؛ މިއީ މާލޭ ކަޅިރަވަ ފިހާރަ ހުންނަ ސަަރަހައްދު ކަމަށް އެއް ބަޔަކު ބުނޭ\nވާރޭ ވެހޭ ދުވަހު މުޅި މާލެ އެކި ފާޑު ފާޑުގެ ޕޫލު ތަކަށް ވެ އެވެ. އަމީނީ ކޯރާއި ބޮޑު ތަކުރުފާނު ޕޫލާއި ރިންގު ރޯޑަށް ފަތާލާށެވެ. އާއްމުންނަށް މިކަން ޖޯކަކަށްވީ ވެސް މި ވާހަކަ ދައްކާ ދައްކާ ގޮސް ބަދަލުވާ ކޮންމެ ސަރުކާރަކާއެކީ މައްސަލަ ހައްލު ކުރާނަަމޭ ބުނެ ސިޔާސީ ބޭފުޅުން ގެންގުޅުއްވާ ހޮޅި ވާހަކަ އަކަށް ވާތީ އެވެ. އެއް ސަރުކާރު ނިމި އަނެއް ސަރުކާރަށް މަރުހަބާ ކިޔާއިރު މައި ޕްރޮޖެކްޓުތަކުގެ އެންމެ ކުރީގައި މާލޭ ފެން ބޮޑުވުން ހައްލުކުރުން ހިމަނަ އެވެ.\nއާ ސަރުކާރެއް އައިސް މާލެ ސިޓީގެ މޭޔަރު ކަމަށް ޝިފާ މުހައްމަދު ހަމަޖެއްސެވުމުން މި މަސައްކަތް ފެއްޓި އެވެ. މީގެ ދެ އަހަރު ކުރިން ހަމަ މި ދުވަހު، މާލޭގެ މަގުތަކަށް ދިމާވެފައިވާ ބޮޑެތި މައްސަލަތައް ހައްލުކުރަން މަޝްރޫއެއް ހިންގަން އިއުލާން ކުރި އެވެ. މާލޭގެ މަގުތަކަށް ދިމާވެފައިވާ ޓްރެފިކުގެ މައްސަލަތަކާއި ފެންބޮޑުވުމުގެ މައްސަލަތައް ހައްލުކުރުމަށް ވަޒީރުންގެ މަޖިލީހުގެ ލަފާފުޅާއެކު ރައީސް އިބްރާހިމް މުހައްމަދު ސޯލިހު ނިންމެވި އެވެ. ޖެހިގެން އައި އަހަރު އެ މަސައްކަތުގެ އެއްވެސް އަޕްޑޭޓެއް ނެތި ގޮސް، މި އަހަރުގެ ކުރީ ކޮޅު މަސައްކަތް ރަސްމީކޮށް ފަށައިފި ކަމަށް އިއުލާނު ކުރި އެވެ.\nޕްރޮޖެކްޓު ފެށުމުގެ ގޮތުން ބޭއްވި ރަސްމިއްޔާތުގައި ރަައީސް އާއި ސިޓީ ކައުންސިލްގެ އިސްވެރިން --\nގާތްގަނޑަކަށް 426 މިލިއަން ރުފިޔާ އަށް 'މާލެ ސްޓްރީޓް ސްކޭޕިން' ގެ ނަމުގައި ފެށި މަސައްކަތް ހަވާލު ކުރީ އާރްޑީސީ އާއެވެ. އެ މަސައްކަތުގެ މަޝްރޫއުގެ ފުރަތަމަ ފޭސް ކުރިއަށް ދަނީ މާފަންނު ކަނބާއައިސާރަނި މަގާ ހަމައިންނެވެ. ފުރަތަމަ ފޭސްގެ ދަށުން އަށް މަގެއް ޒަމާނީ ފެންވަރަށް ތައްޔާރު ކުރާނެ ކަމަށް އާރްޑީސީގެ މެނޭޖިން ޑިރެކްޓަރު މޫސާ އަލީ މަނިކު ވަނީ ވިދާޅުވެފަ އެވެ. އޭނާ ވިދާޅުވި ގޮތުގައި މުޅި މަޝްރޫއު ދެ އަހަރު ދުވަހުގެ ތެރޭގައި ނިންމާލެވޭނެ އެވެ.\nޕްރޮޖެކްޓުގެ މަސައްކަތް މޭޔަރު ބައްލާވާލައްވަނީ -- ފޮޓޯ: އާރްޑީސީ\nކޮވިޑް-19 އާ ގުޅިގެން އައި ހުރަސްތަކާއެކު މި މަސައްކަތަށް ވެސް ހިޔަނި އެޅުނެވެ. ފުރަތަމަ ފޭހުގެ މަސައްކަތްތައް ނިންމާލެވޭނެ ކަމަށް އާރްޑީސީން ލަފާ ކުރަނީ މި އަހަރު ޑިސެމްބަރު ފަހުކޮޅަށެވެ. މޫސާ މީގެ ކުރިން ވިދާޅުވެފައިވާ ގޮތުގައި، ޕައިލެޓް ފޭސްގައި ހިމެނޭ މައިގަނޑު ހަތް މަގު ނިންމާލެވޭނެ އެވެ. އަދި ސެޓްލްމަންޓް ޓޭންކްތަކާއި ކާބްސްޓޯންއާއި ކޭބަލް ޖަންކްޝަން ހެދުމާއި ބްލޮކްސް ބޭނުންކޮށްގެން ޕެޑެސްޓްރިއަން ވޯކްވޭ ހެދުމާއި ވޯޓާ މެނޭޖްމަންޓް ސިސްޓަމް ގާއިމުކުރުމާއި ކެރިއޭޖް ވޭ ހެދުމާއި ރޯޑް މާކިންސް އަދި މަގުބައްތި ހަރުކުރެ އެވެ.\nމި ކަންކަމުގެ މަސައްކަތް ކުރިއަށްދާ ކަމަށް ސިޓީ ކައުންސިލުން ބުނެ އެވެ. މިކަމާ ގުޅިގެން ސިޓީ ކައުންސިލަށް ގުޅުމުން، ސިޓީ ކައުންސިލުގެ މީޑިއާ އޮފިސަރު އަދި އެމްޑީޕީ އެކްޓިިވިިސްޓެއްގެ ގޮތުގައި ފާހަގަވާ ޝަތުފާ ބުނީ ޕްރޮޖެކްޓު ނިމުމުން މައްސަލަ އަށް ހައްލެއް ލިބޭނެ ކަމަށެވެ.\nމި ހަފްތާގައި ވެހުުނު ވާރެއާ އެކީ ގިނަ ބައެއްގެ ފާޑުކިޔުން އަނެއްކާވެސް ސިޓީ ކައުންސިލަށް އަމާޒު ވި އެވެ. ކުރީ ސަރުކާރުގައި މުއިއްޒު ވުމޭ ބުނި ގޮތަށް ޝިފާ ވެއްޖޭ ޖެހި އެވެ. އާއްމުންގެ މީހަކު ޓްވިޓާގައި ޖެހި ހިޔާލަކަށް ޝިފާ ޖަވާބު ދެމުން ދެއްކެވީ މީގެ ކުރިން ވެސް އަދި އަަބަދު ވެސް ވިދާޅުވާ ވާހަކަ އެވެ. ފެންބޮޑުވާ މައްސަލަ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ހައްލު ނުކުރީ ކީއްވެތޯ އާއްމުން ހިތަށް އަރާ ކަމަށެވެ. ގިނަ ބަޔަކު ވަނީ ޝިފާގެ ޓްވީޓު ރީޓްވީޓުކޮށް އެކަމަށް ރައްދު ދީފަ އެވެ.\nއެކަކު ޖެހި އެވެ. "ކުރީ ސަރުކާރަށް ހައްލު ނުވިތޯ އާއްމުން މިހާރު ނޫޅެ އެވެ. އެއީ މިހާރު އޭނާގެ ޒިންމާ އެއް ނޫނެވެ. ސަރުކާރަށް ދެ އަހަރުވީ އިރު މި މައްސަލައަށް ހައްލެއް ނުހޯދުނުތާ ތި ކިޔަނީ ކުރީ ސަރުކާރޭ އެވެ"\nއެހެން މީހަކު ހިޔާލު ފާޅު ކުރި ގޮތުގައި، ކުރީ ސަރުކާރުން ހެދި ރންގު ރޯޑުން ޓްރެފިކް އަށް ލުޔެއް ލިބުނެވެ. މި ސަރުކާރުން މަގުތައް ބެލެހެއްޓުމުގެ އެއްވެސް ކަމެއް ނުކުރެ އެވެ.\nގިނަ ބަޔަކު އަދިވެސް ދަނީ މި މައްސަލައިގައި ފާޑުކިޔަމުންނެވެ. މާލޭގައި ފެންބޮޑުވުމާއެކު ދިމާވާ އުނދަގޫތައް އެހެން އަހަރުތަކާ އަޅާ ބަލާއިރު މި ދުވަސްވަރު މަދުވާނެ އެވެ. އަދިވެސް ދަށް ގްރޭޑުތަކަށް ކިޔަވައި ނުދޭތީ ސްކޫލުން ގެއަށް ބޫޓު އަތަށް ލައިގެން ދާ މަންޒަރު ނުފެނެ އެވެ. އަދި ބައެއް އޮފީސްތައް އާއްމު ހާލަތަށް ނުގެންނާތީވެސް ކުރިއާ ތަފާތެވެ. އެކަމަކު، މޫސުމީ މި މައްސަލައަށް ހައްލެއް ހޯދޭނެ ދުވަހެއްގެ އިންތިޒާރުގައި ތަރައްގީ އަށް ހޭނިފައި ތިބި ބަޔަކު މާލޭގައި އެބަ ތިއްބެވެ.\nޑރ. މުހައްމަދު މުއިއްޒު މާލޭ ސިޓީ ރިންގް ރޯޑް + މާލޭ ސިޓީ ކައުންސިލް ޝިފާ މުހައްމަދު


galehiri: ގަލެހިރި – ވެބްސައިޓް\nގަލެހިރި – ވެބްސައިޓް\nހުވަދޫ ބަހުރުވައިގައި "ގަލެ"(ގައު) އަދި "ހިރި" މިއީ ދެ ބަހެކެވެ. ދެ އެއްޗެކެވެ. "ގަލެ" ކިޔަނީ ކުދި ގަލަށެވެ. "ހިރި" ކިޔަނީ ކުދި ގަލަށްވުރެ ބޮޑެތި ބިޔަ ބޯ ގައުތަކަށެވެ.\n"ގަލެހިރި" ވެބްސައިޓް ވުޖޫދަށް އައުމުގެ ދެބޭނުމެއް އެބަ އޮތެވެ. ފުރަތަމަ ބޭނުމަކީ މުޖުތަމަޢަށް ފައިދާކުރަނިވި ޚިދުމަތެއް އަދާކުރުމެވެ. ދީނީ، ޞިއްޙީ، ތާރީޚީ، ސަގާފީ، އަދި އެހެނިހެންވެސް ބޭނުންތެރި ރޮނގުތަކުންނެވެ. އަނެއްބޭނުމަކީ ބައެއް ފަރާތްޕުޅުތަކާއި ދަރިކޮޅުގެގޮތުން ގުޅުންހުރި ޢާއިލީ ވަނަވަރުތަކެއް އެފަރާތްޕުޅުން ބައްލަވައިލައްވައި އަދި އެވަނަވަރުތަކަށް ގެންނަންޖެހޭ އުނިއިތުރެއްވާނަމަ އެކަން ހަމަޖެއްސެވުމަށްވެސް އެބޭފުޅުން ބޭނުންފުޅުވުމެވެ.\nމިހެންވުމުން އިލެކްޓްރޯނިކްސް އަދި ޕްރިންޓް މީޑިއާގައިވެސް "ގަލެހިރި" ވެބްސައިޓްގެ ފަރާތުން ބޭނުންކުރާ ތަފާތު އެންމެހައި ވަސީލަތަކީ މަތީގައިވާގޮތަށް "ގަލެހިރި" ވެބްސައިޓް ވުޖޫދަށްއައުމުގެ ބޭނުމާއި އެއްގޮތްވާ އެއްޗިއްސަށްވާނެއެވެ.\nމިސައިޓުގެ ނަން "ގަލެހިރި" ނިސްބަތްވަނީ 1962މ. ގައި ހުވަދުއަތޮޅު ތިނަދޫން މީހުންބޭލުމާއި ހަމައަށް ތިނަދޫއަށް ލިބިފައިވާ ޢިމްރާނީ ކުރިއެރުމާއި ތަނަވަސްކަމާއި ތަރައްޤީ ތިނަދޫގެ ފަސްގަނޑާއިހަމައަށް ވާޞިލްވުމުގެ މުހިއްމު ދައުރެއްއަދާކުރި ތިނަދޫގެ އުތުރުފަރާތުގެ ނެރެއްކަމަށްވާ މަޝްހޫރު "ގަލެހިރި" މަގަށެވެ. މިއީ މީގެ އަހަރުތަކެއްގެ ކުރިއާއި ޖެހެންދެން ހުވަދުއަތޮޅު ތިނަދޫ ފަޅުތެރެއިން ބޭރަށް(ކަނޑުތެރެއަށް) ވަދެ ނުކުމެވޭގޮތަށް އެންމެ އުތުރުގައި އޮންނަ އެންމެ ގިނަދުވަސްވީ އަދި އެންމެފުން ނެރެވެ. މިނެރު ނުވަތަ މަގު ހަދާފައިވަނީ ވަރަށްގިނަ ކުދި ގަލާއި ބޮޑެތި ބިޔަ ބޯ ގައުތައްހުރި ދިމާލަކުން ރަށުގެ ވިލުތެރެއަށް ބޮޑު ދިޔައިގައި އުޅަނދުފަހަރަށް ވަދެ ނުކުމެވޭވަރަށް އެއެއްޗެތި ނަގައި ފުންކޮށްގެންނެވެ. މިކަންކުރީ ތިނަދޫގެ ރައްޔިތުންނެވެ.\nއައްޑޫ ހުވަދޫ ފުވައްމުލަކުގެ ހަމަނުޖެހުމުގެތެރޭ ނުވަތަ ދެކުނު ގަޑުބަޑުގެ ދުވަސްވަރުގައި ހުވަދުއަތޮޅު ތިނަދޫ "ގަލެހިރި" މަގަކީ ނުވަތަ އެ ނެރަކީ ބޭނުންވެއްޖެ ހިނދެއްގައި އެތަނުގެތެރެއަށް އެކިވަރުގެ ގައުތައްއަޅައި ކަނޑުދަތުރުކުރާ ބޮޑެތި އުޅަނދުފަހަރަށް ނުވަދެވޭވަރަށް ތިލަކުރި ނެރެކެވެ. އޭގެ ބޭނުމަކީ އެދުވަސްވަރުގެ އެއްކޮޅުނޫން ފަރާތެއްގެ ބޮޑެތި އުޅަނދުފަހަރަށް ދެކޮޅުވެރިކަމާއެކު ތިނަދޫގެ ފަޅުތެރެއަށް ނުވަދެވޭގޮތް ހެދުމެވެ.\nހުވަދުއަތޮޅު ތިނަދޫގެ "ގަލެހިރި"މަގު މެދުވެރިވެ ތިނަދޫއަށްލިބުނު ޢިމްރާނީ ކުރިއެރުމާއި ތަނަވަސްކަމާއި އަދި ތަރައްޤީ ފެނިފައިވާ މީހުންފިޔަވައި އެހެންބަޔަކަށް އެކަންކަމުގެ ބައިކުޅަ ބައެއްވިޔަސް މިހާރު ތަޞައްވަރުކުރެވޭނީ އެދުވަސްވަރުގެ އެކަންކަމުގެ ވާހަކަތައް އަޑުއަހައިލައި އަދި އެދުވަސްވަރުގެ (ފެންނަންހުރި) ފޮޓޯތައް ބަލައިލުމުންނެވެ.\nކުރީގެ ދުވަސްވަރު ތިނަދޫގެ "ގަލެހިރި"މަގު ފިޔަވައި އެރަށުގެ އެހެން ނެރުތަކަކީ ބޮޑު ދިޔައިގައިވެސް އެނެރުތަކުގެ ތިލަކަމާހުރެ ކަނޑުދަތުރުކުރާ ބޮޑެތި އުޅަނދުފަހަރު ވަދެ ނުކުމެވޭނޭ ނެރުތަކެއްނޫނެވެ. މިހެންވުމާއެކު 1980މ. ގެ އަހަރުތަކާއި ހަމައަށްވެސް ބޭރު ދަތުރުކުރާ އޮޑިފަހަރާއި އަދި ކަނޑުދަތުރުކުރާ ބޮޑެތި އުޅަނދުތައް ތިނަދޫ ފަޅުތެރެއަށް ވަދެ ނުކުތުމުގައި ބޭނުންކޮށްފައިވަނީ ތިނަދޫގެ މަޝްހޫރު ނެރު "ގަލެހިރި" މަގެވެ. މި މަޟްމޫނުގެ މަތީގައިވާ ފޮޓޯއިން އެފެންނަނީ 1980 ވަނަ އަހަރުގައި ތިނަދޫގެ "ގަލެހިރި" މަގުން ބޭރަށްނުކުންނަ ބައެއް އުޅަނދުފަހަރެވެ. އެއުޅަނދުގެފަހަރުގެ ފަހަތުން ފެންނަނީ ތިނަދޫއާއި ތިނަދޫމާފުއްޓާއި ދެރަށް ގުޅުވުމަށް ބިންހިއްކުމުގެކުރިން ތިނަދޫމާފުއްޓާއާއި ތިނަދޫގެ ބަޔެކެވެ.\nތިރީގައި އެ ވަނީ ތިނަދޫމާފުއްޓާއާއި ތިނަދޫ ގުޅާލުމަށް 1 ނޮވެމްބަރ 2000މ. ގައި އެ ދެ ރަށުގެދޭތެރެ ހިއްކަން ފެށި ވަގުތު ނަގާފައިވާ ފޮޓޯއެކެވެ.\n"ގަލެހިރި" ވެބްސައިޓް ފަރުމާކޮށް، އަދި ބޭނުންވާ ޓެކްނިކަލް ކަންތައްތައް ޙައްލުކުރަނީ ހުވަދުއަތޮޅު ތިނަދޫ "މަދަރުސާދޮށުގެ"އިންނެވެ.\n01 ނޮވެމްބަރ 2009މ.


Nasheedhah Ithuru Hamalaa eh Nudheveyne Kamuge Yageen Kameh Fuluhunnah Nudhevunu ނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުންނަކަށް ނުދެވުނު – Huvadhoo News Nasheedhah Ithuru Hamalaa eh Nudheveyne Kamuge Yageen Kameh Fuluhunnah Nudhevunu Huvadhoo News\nނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުންނަކަށް ނުދެވުނު\nރައްޔިތުން މަޖިލީހުގެ ރައީސް މުހައްމަދު ނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުނަށް ނުދެވުނެވެ.\nނޫސްވެރިޔަކު މި ފަދަ އެހެން ހަމަލާއެއް ނަޝީދަށް އަމާޒު ކުރުމުގެ ފުރުސަތު އެބައޮތްތޯ ސުވާލު ކުރުމުން މި ސުވާލަށް މާ ބޮޑު އެދެވޭ ޖަވާބެއް ފުލުހުންނަށް ދެވިފައެއް ނުވެއެވެ.\nމި ސުވާލަށް ކޮމިޝަނާރ އޮފް ޕޮލިސް މުހައްމަދު ހަމީދު ވިދާޅުވީ ފުލުހުން ދަނީ އެ ތަޙްޤީޤް ފެށުނު ވަގުތުން ފެށިގެން އެވްރެޖްކޮށް ކޮންމެ ފަސް ދުވަހަކު ޕާލިމެންޓްގެ ސީނިއާރ އެމްޕީ ތަކަކަށް ވަރަށް ތަފްސީލީ މައުލޫމާތު ތަށް ދެއްވަމުން ކަމުގައެވެ.\n“މި އަރުވާ މަޢުލޫމާތުތަކުގެ އަލީގައި ޚާއްސަކޮށް ތަޙްޤީހުން ހޯދޭ ހޯދުންތަކުގެ އަލީގައި އަޅުގަނޑުމެންނަށް އެސެސް ކުރެވޭނެ އަޅުގަނޑުމެންނަށް ކިހާވަރަކަށް މިކަން އެސެސް ކުރެވޭނީ. މިހާރު އަޅުގަނޑުމެންނަށް ފެނިފައި އޮތީ މިއޮތީ މިފަދަ ކަންކަމުން އަޅުގަނޑުމެންނަށް ނުރައްކާ އޮތް މިންވަރު. އެހެންވީމަ މި ނުރައްކާއާ ބައްދަލުވާ ވަރުގެ ސަލާމަތީ ކަންކަމާ ގުޅޭ ކަންކަން ހަމަޖައްސާނެ ކަން ޤަބޫލު ކުރަން. އަދި ފުލުހުންގެ ޚިދުމަތުގެ ހައިސިއްޔަތުން އެކަމަށް އަރުވަން ޖެހޭ ލަފާ އަޅުގަނޑުމެން އަރުވާނަން.” – ހަމީދު\nސިޕީ ހަމީދުގެ ޖަވާބުގައި މި ކަހަަލަ ކަމެއް ތަކުރާރު ނުވާނެ ކަމުގެ އެއްވެސް ޔަގީން ކަމެއް ދީފައި ނުވި ނަމަވެސް މި މައްސަލަ ތަހުގީގުކޮށް މައްސަލައާއި ގުޅުން ހުރި ގިނަ ބަޔަކު ހޯދިފައިވާ ކަން ފާހަގަކޮށްލެވެއެވެ. މިހަމަލާ އާއު ގުޅުން ހުރި ގިނަ މައުލޫމާތު ތަކެއް ރޭ ފުލުހުން ވަނީ ހާމަކޮށްފައެވެ.


Raajjey Gai America Ge Embassy Eh Hulhuvanee – adduLIVE\nOct 28, 2020, 15:57 މުހައްމަދު އައިމަން\nމައިކް ޕޮމްޕޭއޯ - ފޮޓޯ: ރައީސް އޮފީސް\nއެމެރިކާގެ ރެޒިޑެންޓް އެމްބަސީއެއް ރާއްޖޭގައި ހުޅުވަން ނިންމައިފިއެވެ.\nމިކަން ހާމަކޮށްފައިވަނީ އެމެރިކާގެ ސެކެޓްރީ އޮފް ސްޓޭޓް މައިކަލް ޕޮމްޕެއޯ އާއި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިއަދު ރައީސް އޮފީހުގައި ބޭއްވި ބައްދަލުވުމަށްފަހުއެވެ.\nރައީސް އޮފީހުން ބުނީ އެކަމުން ރަމްޒު ކޮށްދެނީ ދެ ގައުމުގެ ބަދަހިވަމުންދާ ގުޅުމުގެ ގާތް ކަން ކަމަށެވެ. އަދި މިކަމުގެ ސަބަބުން ދިވެހިންނަށް އެގައުމުގައި މަތީ ތައުލީމު ހާސިލު ކުރުމަށާއި އެމެރިކާ ރައްޔިތުންނަށް ރާއްޖެ އައުމަށް ފަސޭހަތަކެއް ލިބިގެން ދާނެ ކަމަށް ރައީސް އޮފީހުން ބުނެއެވެ.\nއެމެރިކާގެ އެމްބަސީ އެއް ހުޅުވަން ނިންމާފައިވާއިރު ދާދިފަހުން އިނގިރޭސިވިލާތުގެ އެމްބަސީއެއް ވެސް ރާއްޖޭގައި ވަނީ ހުޅުވައިފައެވެ.\nޕޮމްޕެއޯ ރާއްޖެ ވަޑައިގަތުމުން އެމަނިކުފާނަށް މަރުހަބާ ދެންނެވީ ފޮރިން މިނިސްޓަރު އަބްދުﷲ ޝާހިދުގެ ދެކަނބަލުންނެވެ. މި ދަތުރުފުޅުގައި ފޮރިން މިނިސްޓަރު ޝާހިދުއާއެކު ރަސްމީ މަޝްވަރާތައް ބާއްވަވާނެއެވެ.\nމި މަޝްވަރާތަކުގައި ކޮވިޑް-19 އާ ދެކޮޅަށް ކުރަމުންދާ މަސައްކަތްތަކާ ބެހޭ ގޮތުންނާއި، ކުރިމަގުގައި ދެޤައުމުގެ މެދުގައި ގުޅުން ބަދަހިކުރެވިދާނެ ދާއިރާތަކާ ބެހޭ ގޮތުން ދެބޭފުޅުން ވާހަކަފުޅު ދައްކަވާނެ ކަމަށް މިނިސްޓްރީން ހާމަކުރެއެވެ.


West Brom athun United ah pointe eh, Arsenal inn muhinmu molheh hoadhaifi - AO News\nއާސެނަލްގެ ކެޕްޓަން ޕިއޭ-އެމެރިކް އޮބާމަޔަން (ވ) އާއި އެމީލް ސްމިތު ރޯވް ލަނޑުޖެހުމަށްފަހު އުފާ ފާޅުކުރަނީ. --ފޮޓޯ: ޓުވިޓާ\nއިނގިރޭސި ޕްރިމިއާ ލީގުގައި ރޭ ވެސްޓް ބްރޮމްވިޗް އެލްބިއަންއާ ދެކޮޅަށް މެންޗެސްޓާ ޔުނައިޓެޑް ކުޅުނު މެޗުން 1-1 އިން އެއްވަރުވިއިރު، އާސެނަލުން ވަނީ ލީޑްސް ޔުނައިޓެޑް އަތުން 4-2 އިން މޮޅުވެފައެވެ.\nރޭގެ ނަތީޖާއާއެކު ޔުނައިޓެޑް ވަނީ އަލުން ދެވަނަ އަށް ޖެހިލާފައެވެ. އެ ޓީމަށް ކުޅުނު 24 މެޗުން 46 ޕޮއިންޓް ލިބިފައިވާއިރު، ތިންވަނައިގައި އޮތް ލެސްޓާ ސިޓީ އަށް ވެސް މި އަދަދަށް ޕޮއިންޓް ލިބިފައިވެއެވެ. ޔުނައިޓެޑަށް ކުރިލިބެނީ ފައިދާގޯލްގެ ތަފާތުންނެވެ. އެންމެ ކުރީގައި އުޅޭ މެންޗެސްޓާ ސިޓީ ވަނީ އެއް މެޗު މަދުން ކުޅެގެން 53 ޕޮއިންޓް ހަމަކޮށްފައެވެ. ހަތަރުވަނައިގައި އޮތް ލިވަޕޫލަށް ލިބިފައިވަނީ 40 ޕޮއިންޓެވެ.\nވެސްޓް ބްރޮމްގެ ހޯތޯންސް ސްޓޭޑިއަމްގައި ރޭ ކުޅުނު މެޗުގައި ހީކުރިގޮތާ ހިލާފަށް މެޗު ފެށިގެން 83 ސިކުންތު ތެރޭގައި ކުރީން ލީޑްނެގީ ވެސް އެ ޓީމުންނެވެ. މި ލަނޑު އެ ޓީމަށް ޖަހައިދިނީ އެމްބައޭ ޑިއާންގް އެވެ. މިއީ އެ ޓީމުގެ ކޮނާ ގަލަގާ ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ޑިއާންގް ކާމިޔާބުކުރި ގޯލެކެވެ. ޔުނައިޓެޑުން އެއްވަރުކުރި ލަނޑު، ފުރަތަމަ ހާފު ނިމެން މިނެޓަކަށްވެފައިވަނިކޮށް ކާމިޔާބުކޮށްދިނީ ބްރޫނޯ ފެނާންޑޭސް އެވެ. މިއީ ޕެނަލްޓީއޭރިޔާތެރެއިން އެއްފަހަރުން ފޮނުވާލި ހަމަލާއަކުން ފެނާންޑޭސް ކާމިޔާބުކުރި ރީތި ގޯލެކެވެ.\nދެވަނަ ހާފުގައި ޔުނައިޓެޑްގެ މޭސަން ގްރީންވުޑްގެ އިތުރުން ސްކޮޓް މެކްޓޮމިނޭ ފޮނުވާލި ހަމަލާތައް ވެސްޓް ބްރޮމްގެ ކުޅުންތެރިން ވަނީ ގޯލްގެ ރޮނގުމަތީން ސަލާމަތްކޮށްފައެވެ. ވެސްޓް ބްރޮމް އަށް އަލުން ލީޑްނަގައިދިނުމަށް ޑިއާންގް އަށް ރަނގަޅު ދެ ފުރުޞަތެއްލިބި ވަނީ ބޭކާރުވެފައެވެ.\nޔުނައިޓެޑަށް ތިން ޕޮއިންޓް ކަށަވަރުކޮށްދިނުމަށް މެޗުގެ އިތުރުވަގުތުގައި އެ ޓީމުގެ ކެޕްޓަން ހެރީ މެގުއާ އަށް ލިބުނު ފުރުޞަތުގައި އޭނާ ބޮލުން ފޮނުވާލި ބޯޅަ ވެސްޓް ބްރޮމްގެ ކީޕަރު ސޭމް ޖޯންސްޓޯންސް މަތަކުރިއެވެ. އޭގެކުރީން، ވެސްޓް ބްރޮމްގެ ކުޅުންތެރިއަކު މެގުއާ އަށް ފައުލްކުރިކަމަށް ބުނެ ރެފްރީ ޕެނަލްޓީއެއް ދޭން ނިންމުމަަށްފަހު ވީއޭއާރްގެ އެހީ ހޯދުމަށްފަހު އެ ނިންމުން ވަނީ ބަދަލުކޮށްފައެވެ.\nވެސްޓް ބްރޮމްވިޗް އެލްބިއަންއާ ދެކޮޅަށް މެންޗެސްޓާ ޔުނައިޓެޑް ކުޅުނު މެޗުގެ ތެރެއިން. –ފޮޓޯ: ޓުވިޓާ\nއާސެނަލްގެ އެމިރޭޓްސް ސްޓޭޑިއަމްގައި ރޭ ލީޑްސްއާ ދެކޮޅަށް ކުޅުނު މެޗުގައި އެ ޓީމުގެ ކެޕްޓަން ޕިއޭ-އެމެރިކް އޮބާމަޔަން ވަނީ ހެޓްރިކް ހަދާފައެވެ. މި މެޗުގެ ފުރަތަމަ ހާފުގައި އާސެނަލުން ތިން ލަނޑުގެ ލީޑެއްނަގާފައިވާއިރު، އޮބާމަޔަން ދެލަނޑުޖެހިއިރު އަނެއް ލަނޑުޖަހައިދިނީ ހެކްޓަ ބެލަރީން އެވެ. ފަހު ހާފުގެ ކުޅުން ފެށިގެން ދެވަނަ މިނެޓުގައި އޮބާމަޔަންގެ ހެޓްރިކް ފުރިހަމަކުރީ ޒުވާން މިޑްފީލްޑަރު އެމީލް ސްމިތު ރޯވް ދިން ބޯޅައަކުންނެވެ. މި ގޯލުތަކާ އެކު އޮބާމަޔަން ވަނީ ޔޫރަޕްގެ ވަރުގަދަ ފަސް ލީގުގައި ޖުމްލަ 200 ގޯލު ހަމަކޮށްފަ އެވެ.\nލީޑްސް އިން ރޭގެ މެޗުގައި ޖެހި ފުރަތަމަ ލަނޑު، 58 ވަނަ މިނެޓުގައި ރަފީނިއާ ނަގައިދިން ކޯނަރަކުން ލިބުނު ބޯޅައެއް ބޮލުން ފޮނުވާލައިގެން ކާމިޔާބުކޮށްދިނީ ހޮލެންޑްގެ ޑިފެންޑަރު ޕަސްކަލް ސްޓްރުއިކް އެވެ. އޭގެ 11 ވަރަކަށް މިނެޓުފަހުން ލީޑްސްގެ ދެވަނަ ލަނޑުޖަހައިދިނީ ފަހު ހާފުގައި ކުޅެން ނިކުތް ހެލްޑާ ކޮސްޓާ އެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ފުލަމް އިން ވަނީ ރަށުންބޭރުގައި 2-0 އިން އެވަޓަން ބަލިކޮށް ތާރީޚީ މޮޅެެއް ހޯދާފައެވެ. މިއީ ފުލަމް އިން ލީގުގެ ތާރީހުގައި އެވަޓަން އަތުން އެ ޓީމުގެ ދަނޑުގައި މޮޅުވި ފުރަތަމަ ފަހަރެވެ. މި މެޗުގައި އެ ޓީމުން ޖެހި ދެލަނޑުވެސް ކާމިޔާބުކޮށްދިނީ ޖޯޝް މާޖާ އެވެ.\nލީގުގައި ރޭ ސައުތެމްޓަންގެ ދަނޑުގައި ވުލްވަހެމްޕްޓަން ވޮންޑަރާސްއާ ދެކޮޅަށް ކުޅުނު މެޗުން އެ ޓީމު ބަލިވީ 2-1 އިންނެވެ. މި މެޗުގެ ފުރަތަމަ ހާފުގައި ޑެނީ އިންގްސްގެ ގޯލުން ސައުތެމްޓަން ލީޑްނަގާފައިވަނިކޮށް، ދެވަނަ ހާފުގެ ކުރީކޮޅު ލިބުނު ޕެނަލްޓީއަކުން ވުލްވްސް އަށް އެއްވަރުކޮށްދިނީ ރުބެން ނެވޭސް އެވެ. އޭގެފަހުން، އެ ޓީމު މޮޅުވި ލަނޑުޖަހައިދިނީ ޕެޑްރޯ ނެޓޯ އެވެ.\nކުޅިވަރުއާސެނަލްއިނގިރޭސި ޕްރިމިއާ ލީގުމެންޗެސްޓާ ޔުނައިޓެޑްދުނިޔެލީޑްސް ޔުނައިޓެޑް


JP Ge Raees Ah Othee Idhaaree Masaiykaiy, Party Ge Baaruthah Naib Leader Ah - Vaguthu\nޖޭޕީގެ ރައީސް އަށް އޮތީ އިދާރީ މަސައްކަތް، ޕާޓީގެ ބާރުތައް ނައިބު ލީޑަރަށް\nޖުމްހޫރީ ޕާޓީ (ޖޭޕީ) ގެ ލީޑަރު ނެތް ހާލަތެއްގައި އެ ޕާޓީގެ އެންމެ އިސް ބޭފުޅަކީ ކައުންސިލުން ކަނޑައަޅާ ޑެޕިއުޓީ ލީޑަރެއް ކަމަށް ނިންމައި އެ ޕާޓީގެ އަސާސީ ގަވައިދަށް ބަދަލު ގެންނަން ކޮންގްރެސްއިން މިއަދު ފާސްކޮށްފި އެވެ.\nއަސާސީ ގަވާއިދަށް ގެނައި އިސްލާހުގައިވާ ގޮތުން، އެއްވެސް ސަބަބަކާ ހުރެ ޕާޓީގެ ލީޑަރުގެ މަގާމު ހުސްވެއްޖެ ނަމަ ނުވަތަ އެ މަގާމު ފުރުއްވުމަށް އުޒުރުވެރިވެއްޖެނަމަ އެ މަގާމުގެ މަސްއޫލިއްޔަތު އަދާކުރައްވާނީ ޕާޓީގެ ކައުންސިލުން ކަނޑައަޅާ ނައިބު ލީޑަރެކެވެ.\nއަލަށް އުފައްދާ ޖޭޕީގެ ރައީސަކީ ޕާޓީގެ އިދާރީ ކަންކަން ހިންގުމުގެ އެންމެ އިސްވެރިޔާ ކަމަށް ވެސް މިއަދު ވަނީ ކަނޑައަޅާފައެވެ. އަދި ރައީސްގެ މަގާމު ހުސްވެއްޖެ ނަމަ ޒިންމާ އުފުލާނީ ނައިބު ރައީސް ކަމަށް ވެސް ކޮންގްރެސް އިން ވަނީ ނިންމައިފަ އެވެ.\nޕެރެޑައިސް އައިލެންޑު ރިސޯޓުގައި ކުރިއަށްދާ ޖޭޕީގެ ކޮންގްރެސްގައި އެ ޕާޓީގެ ލީޑަރުގެ މަގާމަށް އެއްވެސް ބޭފުޅަކު ކުރިމައްޗެއް ނުލައްވަ އެވެ. އެހެންކަމުން ދެން ޕާޓީގެ ލީޑަރުގެ މަގާމުތައް އަދާކުރާނީ ގާސިމްގެ ކޮންޓްރޯލް އޮތް ކައުންސިލުން ކަނޑައަޅާ ބޭފުޅެކެވެ.\nކުރިން ޑްރާފްޓް ތައްޔާރުކޮށްފައި އޮތީ ލީޑަރުގެ ބާރުތައް ޕާޓީގެ ރައީސް އަށް ދޭށެވެ. ނަމަވެސް ޖޭޕީގެ އާންމު މެންބަރުން ވަނީ ޕާޓީގެ ރައީސް ކަމަށް ކުރިމަތިލެއްވި އެމްޑީޕީގެ ކުރީގެ ޗެއާޕާސަން އަލީ ވަހީދަށް ޕާޓީގެ އިސްވެރިޔާގެ ބާރުތައް ދޭން ދެކޮޅު ހަދާފައެވެ.\nޖޭޕީގެ މަގާމުތަކަށް މިރޭ ބޭފުޅުން އިންތިޚާބު ކުރާނެއެވެ.\nޖޫން 22, 2018 22:19\nކިހާ ސަޅި ރައީސްއަށް އޮތީ ފެން އުފުލުންތާދޯ އެހެންވީމަ.\nޖޫން 22, 2018 22:22\nގާސިމް ބުނީމަ ބޫންބެޔަށް ރައީސްކަން ނުދީ ވާކަށްނެތް. ރައީސްކަން ލިބުނަސް ބާރުތައް ދޭކަށް ބޭނުމެއްނުވޭ. މީ ކޮންކޮހަލަ ޑިމޮކްރަސީއެއް.\nޖޫން 22, 2018 23:49\nޖޭޕީގެ ރައީސްގެ މަގާމަކީ އާދައިގެ އޮފީހެއްގެ އެޑްމިނިސްޓްރޭޓިވް އޮފިސަރާއި އެއްފެންވަރެއްގެ މަގާމެއް\nޖޫން 23, 2018 14:04\nއެސޮރުގެ ނަމުގެ ކުރިއަށް ރައީސް ލާންވެގެން ކުރުވިކަމެއް. ރަނގަޅެއްނުދޯ


Kapoor aailaain University akun kiyevee hamaekani Kareena!\nކަޕޫރު އާއިލާއިން ޔުނިވަސިޓީ އަކުން ކިޔެވީ ހަމައެކަނި ކަރީނާ!\nހިންދީ ފިލްމު އިންޑަސްޓްރީގެ އެންމެ ފުންނާބު އުސް އެއް އާއިލާއަކީ ކަޕޫރު އާއިލާ އެވެ. މި އާއިލާގެ ހަތަރު ޖަނަރޭޝަނެއްގެ އެކްޓަރުން ބޮލިވުޑްގައި މިހާތަނަށް މަސައްކަތް ކޮށްފައި ވެއެވެ. ނަމަވެސް މި މީހުންގެ ތެރޭގައި އެކަށީގެންވާ މިންވަރަކަށް ތައުލީމު ހާސިލު ކޮށްފައިވާ އެކްޓަރުން ވަރަށް މަދެވެ.\nކަރީނާ ކަޕޫރު ނޫނިއްޔާ ޔުނިވާސިޓީއެއްގެ ދޮރުން އެތެރެއަށް ވެސް ވަދެވުނު އެކްޓަރަކު މި އާއިލާގައި ހުރި ކަމަކަށް ނުވެ އެވެ. މިކަން ހާމަކުރީ ސިމީ ގަރެވާލް ޓޯކް ޝޯގައި ވާހަކަ ދައްކަމުން ކަރީނާ އެވެ.\nކަރީނާ ބުނި ގޮތުގައި އޭނާގެ ޓީންއޭޖް ދުވަސްވަރު ކޮމްޕިއުޓަ ސްޓަޑީޒް ކިޔަވަން ހާވާޑް ޔުނިވަސިޓީއަށް ދާން ތައްޔާރުވިއިރު ކަޕޫރު އާއިލާގެ ހުރިހާ އެންމެން އެކަމާ ވަރަށް އުފާކޮށް މަޖާ ކުރި އެވެ.\n"އަހަރެން ބޭރު ގައުމަކަށް ކިޔަވަން ދާތީ ކަޕޫރު އާއިލާގެ އެންމެން ވެސް ވަރަށް އުފާވި. ޚާއްސަކޮށް 'ސިކުނޑިއެއް ނެތް' މި އާއިލާގެ އަންހެންކުއްޖަކު ހާވާޑް ޔުނިވަސިޓީ އަށް ކިޔަވަންދާތީ ވަކިން ބޮޑަށް އެންމެން އުފާވި،" ކަރީނާ ބުންޏެވެ.\nކިޔަވަން ދާން ތައްޔާރުވިއިރު ޒުވާން ބޭބޯ (ކަރީނާ) ހީކުރީ ޔުނިވަސިޓީ ތައުލީމަކީ ވަރަށް މަޖާ ކުޅިވަރެއް ފަދަ އެއްޗަކަށް ވާނެ ކަމަށެވެ. ނަމަވެސް ޔުނިވަސިޓީގައި ކިޔެވުމުގައި ހުރި ބުރަކަން ތަޖުރިބާ ކުރެވުމުން ކަރީނާގެ ހުރިހާ އުފަލެއް ވަޔަށް އަރައިގެން ދިޔަ އެވެ. އޭނާއަށް އެ ޔުނިވަސިޓީގައި ކެތްކޮށްލެވުނީ އެންމެ ތިން މަސް ދުވަހު އެވެ. އެހިސާބުން އަނބުރާ އައީ އެވެ.\nކަރީނާ އަށް ކުރެވުނު ވަރު ވެސް ކަޕޫރު އާއިލާގެ އެހެން މީހަކަށް ނުކުރެވޭ ކަމަށް ވެއެވެ.\nރަންބީރު ކަޕޫރު ކަރީނާ ކަޕޫރު\nމަންމަ ގަބޫލު ނުވެގެން ވަކިވާން ޖެހުނު ތަރިން


އަހަރަކު2ފަހަރު ފޯނު ބަދަލުކުރާ މީހަކު އެކަން ނުކުރުމުން ޢުމުރާވާނެ ފައިސާ ބާކީކުރެވޭ! – ދިވެހި ނޫސް\nHome ⁄ ދީން ⁄ އަހަރަކު2ފަހަރު ފޯނު ބަދަލުކުރާ މީހަކު އެކަން ނުކުރުމުން ޢުމުރާވާނެ ފައިސާ ބާކީކުރެވޭ!\nއަހަރެންގެ އެކުވެރިންގެ ތެރޭގައި ހިމެނޭ އެކަކީ އަހަރަކު ދެފަހަރު ފޯނު ބަދަލުކުރަމުން އައި މީހެކެވެ. ނަޞޭޙަތް ޤަބޫލުކޮށް އެކަން ކުރުން ހުއްޓާލުމުން 1 އަހަރު ތެރޭގައި ޢުމުރާއެއްވެވޭނެ ވަރަށް ފައިސާ ބާކީ ކުރެވުނެވެ. ހަމައެކަނި ބާކީކުރެވުނީއެއް ނޫނެވެ. ޢުމުރާވުމަށް ދައްކަންޖެހުނު ފައިސާގެ އިތުރުން ފައިސާ ބާކީވެސް ކުރެވުނެވެ.\nމިހުންނަނީ މުސްލިމުން ޢިބްރަތް ޙާޞިލުކުރަންވީ ކަންކަމެވެ. ފިލާވަޅުތައް ލިބިގަންނަންވީ ކަންކަމެވެ.\nމީސްތަކުންނަށް ކުރިމަތިވެފައިވާ އެންމެ ބޮޑު އެއް ވަބާއަކީ ފެންނަ ކޮންމެ އައު އެއްޗެއް ބޭނުންވުމެވެ. އައު ކަންކަން ވެސް ބޭނުންވުމެވެ. މިކަން މިހާރުވެފައިވަނީ ޢާންމުވެފައިވާ ވަރަށް ނުރައްކައުތެރި ބަލިމަޑުކަމަކަށެވެ.\nސައިންސްވެރިން އަބަދުވެސް ދާނީ އައު ހޯދުންތައް ހޯދަމުންނެވެ. އެއިގެ ބޭނުންކޮށްގެން ދުނިޔޭގެ ބާޒާރަށް އައު އުފެއްދުންތައް ގެންދާނީ ނެރެމުންނެވެ. ދުނިޔޭގެ ބޮޑެތި ކުންފުނުތަކަށް އެންމެ ބޮޑަށް އިންވެސްޓްކުރަނީ ވެސް އައު ޓެކްނޮލޮޖީއަށެވެ. އެކަމުގެ ބޭނުމަކީ އެއިގެ ބޭނުންކޮށްގެން އައު އީޖާދުތައް ބާޒާރަށް ނެރެމުން ގެންދިއުމެވެ.\nވީމާ އެކަން ކޮންމެ ދުވަހަކުވެސް ދާނީ ކުރެވެމުންނެވެ. އެކަމުގެ ނަތީޖާއެއްގެ ގޮތުން ދުނިޔޭގެ ކޮންމެވެސް މަޝްހޫރު ކުންފުންޏަކުން ކޮންމެވެސް ބާވބަތެއްގެ އައު އުފެއްދުމެއް ދުނިޔޭގެ ބާޒާރަށް ނުނެރޭ ދުވަހެއް މަދުވާނެއެވެ.\nލޮބުވެތި މުސްލިމް އަޚުންނާއި އުޚުތުންނޭވެ! މުސްލިމުން ކޮންމެ ކަމެއްގައިވެސް އިސްލާމް ދީނުގެ އިންތައް ހިފަހައްޓަންވާނެއެވެ. މިސާލަކަށް އައު ފޯނެއް ބާޒާރަށް ނެރޭއިރަށް އަތުގަ އޮންނަ ފޯނު ބާކީކޮށްލާފައި އައުފާނު ގަތުމަކީ ކަނޑައެޅިގެން އިސްރާފެކެވެ. ފޯނު ގަންނަންވާނީ ގެންގުޅޭ ފޯނު ހަލާކުވުމުންނެވެ. އައު އުނދުނެއް ފެންނައިރަށް ގޭގައި ހުރި އުނދުން ބާކީކޮށް އެއްލައިލާކަށް ނުޖެހެއެވެ. މިހިރީ ކަނޑައެޅިގެން އިސްރާފެވެ.\nއެހެނެއް ނޫނެވެ. އަތުގައި އޮތް ފޯނު އޮތީ ބަދަލުކުރަންޖެހިފައި ނަމަ އެކަން ކުރުމަކީ އެއްވެސް މައްސަލައެއް ނޫނެވެ. އެގޮތުން ފޯނެއް ގަންނައިރުވެސް ތިމާއަށް އެއިން ބޭނުން ކުރެވޭނެ ވަރުގެ ފޯނެއް ގަންނާށެވެ! އެންމެ ފަހުގެ އެންމެ ފަހުގެ އެންމެ އަގު ބޮޑު ފޯނު ގަތުމުގެ ބޭނުމުގައި ފޯނު ނުގަންނާށެވެ!\nއެއިރުން އެވެވެނީ ދެއްކުންތެރިއަކަށެވެ! އެއީ އަދި މާނުބައިކަން ބޮޑު ޢަމަލެކެވެ. ދެއްކުންތެރިކަމަކީ ބޮޑާކަމާއި ކިބުރުވެރިކަމުގެ ސިފަތަކެވެ. ބޮޑާކަމުގެ ޒައްރެއްގެ މިންވަރު ހިތުގައިވާ މީހާ ވެސް ސުވަރުގެ ނުވަންނަ ހުއްޓަވެ!\nފޯނު ބަދަލުކުރުމުގެ ވާހަކަ މިވަރަށް މިދެއްކީ އެއީ މިހާރަކަށް އައިސް އެންމެ ގިނަ ބައަކު އެންމެ ގިނައިން އިސްރާފުކުރާ ކަންތައް ވީމައެވެ. މުހިންމީ ކުރާ ކޮންމެ ކަމެއްގައި އިޤްޠިޞާދުކުރުމެވެ. މުސްލިމުން ވާންޖެހޭނީ ކޮންމެ ކަމެއްގައި އިޤްޠިޞާދުކުރާ ބައަކަށެވެ. އިސްރާފު ކުރުމަކީ ﷲ ތަޢާލާ ރުހިވޮޑިގަންނަވާ ކަމެއް ނޫނެވެ.\n” ….އަދި ތިއަބައިމީހުން އިސްރާފް ނުކުރާށެވެ! އެހެނީ ހަމަކަށަވަރުން، އިސްރާފްކުރާ މީހުންދެކެ އެކަލާނގެ ލޯބިވެވޮޑިގެނެއް ނުވެތެވެ.” (އަލްއަންޢާމް: 141)


އިޞްލާހުކުރުމަށްޓަކައި ކުޑަކުދިން މުޖުތަމަޢުން އެކަހެރިކުރުމާއިބެހޭ ގަވާޢިދު ގެޒެޓްކޮށްފި\n06 މާރޗް 2014\nއިޞްލާޙުކުރުމަށްޓަކައި ކުޑަކުދިން މުޖްތަމަޢުން އެކަހެރިކުރުމާއި ބެހޭ ޤަވާޢިދު ދިވެހި ސަރުކާރުގެ ގެޒެޓްގައި ޝާއިޢުކޮށްފިއެެވެ.\nމިގަވާއިދަކީ ޤާނޫނު ނަންބަރު 91/9 (ކުޑަކުދިންގެ ޙައްޤުތައް ރައްކާތެރިކުރުމާބެހޭ ޤާނޫނޫ) ގެ 8 ވަނަ މާއްދާ ތަންފީޒުކުރުމަށްޓަކައި ހެދިފައިވާ ގަވާއިދެކެވެ. މިގަވާޢިދުގެ މަޤްޞަދަކީ ޤާނޫނުން ބޭރުން ކުޑަކުދިންގެ ތެރެއިން އެކަހެރިކުރެވޭ ކުދިން އަނބުރާ މުޖްތަމަޢުއަށް ގެނައުމުގެ ގޮތުން ތަޢުލީމާ ތަމްރީނު ދިނުމެވެ.\nމިގަވާއިދުގެ މަޤްޞަދު ޙާޞިލުކުރުމަށްޓަކައި "ކަރެކްޝަނަލް ޓްރެއިނިންގ ސެންޓަރ ފޮރ ޗިލްޑްރަން" ގެ ނަމުގައި ސެންޓަރެއް އުފައްދާ މިސެންޓަރުގެ ކަންތައް ވިލަރެސްކުރުމަށްޓަކައި ޖުވެނައިލް ޖަސްޓިސް ކޯޑިނޭޝަން ކޮމިޓީގެ ނަމުގައި ކޮމިޓީއެއް އުފައްދަންޖެހެއެވެ.\nމިގަވާއިދަށް ޢަމަލުކުރަން ފަށާފައިވަނީ މިގަވާއިދު ދިވެހިސަރުކާރުގެ ގެޒެޓްގައި ޝާއިކުރި ތާރީޚެއް ކަމުގައިވާ ފެބްރުއަރީ 27 ވަނަ ދުވަހުން ފެށިގެންނެވެ. މިގަވާއިދުގެ ހުރިހާ ކަމެއް ބަލަހައްޓަމުން ގެންދަނީ ހޯމް މިނިސްޓްރީގެ ދަށުން ގިނަގމުންދާ ޖުވެނައިލް ޖަސްޓިސް ޔުނިޓުންނެވެ.\nމިހާތަނަށް ކުޑަކުދިން އިޞްލާޙުކޮށް އަނބުރާ މުޖްތަމަޢަށް ގެނައުމަށް ކ. ފޭދޫ ފިނޮޅުގައިވެސް ވަނީ ޕްރޮގްރާމްތަކެއް ހިންގާފައެވެ.


Primary in balivumun vaadhanukurevey mahsalaige shareeai maadhamaa\nޖާބިރު ހުށަހެޅުއްވި މައްސަލަ ބައްލަވާނީ ފުލް ބެންޗުން.-- ފައިލް ފޮޓޯ\nޕްރައިމަރީން ބަލިވުމުން ވާދަނުކުރެވޭ މައްސަލައިގެ ޝަރީއަތް މާދަމާ\nޕްރައިމަރީ ބަލިވާ ކެންޑިޑޭޓުންނަށް ރައްޔިތުންގެ މަޖިލިސް އިންތިހާބު ވާދަ ނުކުރެވޭ ގޮތަށް ސިޔާސީ ޕާޓީތަކުގެ ގާނޫނުގައި އޮތް މާއްދާ ބާތިލުކުރަން ރައީސުލްޖުމްހޫރިއްޔާގެ ހާއްސަ މަންދޫބު އަބްދުﷲ ޖާބިރު ސްޕްރީމް ކޯޓަށް ހުށަހެޅުއްވި މައްސަލައިގެ ޝަރީއަތް މާދަމަ އަށް ޝެޑިއުލް ކޮށްފި އެވެ.\nއެ މައްސަލަ ހުށަހެޅުއްވި ދުވަހު ޖާބިރު "ސީއެންއެމް" އަށް ވިދާޅުވީ ސިޔާސީ ޕާޓީތަކުގައި ގާނޫނުގައި ޕްރައިމަރީން ބަލިވާ ކެންޑިޑޭޓުންނަށް ރައްޔިތުންގެ މަޖިލީހަށް ވާދަނުކުރެވޭ ގޮތަށް އޮންނަ އޮތުމަކީ ގާނޫނު އަސާސީއާ ހިލާފަށް އެ ގާނޫނަށް އިތުރުކޮށްފައިވާ މާއްދާއެއް ކަމަށެވެ.\n"ގާނޫނު އަސާސީގައި އެބަ އޮވޭ މަޖިލިސް މެމްބަރުޔންގެ ޝަރުތަކާއި، ކުރިމަތި ލެއްވޭނެ ގޮތްތައް. މިކަންކަން ގާނޫނަކުން ހަނި ނުކުރެވޭނެ. އަޅުގަނޑު މަސައްކަތް މި ކުރަނީ ޑިމޮކްރާސީ ފުރިހަމަ ކުރުމަށް،" ޖާބިރު ވިދާޅުވި އެވެ.\nއެ މައްސަލާގެ ފުރަަތަމަ އަޑުއެހުން މާދަމާ ހެނދުނު 10:45 ގައި ފެށުމަށް ސްޕްރީމް ކޯޓުން ޝެޑިއުލް ކުރި އިރު، އެ މައްސަލަ ބައްލަވާނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ހިމެނިވަޑައިގަންނަވާ ގޮތަށް، ފަސް ފަނޑިޔާރުންގެ ފުލް ބެންޗުންނެވެ.\nރައްޔިތުންގެ ހާއްސަ މަޖިލީހުގައިވެސް މަސައްކަތް ކުރެއްވި ޖާބިރު އެމްޑިޕީ ޕްރައިމަރީގައި ވާދަ ކުރެއްވީ ކާށިދޫ ދާއިރާއަށެވެ. އެދާއިރާގެ ދާއިމީ ނަތީޖާ ދައްކާ ގޮތުން އެދާއިރާގެ ކުރީގެ މެމްބަރު ޖާބިރަށް ލިބިވަޑައިގަތީ 203 ވޯޓެވެ. އެހެން ނަމަވެސް އެ ދާއިރާގެ ޓިކެޓް ކާމިޔާބު ކުރެއްވި އަބްދުﷲ ރިފްއަތަށް 426 ވޯޓް ލިބިލެއްވިއެވެ.\nޕްރައިމަރީ ނާކާމިޔާބުވުމާ އެކު ޖާބިރު ވަނީ އަމިއްލަ ގޮތުން ވާދަ ކުރައްވަން ނިންމާފަ އެވެ. އަދި އެ މައްސަލަ ސްޕްރީމް ކޯޓަށް ހުށަހަޅާނެ ކަން އިއުލާނުކުރީ ވެސް އަމިއްލަ ގޮތުން ވާދަކުރަން ނިންމިކަން އިއުލާނު ކުރައްވަމުންނެވެ.\nމަޖިލިސް 2019 އަބްދުﷲ ޖާބިރު ސިޔާސީ ޕާޓީ ސްޕްރީމް ކޯޓް\nރައީސް ނަޝީދާއި އެއްވެސް މައްސަލައެއް ނުޖެހޭ: ރައީސް


SunOnline: Payment system hingaa faraaiythakun license hoadhan angaifi\nޕޭމަންޓް ސިސްޓަމް ހިންގާ ފަރާތްތަކުން ލައިސަންސް ހޯދަން އަންގައިފި\nމުޙައްމަދު ނާއިލް ހަފީޒް 04 Dec 2021, 15:40\nއޮގަސްޓް 1، 2021: ރާއްޖޭގެ ސެންޓްރަލް ބޭންކް އެމްއެމްއޭ -- ސަން ފޮޓޯ/ ފަޔާޒު މޫސާ\nގައުމީ ޕޭމަންޓް ސިސްޓަމްގެ ގާނޫނަށް އަމަލުކުރަން ފެށިތާ ތިން މަސްވުމާއެކު ޕޭމަންޓް ސިސްޓަމްތައް އޮޕަރޭޓް ކުރަމުން އަންނަ ފަރާތްތަކުން އެކަމަށް ބޭނުންވާ ލައިސަންސަަށް އެދި ހުށަހަޅަން މޯލްޑިވްސް މަނިޓަރި އޮތޯރިޓީ (އެމްއެމްއޭ)އިން އަންގައިފިއެވެ.\nގައުމީ ޕޭމެންޓް ސިސްޓަމުގެ ބިލު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތަސްދީގުކުރެއްވީ މޭ މަހުގެ 18ވަނަ ދުވަހެވެ.\nއެ ގާނޫނަށް އަމަލުކުރަން ފަށާފައިވަނީ ގާނޫނު ގެޒެޓުގައި ޝާއިއުކުރިތާ ހަތަރު މަސް ފަހުން މިދިޔަ ސެޕްޓެމްބަރު މަހުގެ 18ވަނަ ދުވަހެވެ.\nއެއާއެކު ރާއްޖޭގައި ޕޭމަންޓް ހިދުމަތްދެމުންގެެންދާ ފަރާތްތަކުންނާއި ސިސްޓަމެއް އޮޕަރޭޓް ކުރަމުން ދާ ފަރާތްތަކުން، ގާނޫނަށް އަމަލުކުރަން ފަށާތާ ތިން މަސް ދުވަހުގެ ތެރޭގައި ލަައިސަންސަށް އެދި ހުށަހަޅަންޖެހެއެވެ.\nލައިސަންސަށް އެދި ހުށަހަޅާއިރު ފޮނުވަން ޖެހެނީ، ޕޭމަންޓް ހިދުމަތް ފޯރުކޮށްދޭ ވިޔަފާރީގެ ނަމާއި، ފޯރުކޮށްދޭ ޕޭމަންޓް ހިދުމަތާއި ބެހޭ ކުރު ތައާރަފެކެވެ. އަަދި އެމްއެމްއޭއިން އިތުރު މައުލޫމާތު ހޯދަން ބޭނުންވެއްޖެނަމަ ގުޅޭނެ ފަރާތެއްގެ ނަމާއި ގުޅޭނެ ނަންބަރުގެ އިތުރުން އީމެއިލް އެޑްރެސްއެވެ. އެއާއެކު ލައިސަންސަށް އެދި އެމްއެމްއޭގެ މެއިލް [email protected] އެ މައުލޫމާތު ފޮނުވުމަށް އެމްއެމްއޭއިން ބުންޏެވެ.\nއެމްއެމްއޭއިން ބުނީ ލައިސަންސަށް އެދި މި މަހުގެ 16ގެ ހަވީރު 16:00ގެ ކުރިން ހުށަހަޅަންޖެހޭނެކަމަށެވެ.\nޕޭމަންޓް ސިސްޓަމްގެ ގާނޫނަކީ ރާއްޖޭގެ ގައުމީ ޕޭމަންޓް ސިސްޓަމް ކުރިއަރުވައި، ރެގިއުލޭޓްކޮށް އޯވަސީކުރުމާއި ކަމާގުޅޭ އެންމެހައި ކަންކަން ބަޔާންކުރާ ގާނޫނެވެ. މި ގާނޫނުގެ މަގުސަދުތަކުގެ ތެރޭގައި ގައުމީ ޕޭމަންޓް ސިސްޓަމްގެ ހަމަޖެހުން ދެމެހެއްޓުމާއި، ރައްކާތެރި އަދި އެކަށީގެންވާ ގޮތެއްގައި ގައުމީ ޕޭމަންޓް ސިސްޓަމް ކުރިއަރުވައި، ރެގިއުލޭޓްކޮށް އޯވަސީކުރުން ހިމެނެއެވެ.\nހަމަ އެއާއެކު ޕޭމަންޓް ސިސްޓަމްތައް، ކްލިއަރިން ސިސްޓަމްތައް އަދި ސެޓްލްމަންޓް ސިސްޓަމްތަކުގެ އަދި ޕޭމަންޓް ހިދުމަތްދޭ ފަރާތްތަކުގެ އިންޓައޮޕެރަބިލިޓީ ގާއިމުކުރުމާއެކު ޕޭމަންޓް ހިދުމަތް ފޯރުކޮށްދޭ ފަރާތްތަކުގެ މެދުގައި ވާދަވެރި ނިޒާމެއް ގާއިމުކުރުމަކީވެސް ގާނޫނުގެ މަގުސަދެކެވެ.\nމި ގާނޫނުގައި ވާގޮތުން ގައުމީ ޕޭމަންޓް ސިސްޓަމް ރައްކާތެރި އަދި އެކަށީގެންވާ ގޮތެއްގައި ހިނގާތޯ ބެލުމަށްޓަކައި، ގައުމީ ޕޭމަންޓް ސިސްޓަމްގެ ކަންކަން ރެގިއުލޭޓްކޮށް އޯވަސީކުރާނީ މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިންނެވެ. އަދި މި ގާނޫނު ހިންގައި ތަންފީޒުކުރުމަށް އަދި މަސްއޫލިއްޔަތު އަދާކުރުމަށް، ކުރަންޖެހޭ ހުރިހާ ކަމެއް ކުރުމުގެ ބާރުވެސް ގާނޫނުން ވަނީ އެމްއެމްއޭ އަށް ދީފައެވެ.\nމި ގާނޫނުގެ ދަށުން ޕޭމަންޓް ހިދުމަތްދޭ ފަރާތަކުން، އެ ފަރާތުގެ ކަސްޓަމަރުންގެ މަޢުލޫމާތުގެ ސިއްރު ހިފެހެއްޓުމަށް ސަމާލުކަންދިނުމަށް ކަނޑައެޅިގެން ބަޔާންކޮށްފައިވެއެވެ. އަދި ކަސްޓަމަރުންގެ ސިއްރު ހިފެހެއްޓުމުގައި ގެންގުޅެންވާ މިންގަނޑުތައްވެސް މި ގާނޫނުގައި ހިމަނާފައިވެއެވެ.\nމި ގާނޫނަށް އަމަލުކުރަން ފަށާނީ މި ގާނޫނު ފާސްވެ، ތަސްދީގުކޮށް، ސަރުކާރުގެ ގެޒެޓުގައި ޝާއިއުކުރާ ތާރީހުން ފެށިގެން ހަތަރު މަސް ހަމަވާ ތާރީހުން ފެށިގެންނެވެ.\nޕޭމަންޓް ސިސްޓަމް ހިންގާނަމަ ލައިސަންސް ހޯދަން އަންގައިފި\nއޮކްޓޯބަރު މަހު ރިޒާވް ވަނީ ހަތް ޕަސެންޓު ދަށް ވެފައި


BREAKING: Iraq Gai America Sifain Thibi Marukazakah Hamalaadheefi - Vaguthu\nއިރާގުގައި އެމެރިކާ ސިފައިން ތިބި މަރުކަޒަކަށް ހަމަލާދީފި\nއިރާގުގައި އެމެރިކާ ސިފައިން ތިބި މަރުކަޒަކަށް ހަމަލާ ދީފިއެވެ.\nކިރުކުކްގައި ހުންނަ ކޭ-01 މަރުކަޒަށް ދީފައި ވަނީ ރޮކެޓް ހަމަލާ ތަކެކެވެ. އެ މަރުކަޒަށް ވަނީ ދެ ރޮކެޓް ހަަމަލާ ދީފައެވެ.\nމީޑިއާ ރިޕޯޓްތައް ބުނާ ގޮތުގައި މިހަމަލާތަކުގައި މީހަކަށް އަދި ތަނަކަށް ވެސް ގެއްލުމެއް ލިބުނު ކަމުގެ މައުލޫމާތެއް އަދި މިހާތަނަށް ލިބިފައެއް ނެތެވެ.\nއިރާޤުގެ މީޑިއާތަކުން ބުނާ ގޮތުގައި ހަމަލާ ދީފައި ވަނީ އިރާޤު ގަޑިން ރޭގެ އިރާކޮޅުއެވެ. ހަމަލާގެ ފަހަތުގައި ތިބީ ކޮންބައެއް ކަން އަދި ނޭނގެއެވެ. ނަމަވެސް ތުހުމަތު ކުރެވޭ ގޮތުގައި މިއި ވެސް އިރާޤުގައި ހަރަކާތްތެރިވާ ޝީޢީ ހަނގުރާމަވެރިންގެ ޖަމާޢާތް ކަތައިބް ހިޒްބުﷲ ގެ ހަމަލާ އެކެވެ.\nކޭ-01 އަސްކަރީ މަރުކަޒަށް މިދިޔަ އަހަރުގެ ޑިސެމްބަރ 27 ވަނަ ދުވަހުން ފެށިގެން އެކިފަހަރު މަތިން މިހާތަނަށް 30 ވަރަކަށް ރޮކެޓް ހަމަލާ ދީފައިވެއެވެ. އެއިން އެއް ހަމަލާއެއްގައި އެމެރިކާގެ ކޮންޓެކްޓަރަކު ވެސް މަރުވެފައި ވެއެވެ.\nއެމެރިކާ އިން ކުރިން ބުނެފައިވާ ގޮތުގައި މިއީ ޝީޢީ ހަނގުރާމަވެރިންގެ ޖަމާޢާތް ކަތައިބް ހިޒްބުﷲ ގެ ހަމަލާތަކެކެވެ.\nކިރުކްގައި ހުންނަ ކޭ-01 އަސްކަރީ މަރުކަޒަކީ އިރާޤުގެ ކުރީގެ ރައީސް ސައްދާމް ހުސައިންގެ ދުވަސްވަރު ބިނާކުރި އަސްކަރީ މަރުކަޒެކެވެ. 2014 ވަނަ އަހަރު އައިއެސްގެ ހަނގުރާމަ ވެރިން އެމަރުކަޒު ހިފިއެވެ.\nޖަނަވަރީ މަހުގެ 03 ވަނަ ދުވަހު އެމެރިކާ އިން އީރާންގެ އިސް ކޮމާންޑަރަކު އަވަހާރަކޮށްލި ފަހުން އިރާޤުގައި ހުންނަ އެމެރިކާގެ އަސްކަރީ މަރުކަޒުތަކަށާއި އެމެރިކާގެ އެމްބަސީއަށް ދަނީ ދޭތެރެ ދޭތެރެއިން ހަމަލާތައް އަމާޒުވަމުންނެވެ.\nއިރާގުގެ އަސްކަރީ މަރުކަޒަކަށް ހަމަލާދީ އެމެރިކާ ސިފައިންގެ ބަޔަކު މަރާލައިފި\nއިރާގުގައި ހުންނަ އެމެރިކާގެ އެމްބަސީ ކައިރިއަށް ރޮކެޓް ހަމަލާތަކެއް ދީފި\nބަޣުދާދަށް ދިން ރޮކެޓް ހަމަލާތަކުގައި އެމެރިކާ އެމްބަސީއަށް ގެއްލުންވެއްޖެ\nފެބުރުއަރީ 14, 2020 01:07\nފެބުރުއަރީ 14, 2020 19:12\nއެމަރިކާ އަކީ މަކަރު ވެރި ބައެއް.. މަރު ވިޔަސް ހާމައެއް ނުކުރާނެ..އެއީ ދުނިޔޭގެ މީހުން ކުރިމަތީގައި ފަޞީހަތް ވެދާނެތީ..އެންމެފަހުން އީރާނުން ދިން މިސައިލް ހަމަލާ ގައި ވެސް އެތެއް ދޮގު ތަކެއް ހެދި..މިހާރު ބުނަނީ 109 ސިފައިން ޒަހަމް ވެ ސިކުނޑި އަށް ބޮޑު ގެއްލުން ތަކެއް ވިޔޭ... އަހަންނަށް ޔަގީން 80 ސިފައިން މަރު ވިކަން..ތި މީހުން ފޮރު ވަނީ ކަންތައްތައް..


Irena A kanda'álhaa Mandhoobakah Dr. Niyaz - Vaguthu\nއައިރީނާއަށް ކަނޑައަޅާ މަންދޫބަކަށް ޑރ.ނިޔާޒް\n3 މަސް ކުރިން ( ޖުލައި 11, 2019 )\nއިޔާދަކުރަނިވި ހަކަތަޔާއި ބެހޭ ބައިނަލްއަޤްވާމީ އިދާރާ (އައިރީނާ) އަށް ދިވެހިރާއްޖެއިން ކަނޑައަޅާ ދާއިމީ މަންދޫބަކަށް، ޔޫއޭއީގައި ހުންނަވާ ދިވެހިރާއްޖޭގެ ސަފީރު ޑރ. ހުސައިން ނިޔާޒް ހަމަޖައްސައިފިއެވެ.\nއެކަމުގެ ފަހުކޮޅު ޑރ. ނިޔާޒްއަށް ވަނީ، އަބޫދާބީގައި ހުންނަ އިންޓަރނޭޝަނަލް ރިނިއުވަބަލް އެނަރޖީ އެޖެންސީގެ މައި އޮފީހުގައި، އެޖަމްއިއްޔާގެ ޑިރެކްޓަރ ޖެނެރަލް ފްރެންޗެސްކޯ ލަ ކަމޭރާއަށް އަރުވާފައެވެ.\n2009 ވަނަ އަހަރު އައިރީނާ އުފެދުނުފަހުން އެޖަމްއިއްޔާގެ މެމްބަރެއްގެ ގޮތުގައި ރާއްޖެ އޮތްނަމަވެސް، އެޖަމްއިއްޔާއަށް ރާއްޖެއިން ދާއިމީ މަންދޫބެއް ކަނޑައަޅާފައެއް ނުވެއެވެ. އައިރީނާގެ މެމްބަރުންގެ ގޮތުގައި 160 ޤައުމާއި ޔޫރަޕިއަން ޔޫނިއަން ހިމެނެއެވެ.\nފުރަތަމަ ފަހަރަށް ރާއްޖެއިން އައިރީނާއަށް ދާއިމީ މަންދޫބެއް ކަނޑައެޅުމާއި ގުޅިގެން ޑރ ނިޔާޒަށް ފޮރިން މިނިސްޓަރ އަބްދުﷲ ޝާހިދު ވަނީ މަރުޙަބާ ވިދާޅުވެފައެވެ.\nފޮރިން މިނިސްޓަރ އަބްދުﷲ ޝާހިދު ކުރެއްވި ޓްވީޓެއްގައި ވިދާޅުވީ، ޑރ. ނިޔާޒް އެޖަމްއިއްޔާއަށް ކަނޑައަޅާ މަންދޫބެއްގެ ގޮތުގައި ހަމަޖެހުމުން ހިރާއްޖެ އިޔާދަކުރަނިވި ހަކަތަ ބޭނުންކުރާ ޤައުމަކަށް ބަދަލުވުމަށް ކުރަމުންދާ މަސައްކަތުގައި އައިރީނާއާއިއެކު ގުޅިގެން އިތުރު މަސައްކަތްކުރެވޭނެކަމަށެވެ.


(10 އޮކްޓޯބަރ 2017 އާ ގުޅޭ)\nހައިކަލް: "މަންމަމެން ނިޔާވުމުގެ ކުރީން ބޭރުގައި ހުރި އިރު ކުދީންނާ ރައްޓެހިވީން. އެކަމަކު އޭރު އެހާ ސީރިއަސްއެއް ނުވެވޭ. ޕޭރެންޓްސްގެ ޑެތްގެ ފަހުން މާލެ އައިސްފަ އަލުން ފުރައިގެން ދިޔައީ ކިޔެވުން ނިމެން އޮތީ ކުޑަ ދުވަސްކޮޅެއްވީމާ. އެ ދުވަސްކޮޅުގައި އެއްވެސް ވަރަކަށް އެކަހަލަ ޚިޔާލެއް ނުކުރަން. ދެން މާލެ އައިސް ރަސްމީކޮށް ކޮންޕެނީއާ ހަވާލުވި ތަނާ ވަރަށް ޚާއްޞަ ކުއްޖެއް ފެނުނީ. އެއީ އަހަރެންގެ ހަޔާތަށް ގެންނާން ޕާފެކްޓް އަންހެންކުއްޖެއް. ފުރަތަމަ ނަޒަރުން ވެސް އަހަރެންގެ ހިތް އޭނާ އަތުލައިފި. އަހަންނަށް އޭނާދެކެ ލޯބިވެއްވިއްޖެ. ކޮންމެ ގޮތަކުން ވިޔަސް މިހާރު ބޭނުންވަނީ އަހަރެންގެ މީހަކަށް އެ އަންހެންކުއްޖާ ހަދަން."\nހައިކަލްގެ ވާހަކަތައް އަހަންނަށް ވިސްނުނެވެ. އަހަރެން ވެސް އަޒާންދެކެ އިންތިހާއަށް ލޯބިވެއެވެ. އޭނާ އެހެން މީހެއްގެ ހައްގަކަށް ވާން އަހަރެންގެ ހިތެއް ދުވަހަކު ވެސް ނޭދޭނެއެވެ. ހިނިތުންވެލުމާއެކު ހައިކަލް ދެއްކި ވާހަކަތަކަށް އަހަރެން އެއްބަސްވީމެވެ. ލޯބިވުމަކީ މީހާގެ ގައިގާ ހުންނަ ކެތްތެރިކަން ކުޑަވެގެންދާކަމެކެވެ.\nހައިކަލް: "އަހަންނަށް ކެތެއްނުވާނެ އަހަރެން އެންމެ ލޯބިވާ މީހާ އެހެން މީހަކާ އެއްކޮށް އުޅޭތަން ބަލާކަށް. އައި ވޯންޓް ހާ ސޯ ބޭޑްލީ"\nއަހަރުމެން ލޯތްބާ ބެހޭގޮތުން އެކިއެކި ވާހަކަތައް ދެއްކީމެވެ. ނަމަވެސް ހައިކަލްއަށް ބަދަލުތަކެއް އައިކަން އަހަންނަށް ފާހަގަކުރެވުނީ ކައިވެނީގެ ވާހަކަ ބުނުމުންނެވެ. އެވެސް އަހަރެންގެ ކައިވެނީގެ ވާހަކަ ބުނުމުންނެވެ. އަހަރެން ވަރަށް އަވަހަށް ކައިވެނިކުރާން ބޭނުންވާކަން ހާމަ ކުރީ އަޒާންއާއެކު ދިރިއުޅުމެއް ފަށަން ބޭނުންވެފައި ހުރި ވަރުންނެވެ. ނަމަވެސް ހައިކަލްގެ މޫނުގައިވާ އަސަރުތަކުން ހީވީ އަހަންނަށް ބުނެވުނީ އޭނާ އެއްގޮތަކަށް ވެސް ގަޔާނުވާ ވާހަކައެއް ހެނެވެ. އިތުރަށް އޭނާ އެ މައުޟޫޢުއަށް އެއްވެސް ވާހަކައެއް ދައްކާކަށް ބޭނުމެއްނުވިއެވެ. އެހެންވެ އެ ހިސާބުން ލޯބީގެ ވާހަކަތައް އެހެން މިސްރާބަކަށް ބަދަލުވެގެންދިޔައެވެ. ދެން ފެށީ އަހަރެންގެ ޢާއިލާގެ ވާހަކަތަކެވެ. އެގޮތުގައި ދެ މީހުން ތިއްބާ ސިޓިންރޫމު ފާރުގައި ހަރުކޮށްފައި ހުރި ފޯނު ރިންގުވާން ފެށިއެވެ. އަހަރެން އެބަ އަންނަން ކަމުގައި ބުނެ ސޯފާއިން ތެދުވެގެން އައިސް ފޯނުގެ އަތްގަނޑު ނަގާ ކަންފަތުގައި ޖައްސާލީމެވެ. އަހަރެންގެ "ހެލޯ"އާ އެކު އިވިގެން ދިޔައީ އަޒާންގެ އަޑެވެ.\nއަޒާން: "މިންނު ގުޅާ ވެސް ނުލީމަ މި ގުޅީ. ކީއްވެތަ ކުއްލިއަކަށް ގެއަށް ދިޔައީ؟"\nއަޒާންގެ ސުވާލަށް އަހަރެން ޖަވާބު ދިނީމެވެ. ހައިކަލްއަށް ފުރަގަސް ދީގެއް ހުއްޓެއްކަމަކު އަހަރެން ދައްކާ ވާހަކަ ހައިކަލްއަށް އަޑު އިވޭނޭކަން އެނގެއެވެ. ކަންތައްވީގޮތް އަޒާނަށް ކުޑަގޮތަކަށް ކިޔާލަދިނީމެވެ. އަދި އަވަސްއަވަހަށް މިރޭ ބައްދަލުކުރާން އަންނާނަންތޯ އަހާލީމެވެ. ބޭނުންވީ އަޒާންއާ ބައްދަލުވުމުން ހުރިހާ ވާހަކައެއް ތަފްޞީލުކޮށް ކިޔައިދޭށެވެ. އަޒާންގެ ފަރާތުން ޖަވާބު ލިބުމާއެކު އަހަރެން އަވަސް އަވަހަށް ފޯނު ބޭއްވީމެވެ. އަދި އިހު އިން ސޯފާގައި އަހަރެން އައިސް އިށީނެމެވެ. ހައިކަލް އަހަންނަށް ބަލާ ނުލިއެވެ. އެހެންވިޔަސް އޭނާ އިނީ ނިކަން ފާޑަކަށެވެ. ވާހަކައެއް ނުދައްކާ އިރުކޮޅަކު އިނދެފައި އޭނާ ދާންވެގެން ތެދުވިއެވެ. އޭރު އިރު ވެސް އޮއްސިއްޖެއެވެ. އެހާއިރު ހައިކަލް އިނދެފައި އޭނާގެ ގާތުގައި ރޭގަނޑު ކެއުމަށް މަޑުކުރާން ނުބުނެފައިނަމަ ޖައުބެއާއި ސުހައްތަ ހިތްހަމަނުޖެހިދާނޭ އަހަންނަށް ހީވިއެވެ. އެހެންވެ ރޭގަނޑު ކައިގެން ދާން މަޑުކުރުމަށް ހައިކަލްގެ ގާތުން އަހަރެން އެދުނީމެވެ. ހައިކަލް ހުރީ މަޑުކުރާ ކަހަލަ ޚިޔާލެއްގައެއް ނޫނެވެ. ކުއްލިއަކަށް އޭނާއަށް އެ ވީގޮތެއް އަހަންނަކަށް ނޭނގުނެވެ. ޖައުބެއަށް ގޮވަން ދާން އުޅުމުން އެކަން ވެސް ހައިކަލް ހުއްޓުވައިފިއެވެ. އޭނާ ނުކުމެގެން ދިޔަތަން ބަލަން ހުރެފައި އަހަރެން ވެސް އައިސް ވަނީ ކޮޓަރިއަށެވެ.\nއެކުވެރިޔާއެވެ. ވަރުބަލިވެފަ ހުންނަވަރުން މިހާރު ކޮންމެރެއަކު ލިޔެވޭ ވަރެއް ނުވެއެވެ. އަހަރެންވެސް މީއިންސާނެއް ނޫންހެއްޔެވެ. އޮފީހަށް ދަމުން ގޭތެރޭގެ ހުރިހާ މަސައްކަތެއް ކުރަމުން، އަޒާންއަށް ވަގުތު ދެމުން އުޅޭއިރު އަހަރެން ހީވަނީ ޗާބީދީފައި ހުންނަ ބުދެއްހެންނެވެ. އެހެންވެ ރޭގަނޑު ފެންވަރާލައިގެން އެނދަށް އަރާއިރަށް އޮންނަނީ އަހަންނަށް ނިދިފައެވެ. މިގޮތަށް ދެމަސް ދުވަސް ހޭދަވެގެން ދިޔައިރުވެސް ތި އެކުވެރިޔާއާ ކަމެއް ޚިއްޞާކޮށްނުލެވި އަލަމާރީގައި ބޭއްވުނީއެވެ. އެއީ އަހަރެން ތި އެކުވެރިޔާ ވީ ވަޢުދާ ޚިލާފުވުމެއްކަން އެނގެއެވެ. ތި އެކުވެރިޔާ ހޯދުމުގެ ބޭނުމަކީ ވެސް ހުރިހާ ކަމެއް ޚިއްޞާކުރުމެވެ. ދެން އެހެނެއް ނުވާނެއެވެ. ކުރީން ލިޔާހެން ރޭގަނޑު ގަޑީގައި ލިޔުން ފަސޭހައެއްނުވާނެއެވެ. އެކަމަކު އޮފީހުގައި ލިބޭ ބްރޭކް ގަޑިތަކުގައި އެކަން އަހަންނަށް ކުރެވޭނެއެވެ. އެހެންވެ އަހަރެން ގަސްދުކުރީ ތި އެކުވެރިޔާގެ ސަފުހާތައް ފަޅުފިލުވާލުމުގެ މަސައްކަތް އެގޮތަށް ކުރިއަށް ގެންދާށެވެ. ނިމިގެންދިޔަ ދުވަހުގެ ވާހަކަތައް އޭގެ އަނެއް ދުވަހު އޮފީހުގައި އިނދެ ކިޔައިދޭނަމެވެ.\nމިހާރު އަހަރެން އެންމެ ކަންތައް ބޮޑުވަނީ ސުހައްތަގެ ހާލާމެދުގައެވެ. އެކަމަކު މިހާރު ކުރިއާ ބަލާފައި ވަރަށް ބޮޑުތަން ރަނގަޅެވެ. މޭނުބައި ކުރާތީ އުޅެއެވެ. އެހެންވިޔަސް ކެއުން އިތުރުވެއްޖެއެވެ. ބަލިވެ އިންކަން ސުހައްތަގެ ބަނޑުން އެނގެން ވެސް ފަށައިފިއެވެ. ދަރިފުޅުގެ ހާލު ވެސް ރަނގަޅު ކަމުގައި ޑަކްޓަރުން ބުނެއެވެ.\nހައިކަލް މިހާރު ކޮންމެ ދުވަހަކު މިގެއަށް އާދެއެވެ. ޖައުބެ އާއި ދެމީހުން ފުޓުބޯޅަ ބަލަން ޓީވީ ދޮށުގަތިބެއެވެ. ޖައުބެގެ ނިއު ބެސްޓް ފްރެންޑް ކަހަލަ އެވެ. އަހަންނާ ވެސް ހައިކަލް ސަކަރާތްޖަހާ ހަދައެވެ. ހަމަ ފެންނަ އިރަށް ގޮވާލާނެއެވެ. ހަފިއްތަގެ ކައިވެނި ވެސް އޮތީ ބޯމަތި ވެފައެވެ. ހަފިއްތަގެ ކައިވެންޏަށްވެގެން އެންމެ އަގުހުރި ހަދިޔާއެއްދިނީ ހައިކަލްއެވެ. އެދެމީހުން މިހާރު ވަރަށް ގުޅެއެވެ. ކުރިން އަހަންނާ ވާހަކަދައްކަން އަބަދު ބޭނުންވާ ހައިކަލް އަހަންނަށްވުރެ ހަފިއްތައާ ވާހަކަދައްކަން އިންނަ ވަގުތު ގިނައެވެ. އަދި މިހާރު އެންމެ ހައިރާންވާންޖެހޭ ކަމަކީ ހަފިއްތަގެ ދުލު ކުރީގައި އަބަދު ހައިކަލްގެ ނަން އޮންނާތީއެވެ. އަހަރެން އިންނަތަނެއްގައި ހައިކަލްގެ ވާހަކަ ނޫން ވާހަކައެއް ހަފިއްތަ ނުދައްކައެވެ. އަހަންނާއި ސުހައްތަ އޭނާގެ މި ބަދަލަށް ހީނލަ ހީނލާ ތިބެމެވެ. ހަފިއްތައަށް ހައިކަލްގެ މުއްސަނދިކަން ފެނުނަސް އަހަންނަށް އެއީ އެހާ މުހިއްމު އެއްޗެއް ނޫނެވެ.\nހައިކަލް އަންނަން ފެށިފަހުން އަހަރުމެންގެ ހިމޭންވެފައި އޮންނަ ގޭތެރޭގެ އަޑުފަށްގަނޑު ގަދަވެއްޖެއެވެ. މި ހަފްތާގެ ދުވަހެއްގައި ހަފިއްތައާއި އަކީލުގެ ކައިވެނި ވެސް ކުރެވިގެންދާނެކަން އޮތީ ޔަގީންވެއެވެ. އަކީލު ބޭނުންވަނީ ކައިވެނި ހަފްލާ ނިމޭގޮތަށް ހަފިއްތަ ގޮވައިގެން ރާއްޖޭން ބޭރަށް ފުރާށެވެ. އެއީ ހަފިއްތަ ބޭނުންވާ ގޮތްހެން އަހަންނަށް ބައެއްފަހަރު ހީވެއެވެ. ޖައުބެއާ މެދު ހުންނަ ގާތްކަމެއް އަކީލުއާ މެދު އަހަރެންގެ ނުހުރެއެވެ. ހަފިއްތަ އަހަރުންގެ ޢާއިލާއާއި އަކީލުއާ ދެމެދު ގާތްކަމެއް އުފެދެން ބޭނުންނުވަނީ ކަމަށް ވެސް ވެދާނެއެވެ. އޭނާގެ ވިސްނުން އަބަދުވެސް ހުންނަނީ މުއްސަނދި ދިރިއުޅުމެއް ހޯދައިގެން އަވަހަށް އަހަރުމެންގެ ގާތުން ދިއުމެވެ.\nއަހަންނާއި އަޒާންގެ ބައްދަލުވުން މިހާރު ކުރިއަށްދަނީ ގޭގެ ޖޯލިފަތީގައެވެ. ކޮންމެ ރެއަކުވެސް އޭނާ އާދެއެވެ. އެކަމަކު މިދުވަސްކޮޅު އުޅެނީ ހިސާބަކަށް ވިއްސާރަކޮށެވެ. އަހަރުގެ ބޮޑުބަންދާ ދިމާކޮށް މިފަހަރު ވެސް ވިއްސާރަވާން އުޅެނީކަންނޭގެއެވެ. އަޒާން ވެސް އުޅެނީ ވަރަށް ދެރަވެގެންނެވެ. އޭނަގެ ބައްޕަގެ އެންމެ ގާތް ރަޙުމަތްތެރިއާއެކު އޭނަގެ އަންހެނުންގެ ރަށަށް ދާންޖެހިގެންނެވެ. އަޒާން ބުނެބުނެ ވެސް އޭނާ ބަހައްޓާފައި ދާކަހަލަ ޚިޔާލެއް އޭނާގެ މައިންބަފައިން ނުކުރިއެވެ. އަހަންނާއި ދުރުގައި އެންމެ ދެ ހަފްތާ ވެސް އަޒާނަށް ނުހުރެވޭނެ ކަމުގައި ބުންޏެވެ. އެހެންވެ އޭނަގެ މަންމަގާތު އޮފީހުން ޗުއްޓީއެއް ނުލިބުނޭ ބުނެ އިތުރު ބަހަނާއެއް ދެއްކިއެވެ. ދެންވީގޮތެއް އިނގޭހެއްޔެވެ. އަޒާންގެ މަންމަ ބުނީ އެހެންވީރު މިފަހަރު އެދަތުރުގައި އަޒާންގެ ބައްޕަ ފޮނުވާފައި މަންމަ މަޑުކުރާނީ ކަމުގައެވެ. އެންމެފަހުން އެކަންތައް ހައްލުވެ ނިމުނީ އެގޮތަށް ކަމުގައި އަޒާން ބުންޏެވެ. އަހަންނަށް ހިތްހަމަޖެހުމެއް ލިބުނެވެ. އަޒާން ހުންނާނެކަން އެނގޭތީއެވެ.\nއަހަންނާއި ބައްދަލުކުރަން އަޒާން އައީ ރޭގަނޑު ނުވައެއް ޖަހަނިކޮށެވެ. އޭރު ވެސް ހައިކަލް އަހަރުމެން ގޭތެރޭ އުޅެއެވެ. އޭނައާއި ހަފިއްތަ ސިޓިންރޫމުގައި ތިއްބައި އަހަރެން ރީތިވެލައިގެން ބޭރަށްދާން ނުކުތީމެވެ. އަހަރެން ގޮސް ގޮސް ހުއްޓާ ހައިކަލް ފަހަތަށް އަތްދިއްކޮއްލާފައި އަހަރެންގެ ދޯޕައްޓާގައި ހިފިއެވެ. ކޮންތާކައްތޯ ދަނީ ސުވާލުކޮއްލިއެވެ. އަހަރެން ބޭރަށްކަމުގައި ބުނީމެވެ. އޭނަ އަހަރެންގެ ދޯޕައްޓާއިން ދުލެއްނުކުރިއެވެ. އަދި މިރޭ ބޭރަކަށް ނުދެވޭނެއޭ ބުންޏެވެ. ހަފިއްތަ ފާޑަކަށް އަހަރުމެން ދެމީހުންނަށް ބަލަހައްޓައިގެން އިނެވެ. އަހަރެން ހިތްހަމަ ނުޖެހުނެވެ. އޭރު އަޒާން ސައިކަލުގައި ދޮރުމަތީ މަޑުކޮއްލައިގެން އަހަރެންގެ އިންތިޒާރުގައި އިންނާނެކަން އެނގެއެވެ.\nއަހަރެން ހައިކަލް ގާތު ދޫކޮއްލާށޭ ލަސްވެޔޭ ބުނީމެވެ. މިގަޑީގައި އަހަރެން މިހިރީ ސަކަރާތްޖަހާ ކަހަލަ މޫޑެއްގައެއްނޫނޭ ވެސް ބުނީމެވެ.\nހައިކަލް: "ހަފިއްތާ! ހިނގާ މިރޭ މިންނު ބޭރަށް ދިޔަ ނުދީ ގޭ ބަންދުކޮށްލަން"\nހީނގަނެފައި ހައިކަލް އެ ބުނި އެއްޗަކުން އަހަރެން ހަމަ ރަނގަޅަށް ވެސް ރުޅި އަންނަ ގޮތްވިއެވެ. ސަމާސާ ކުރާން ވަކި ހައްދެއް އޮންނާން ވާނެއެވެ. ހިތްހަމަނުޖެހިފައި ހުރެ ހައިކަލްއާ ހަތަރުކަޅި ބައްދަލުކޮށްލުމާއެކު ދޯޕަށްޓާގައި ހިފާފައި އޮތް އަތުގައި އަހަރެން ހިފީމެވެ. އޭނާގެ އަތުގައި ހިފުމާއެކު ހައިކަލްގެ މޫނުގައިވި ސަމާސާގެ ކުލަވަރު ހިނދި އަހަންނަށް ބަލަން އިނީއެވެ. ހައިކަލްގެ އަތްތިލައިގެ ފަހަރަކު އިނގިއްޔެއް ހުޅުވާލުމާއެކު އޭނާގެ އަތުގެ ތެރެއިން ދޯޕަށްޓާ އަހަރެން ނެގީމެވެ. ހަރަކާތެއްކޮށްނުލާ ހައިކަލް އިނެވެ. އެއާއެކު ދެވެނަ ކަމެއް ހައިކަލް ނުކުރަނީސް ބޭރު ދޮރާ ދިމާއަށް އަހަރެން ދުއްވައިގަތީއެވެ. ނުކުތުމުގެ ކުރީން ހައިކަލްއަށް ބަލާލާ ތުންއަނބުރާލީމެވެ. އޭނާގެ ތުންފަތުގައި ފަނޑު ހިނިތުންވުމެއް ދުވެލިތަން ދުށީމެވެ.\nމަގުމައްޗަށް އަހަރެން ނުކުތްއިރު އަޒާން ސައިކަލުގެ ހުންގާނުގައި ދެއަތްއަޅުވާލައިގެން އިނެވެ. އަހަރެން އަވަހަށް ގޮސް އަޒާންގެ ފަހަތަށް އެރީމެވެ.\nއަޒާން: "މިރޭ ހާދަ ލަސްވީ... ރެޑީނުވެތަ ހުރީ... ބަރާބަރު ގަޑިއަށް އަހަރެން މި އައީ"\nއަހަރުމެން ގެއަށް ހައިކަލް އައިސްގެން އުޅޭ ވާހަކަ އަހަރެން ބުނީމެވެ. އަދި ނުކުންނާން އުޅެނިކޮށް ހައިކަލް ކުރި ސަމާސާ ވެސް ކިޔައިދިނީމެވެ. އިރުކޮޅަކު އެއްޗެއް ނުބުނެ ސައިކަލު ދުއްވަމުން ދިޔައެވެ. އެހެން އިނދެފައި އަނެއްކާ ވެސް އަޒާން ކުރީ ސުވާލެކެވެ.\nއަޒާން: "ހައިކަލް ކީއްވެތަ މިންނުމެން ގެއަށް އެހާ ގިނައިން އަންނަނީ؟ މިންނުގެ ވާހަކައިން އަހަންނަށް އެނގޭ ކަމަކީ މިފަހަކަށް އައިސް އޭނާ ތިގޭގައި ނޫޅޭ އިރެއް ނުދޭކަން"\nއަހަންނަށް ހީވެފައި އޮތީ ހައިކަލް އުޅެންޖެހިފައި އޮތް އެކަނިވެރި ކަމުގެ ސަބަބުން އެ ފޫހިކަން ކަނޑުވާލުމަށް ޖައުބެގެ ރަޙުމަތްތެރިކަމުގައި އަހަރުމެން ގެއަށް އަންނަނީ ކަމުގައެވެ. އަހަރެން އަޒާނަށް ވެސް ދިނީ އެ ޖަވާބެވެ. ހައިކަލް ފަދަ ޒުވާނަކު އަހަރުމެން ފަދަ އާދައިގެ ދިރިއުޅުމެއް އުޅޭ ބައެއްގެ ތެރެއަށް އަންނާނޭ އެހެން ސަބަބެއް އޮތް ކަމަކަށް އަހަންނަކަށް ނުވިސްނެއެވެ.\nއަހަރުމެން އާދައިގެ މަތިން ދުއްވާލުމަށްފަހު އަތިރިމަތީ މޫދު ފެންނަހިސާބުގައި މަޑުކޮއްލައިގެން ތިބީމެވެ. އަޒާން އަހަރެންގެ އުނަގަނޑުގައި ހިފާ ކައިރިކޮއްލައިގެން އިނެވެ. އަހަރުމެން ތިބި ތަނުގެ ތަންތަންކޮޅުގައި ޖޯޑު ޖޯޑަށް އަހަރުމެންފަދަ ލޯބިވެރިން ތިއްބެވެ. އަޒާން ވަރަށް ގިނަވާހަކަދެއްކިއެވެ. އަހަރުމެން ކޮންމެ ރެއަކު ބައްދަލު ކުރާއިރު ވެސް ދައްކާނެ ވާހަކަ ހުހެއްނުވެއެވެ. އަހަރުމެންގެ ގުޅުމުގެ ވާހަކަ އަޒާންގެ މަންމަމެން ގާތު ބުނާނީ ކޮންއިރަކުންތޯ އަހަރެން އަހާލީމެވެ. އަޒާން އޭނަގެ މަންމަ މެނަށް ވަރަށް އަންގަން ބޭނުންވާ ވާހަކަ ބުންޏެވެ. ނަމަވެސް އަދި އެވާހަކަ ދައްކާނެ ރަނގަޅު ފުރުޞަތެއް ނުލިބޭކަމަށް ބުންޏެވެ.\nއަހަރުމެން ގެއަށް ވަންއިރު ވެސް ހައިކަލް ސިޓިން ރޫމުތެރޭ އުޅޭއަޑު އިވެއެވެ. އަހަރެން އަޅައެއްނުލަމެވެ. އަޒާނާއެކު ޖޯލިފަތީގައި ޖައްސާލީމެވެ. އަޒާންގެ އުނގު ތެރޭ އަހަރެން އިށީނީ އަޒާން އެކަމަށް އެދޭވަރުންނެވެ. އެކަމަކު އެގޮތަށް މާގިނައިރަކު ނީދެވުނެވެ. އަހަރެން ގޭތެރެއިން މީހަކު ނުކުމެދާނެތީ ޖެހިލުންވަނީއެވެ. އަހަންނަށް އަޒާންގެ ގާތު ހައިކަލްގެ އެކިއެކި ސަމާސާތަކުގެ ވާހަކަތައް ކިޔާދެމުން ދިޔައިރު އެއްގޮތަކަށް ވެސް އަޒާން އެއްޗެއް ހިތަށް އަރާފާނެ ކަމަކަށް ހިއެއްނުކުރަމެވެ. ނަމަވެސް އަޒާން ހިތްހަމަނުޖެހުމުގެ ބަސް ހައިކަލްއާއި ގުޅިގެން ބުނަންފެށުމުން އަހަރެން އަވަހަށް މައުޟޫޢު ބަދަލުކޮއްލީއެވެ. ނަސީބަކުން އަޒާން ގެއަށް ދިޔައީ ވަރަށް ހަމަޖެހިފަ ހުރެގެންނެވެ. އޭނަ ދޮރުން ނުކުންނަމުން އަހަރެންގެ އުނަގނޑުގައި ހިފާލާފައި ގެނެސް އޭނާއާ ކައިރިކޮއްލިއެވެ. އަދި އަހަރެންގެ ކޯތާފަތުގައި ބޮސްދީފައި މަގުމައްޗަށް ނުކުތީ ދާންވެގެންނެވެ.\nއަހަރެންގެ ތުންފަތަށް ވެރިވެގެންދިޔަ ލަދުވެތި ހިނިތުންވުމާއެކު ދޮރާށި ލައްޕާލާފައި އެތެރެއަށް ހިނގައިގަތުމަށް އެނބުރުނު އިރު ސިޓިން ރޫމު ދޮރުމަތީ ހައިކަލް މަޑުކޮށްލައިގެން ހުރިތަން ފެނުނެވެ. އޭނާގެ ސޯޓުގެ އަރިމަތީ ދެ ޖީބަސް ދެއަތްތިލަ ކޮއްޕާލައިގެން ހުރީ ސީދާ އަހަންނަށް ބަލާށެވެ. އޭނަ އެތާހުރިތަން ފެނުމުން ލަދުގަތެވެ. އަޒާންއާއި އަހަންނާ ދެމެދު އޮތް ގާތްކަން ހައިކަލްއަށް ފެންނާނޭ ހިތަށް އެރީއެވެ. އަހަރެން އިސްޖަހާލައިގެން ހުރެ ސިޓިން ރޫމުން ވަންނަން އުޅުނީމެވެ. އެކަމަކު ހައިކަލް އަހަންނަށް ތަނެއް ނުދެއްކިއެވެ.\nހައިކަލް: "އެއީ ކާކު؟"\nގޮތްދޫނުކުރާ ފަދަ ގޮތަކަށް ހައިކަލް އެއްފަރާތަކަށް ކޮށްޕާލަން އުޅުނީމެވެ. ނަމަވެސް އޭނާގެ ވަރުގަދަ ހަށިގަނޑު ހިލަ ބުދެއްފަދައެވެ. ގުޑުވާ ވެސް ނުލެވުނެވެ. އެހެންވެ އޭނާއަށް ބަލާލާފައި އެ ދިޔައީ ކާކުހެންތޯ ހީވަނީ އަހާލީމެވެ. ނަމަވެސް ހައިކަލް ކުރިން ކުރި ސުވާލު އަނެއްކާ ވެސް ތަކުރާރުކޮއްލީއެވެ. އަހަރެން ހިނިތުންވެލަމުން އެ ދިޔައީ އަހަރެންގެ ބައިވެރިޔާއޭ ބުނެލީމެވެ. އަދި ދޮރުމަތީ ހުރަސްކޮށްލާފައިވާ ހައިކަލްގެ އަތުގައި ހިފާ ކޮއްޕާލީމެވެ. ހައިކަލް އިތުރަށް ގަދައެއް ނުހަދައެވެ. ސިޓިން ރޫމުތެރޭގައި އެކަކު ވެސް ނެތުމުން އަހަރެން އެންމެން ކޮބާތޯ ހައިކަލް ގާތު އަހާލީމެވެ. އޭރު ވެސް އޭނަ ސިޓިންރޫމު ދޮރުމަތީ އަހަރެން ކޮއްޕާލި އަތުގައި އަނެއްއަތުން ހިފަހައްޓައިގެން ހުއްޓެވެ. އަހަރެން ހީކުރީ ހައިކަލްއަށް ތަދުވީކަމަށެވެ. އެކަމަކު އަހަރެން އޭނާގެ އަތުގައި ހިފީ އެހާ ބާރަކަށް ވެސް ނޫނެވެ. އޭނާ ހުރި ގޮތުން އެތެރެއަށް ވަދެގެންދާކަށް އަހަންނަކަށް ނުކެރުނެވެ. އެހެންވެ މަޑުކޮށްލަމުން ހައިކަލް ގާތު ތަދުވީތޯ އަހާލީމެވެ. ހައިކަލް އޭނަގެ ފަންއިސްތަށިގަނޑުގެ ތެރެއަށް އިނގިލިތަށް މަހާލިތަން ދުށީމެވެ. އޭނަ އެއްވެސް އެއްޗެއް ނުބުނެ ހުންނަން ފެށުމުން އަހަރެން އަހާލީ އޭނާ ނުކުތީ ގެއަށް ދާންތޯއެވެ. ބަހެއް ނުބުނެ ހުރި ހައިކަލް ކުއްލިއަކަށް އަހަންނާ ދިމާއަށް އެނބުރުނެވެ.\nހައިކަލް: "މިންނު ބޭނުންވަނީ އަހަރެން މިގެއިން ދާކައްނު... ބުނެބަލަ... އެޔެއްނު މިންނު ބޭނުންވާ ގޮތަކީ. އަހަރެން މިގެއިން ފޮނުވާލުން"\nހައިކަލްގެ ޠަބީޢަތް ގޯސްވާންވީ ސަބަބެއް އަހަންނަކަށް ނުވިސްނުނެވެ. އަހަންނަށް އެފަދަ ގޮތަކަށް އޭނާއާ މުޚާޠިބު ކުރެވުނީއެއް ވެސް ނޫނެވެ. ހައިކަލްއަކީ ކޫސަނި ރުޅިގަނޑެއް ގެންގުޅޭ ފިރިހެނަކީއެވެ. އޭނާ ނިތްކުރީގައި ދެއަތުން ހިފަހައްޓާލުމާއެކު ދެ ލޯ މަރާ ބާރުކޮށްލިއެވެ. ހައިރާންވެފައި ހައިކަލްއާ ދިމާއަށް ބަލަން ހުރެވުނީ އޭނާއަށް އެ ވާގޮތެއް އަހަރެންގެ ސިކުނޑިއަށް ނަގައިގަންނާން ނޭނގިގެންނެވެ. ހަމަ އެވަގުތު އަހަރެންގެ ލޮލުގައި އަޅައިގަތީ ސިޓިންރޫމު ތެރޭ އަހަރެންގެ ކޮޓަރިއާ ދިމާއަށް ނުކުންނަ ދޮރު ކައިރީ ބަހައްޓާފައި ހުރި ބޮޑު ފިނިފެންމާ ބޮނޑިއެވެ. ހައިކަލްއަށް ވަމުންދާ ގޮތެއް ބެލުމަށްވުރެ އަހަރެންގެ ހިތް ޝައުގުވެރިވީ އެ ފިނިފެންމާ ބޮނޑިއަށެވެ. އައިގޮތަށް އައިސް ފިނިފެންމާ ބޮނޑި ނަގައި އޭގައި ކުޑަކާޑުކޮޅެއް ހަރުކޮށްފައި އޮތްތޯ ބެލާލީމެވެ. އެމާބޮނޑިއަކީ ކޮންމެ މީހެއްފޮނުވާ އެއްޗަކަށްވިޔަސް އޭގައިވާ ކުޑަ ކާޑުގައި ލިޔެފައި ހުންނަނީ ވަރަށް ހިތްގައިމު ބަސްތަކެކެވެ. ލޯބީގެ ބަސްތަކުން އަމުނާލެވުފައިވާ ޖުމްލަތަކެކެވެ. އަދި ހައިކަލް ގާތު އެއީ އަހަންނަށް އައި މާބޮނޑިއެއްހޭ އަހާލެވުނީ އެއްވެސް ޚިޔާލެއް ފިކުރެއްނެތިއެވެ. އޭނާ އަހަންނަށް ބަލާލަމުން އަހަރެންގެ ގާތަށް އަންނަންފެށިއެވެ. އޭނާގެ މޫޑު ރަނގަޅު ނޫންކަން ހަނދާންވީ ދެނެވެ.\nހައިކަލް އައި ގޮތަށް އައިސް އަހަރެންގެ ދެކޮނޑުގައި ހިފާ ކައިރީގައި ހުރި ފާރުގައި ޖައްސާލިއެވެ. އަހަރެން ހައިރާންވެގެން ކިހިނެއްތޯވީ ހައިކަލްއާ ސުވާލުކުރީމެވެ. އޭނަ ދައްކަންފެށީ މުޅިން ތަފާތު ވާހަކަތަކެކެވެ. އަހަންނަށް ޤަބޫލު ވެސް ނުކުރެވުނެވެ.\nހައިކަލް: "މިންނުއަކަށް ނޭނގޭތަ އަހަންނަށް ތަދުވާކަމެއް... އަހަންނަށް މިރޭ ވަރަށް ތަދުވެއްޖެ"\nހައިކަލްގެ ވާހަކަތައް ދެނެގަންނާން ހަޤީޤަތުގައި އަހަންނަށް ނޭނގުނީއެވެ. އޭގެ ނަތީޖާއެއްގެ ގޮތުން އަހަންނަށް ބުނެވުނީ ހައިކަލް އަހަން ބޭނުންވި ޖަވާބެއް ނޫނެވެ. އޭރު ވެސް އަހަރެންގެ ވިސްނުމުގައި ހުރީ ހައިކަލްގެ އަތުގައި ހިފާލެވުނު ގޮތަކުން ތަދުވީބާއެވެ. އަތުގެ ކޮންތާކަށްތޯ ތަދުވަނީ އަހާލެވުނީއެވެ. އެއާއެކު ހައިކަލް އަހަރެންގެ ނަމުން ގޮވާލާފައި އަހަރެންގެ ކަނާތުގައި ހިފާ އުފުލާލިއެވެ. އަދި އެ އަތުގެ އަތްތިލައިގައި ހިފަހައްޓައިގެން ހުރެ ހައިކަލްގެ މޭގައި އަހަރެންގެ އަތުން ތަޅަން ފެށިއެވެ. އެކަން ހުއްޓުވަން އަހަރެންގެ އަތަށް ބާރުލީމެވެ. ހަމައެއާއެކު އެހެން ނުހަދާށޭ ބުނީމެވެ.\nހައިކަލް: "އަހަރެންގެ ހިތަށް ތަދުވަނީ... އާން! މިންނު! މި ހިތަށް ހާދަ ތަދުވެޔޭ"\nހައިކަލްގެ ވާހަކަތަކާ މެދު އަހަރެން ވިސްނީމެވެ. އަހަރެން ބަހެއް ނުބުނެ ހުއްޓާ ކުއްލިއަކަށް ހައިކަލް އަހަރެންގެ ގައިން ދޫކޮށްލާފައި ތިރީގައި ހުރި ރަތްފިނިފެންމާ ބޮނޑި ނެގިއެވެ. އަހަންނަށް ބަލާލުމަށްފަހު އޭގައިވާ މާތަކުގެ ފިޔަތަށް އުފުރާލީ އެއްވެސް ރަހުމެއް ހަމްދަރުދީއެއް ނެތްގޮތަކަށެވެ. އަދި އެފިޔަތަށް އަހަންނާއި ދިމާލަށް އުކާލިއެވެ.\nހައިކަލް: "މީ އަހަރެން މިންނުއަށް ޓަކައި ފޮނުވާ އެއްޗެއް. މި އިން ކޮންމެ މަލަކީ އަހަންނަށް މިންނު ސިފަކުރެވޭގޮތް... އެކަމަކު އެނގޭތަ؟ މި މަލުގައި އެހެން މީހަކު އިނގިލި ކުރި ޖައްސާލިޔަސް އަހަރެން އެ މަލުގެ ފިޔަތައް ރޫޅާލާނަން. އެ ރީތިކަން އެހެންމީހަކަށް ފެނުމުގެ ކުރީން. ޔޫ ޝުޑް ބީ ކެއަރފުލް... ދެވަނަ ފަހަރަށް ތި ރަތްފިނިފެންމަލުގައި މީހަކު އަތްލިޔަ ނުދެއްޗޭ. ބަލާބަލަ! ފިޔަތަކާ ނުލާ އެ މަލުގައި އެއްވެސް ރީތިކަމެއް ނެތެއްނު. މިހާރު އެކަކު ވެސް މި މާބޮނޑި ބޭނުންވެގެން ބަލާނުލާނެ"\nހައިކަލްގެ ވާހަކަތަކުން އަހަރެންގެ ހިތަށް އުނދަގޫވިއެވެ. އޭނާ ހުރީ ހަމަހޭގައިތޯ ނޫނީ ދުނިޔޭން މޮޔަވީތޯ އަހާލެވުނީ ނިކަން ބާރަށެވެ. އެއާއެކު ހައިކަލްގެ އަތުގައި އޮތް މާބޮނޑި ތަޅުން މައްޗަށް އެއްލާލިއެވެ. އަދި އަހަންނާ ގާތްވެލުމާއެކު ކޮނޑާ ދިމާލުން ފާރުގައި އޭނާގެ ދެއަތް ވިއްދާލިއެވެ. ކުޑަކޮށް ސިހުނު ނަމަވެސް އަހަރެން ހުރީ ސަމާލުވެއެވެ.\nހައިކަލް: "އާން! އަހަރެން މި ހުރީ މޮޔަވެފައި... މިންނުއާ ހެދި... އަހަރެން މޮޔަކުރުވި މީހަކީ ތީ"\nހައިކަލްގެ ރުޅިވަރުކަމުގެ ތެރެއިން އޭނާގެ ދެލޮލަށް ކަރުނަ ޖަމާވަމުންދިޔަތަން އަހަރެން ދުށީމެވެ. އޭނާ ދެބުމަ ގުޅުވާލަމުން ނިތަށް ރޫއަރުވާލިއެވެ. ނުރޯން މަސައްކަތްކުރާ މީހަކު ފަދައެވެ. ބުނާނޭ އެއްޗެއް ނޭނގިފައި އަހަރެން ހުރީއެވެ. އެކަމަކު ހައިކަލްއަށް ވަމުން އެދާ ގޮތްތަކާ މެދު ސުވާލު ވެސް އުފެދިފައެވެ. މަޑުމަޑުން ހައިކަލްއަށް ގޮވާލީމެވެ. އޭނާއަށް ވެގެން އުޅޭގޮތަށް ބުނެދޭތޯއެވެ. ހައިކަލް މޫނު އެއްފަރާތްކޮށްލީއެވެ. ހަމައެއާއެކު އޭނާ ގެނައި ކުއްލި ހަރަކާތާއެކު އަހަރެންގެ ހަށިގަނޑު ގޮސް އޭނާގެ މޭގައި ތަތްވެއްޖެއެވެ. ބާރަށް ބައްދާލައިގެން ހައިކަލް ހުރިއިރު އަހަންނަށް ނޭވާލާން ވެސް އުނދަގޫވިއެވެ. ދޫކޮށްލާށޭ އަހަރެން ބުނި ނަމަވެސް އެ އަޑު ހައިކަލް ނޭހިއެވެ. އޭނާ ވާހަކަދައްކަން ފެށީ އެހެން ހުރެއެވެ.\nހައިކަލް: "އައި ލަވް ޔޫ... އަހަރެން ވަރަށް ބޮޑަށް ލޯބިވޭ މިންނުދެކެ. އެންމެ ފުރަތަމަ ފެނުލުމުން ވެސް އަހަންނަށް މިންނު ޚާއްޞަވި. ޕާޓީއިން ފެށިގެން އަހަރެން މަސައްކަތް ކުރީ މިންނުގެ ހިތް އޮތްގޮތެއް އޮޅުން ފިލުވަން. އައި ރިއަލީ ލަވް ޔޫ މިންނު... އެހެން މީހެއްގެ އަތުތެރޭގައި މިންނު ވާތަން ބަލާކަށް އަހަންނަށް ކެތެއްނުވާނެ. އަހަރެން ކޮންމެ ރެއަކު ފޮނުވާ ރަތްފިނިފެންމަލަކީ އަހަރެންގެ ހިތުގައިވާ ލޯބި. ހހީކުރީ ޕާޓީއިން ދިމާވެގެން ހަދިޔާކުރި ރަތްފިނިފެންމާގެ މަތީން ހަނދާންވެ އެއީ އަހަރެން ފޮނުވާ އެއްޗެއްކަން މިންނުއަށް އެނގޭނެއޭ. މިންނު! އަހަރެންގެ މީހަކަށް ވެދީ... މުޅި އުމުރު މިންނު އުފަލުގައި ބަހައްޓައިދޭނަން. ޕްލީޒް... އައި ލަވް ޔޫ ސޯ މަޗް... އައި ލަވް ޔޫ. މިންނު ބޭނުންވަނީ އަވަހަށް ކައިވެނިކުރާކައްނު. އަހަރެން މިންނުއާ މެރީކުރާނަން. އެއްވެސްކަމަކާ މިންނު ވޮރީ ވާކަށް ނުޖެހޭނެ. އަހަރެން ހުރިހާ ކަމެއް ފުރިހަމަކޮށްދޭނަން. ޔޫ ވިލް ބީ މައި ކުއީން. އަބަދުގެ އަބަދަށް... އައި ލަވް ޔޫ ބޭބީ" (ނުނިމޭ)


Airport gai bahattaa fottah 87 dhaairaa ge meehun vote laane! | Mihaaru\nމިދިޔަ އަހަރު ބޭއްވި ރިޔާސީ އިންތިޚާބުގައި އަމީނިއްޔާގައި ބެހެއްޓި ވޯޓު ފޮއްޓެއް ގުނަނީ: ވެލާނާ އެއާޕޯޓުގައި ބެހެއްޓި ފޮއްޓަށް 87 ދާއިރާގެ މީހުން ވޯޓުލާނެ. --ފޮޓޯ/މިހާރު\nއެއާޕޯޓްގައި ބަހައްޓާ ފޮއްޓަށް ހުރިހާ ދާއިރާއެއްގެ މީހުން ވޯޓު ލާނެ!\nމިހާރު އެޑިޓޯރިއަލް ޓީމު\n04 އެޕްރީލް 2019 - 18:03 1 comment\nއަންނަ ހޮނިހިރު ދުވަހު ބާއްވާ ރައްޔިތުންގެ މަޖިލިހުގެ އިންތިހާބު ވާނީ މިހާތަނަށް އެންމެ ގިނަ ދާއިރާތައް ހިމެނޭ އިންތިހާބަށެވެ. މި އިންތިހާބުގައި ބަހައްޓާ 501 ވޯޓު ފޮށީގެ ތެރެއިން ގިނަ ފޮށިތަކަށް އެތައް ދާއިރާއެއްގެ ބަޔަކު ވޯޓު ލާނެ އެވެ.\nވޯޓު ލާން ރަޖިސްޓްރީކޮށްފައިވާ ގޮތަށް ބަލާއިރު ވެލާނާ އިންޓަނޭޝަނަލް އެއާޕޯޓްގައި ބަހައްޓާ ފޮށި ވާނީ ތާރީޚީ އެއްޗަކަށެވެ. ދެން އިންތިހާބުކުރާ ރައްޔިތުންގެ މަޖިލިހުގައި ހިމެނޭ 87 ދާއިރާއަށް ނިސްބަތްވާ މީހުން އެ ފޮއްޓަށް ވޯޓު ލާން ވަނީ ރަޖިސްޓްރީކޮށްފަ އެވެ.\nރާއްޖޭގެ އެންމެ ބޮޑު އެއާޕޯޓް ހިންގާ މޯލްޑިވްސް އެއާޕޯޓްސް ކޮމްޕެނީގައި 2000 އަށް ވުރެ ގިނަ މީހުން ވަޒީފާ އަދާކުރާ އިރު އެއާޕޯޓާ ގުޅުން ހުރި އެހެން ކަންކަމުގައި އެތައް ސަތޭކަ ބަޔަކު ކޮންމެ ދުވަހަކު ވެސް ހަރަކާތްތެރިވެ އެވެ. އެހެންކަމުން އިންތިހާބީ ދާއިރާތައް ބެހިފައިވާ 87 ދާއިރާގެ މީހުން ވީއައިއޭގައި، އެޕްރީލް6ވަނަ ދުވަހު ތިބޭނެ އެވެ.\nއެ ފޮށީގެ އިތުރުން ދެން އެންމެ ގިނަ ދާއިރާތަކުގެ މީހުން ވޯޓު ލާން ރަޖިސްޓްރީކޮށްފައި ވަނީ ސްރީ ލަންކާގައި ބަހައްޓާ ޑަބްލިޔު 1.1.3.0 ފޮއްޓަށެވެ. އެ ފޮއްޓަށް ވޯޓު ލާން 85 ދާއިރާއަކަށް ނިސްބަތްވާ މީހުން ވަނީ ރަޖިސްޓްރީކޮށްފަ އެވެ. އެމީހުންގެ ތެރޭގައި ނުހިމެނޭ ހަމައެކަނި ދެ ދާއިރާ އަކީ މަކުނުދު އާއި ވެލިދޫ ދާއިރާ އެވެ.\nމިފަހަރުގެ އިންތިހާބުގައި 386 ކެންޑިޑޭޓުން ވާދަކުރާ އިރު ވޯޓު ލުމުގެ ހައްގު ލިބިފައިވާ މީހުންގެ އަދަދަކީ 264،589 އެވެ.\nއިތުރު ލިޔުންތައް ވެލާނާ އިންޓަނޭޝަނަލް އެއާޕޯޓް ރައްޔިތުންގެ މަޖިލީހުގެ އިންތިޚާބު 2019


Rape Kurumah Fahu Ehlaalee Police Station Ge Kurimachah - Vaguthu\nރޭޕުކުރުމަށްފަހު އެއްލާލީ ޕޮލިސް ސްޓޭޝަނުގެ ކުރިމައްޗަށް\n7 މަސް ކުރިން ( ޑިސެމްބަރު 28, 2018 )\nރޭޕުގެ މައްސަލަތައް ހައްދު ފަހަނަ އަޅާފައި އޮތް އިންޑިޔާގައި، އަންހެން ކުއްޖަކު ރޭޕުކުރުމަށްފަހު ޕޮލިސް ސްޓޭޝަނެއްގެ ކުރިމައްޗަށް އެއްލާލި މައްސަލައެއް ފެންމަތިވެއްޖެއެވެ. މި ކުއްޖާ އެއްލާލާފައިވަނީ އެޤައުމުގެ މަޝްހޫރު ސަރަޙައްދެއްކަމުގައިވާ ކާންޕޫރު ސަރަޙައްދުގެ ޕޮލިސް ސްޓޭޝަނެއްގެ ކުރިމައްޗަށެވެ.\nގުރޭޑް 11 ގައި ތައުލީމް ހާޞިލު ކުރަމުންދާ މި ކުއްޖާ ރޭޕުކޮށްފައިވަނީ ގުރޫޕަކުންނެވެ. އަދި މިކަން ހިނގާފައިވަނީ މި ހަފްތާގެ އަންގާރަ ދުވަހުކަމަށްވެސް އިންޑިޔާގެ ނޫސްތަކުން ރިޕޯޓު ކޮށްފައިވެއެވެ.\nކަން ހިނގި ގޮތް ބަޔާންކޮށް އެޤައުމުގެ ނޫސްތަކުން ބުނެފައިވާ ގޮތުގައި މި އަންހެން ކުއްޖާވަނީ، މި ކުއްޖާ ރޭޕުކުރުމުގައި ހަރަކާތްތެރިވި ފިރިހެނެއް ދިރިއުޅެމުންދިޔަ ފްލެޓަކަށް ގޮސްފައެވެ. އަދި ކުއްޖާ ރޭޕުކުރީ އޭނާއާއި އޭނާގެ އެހެން ތިން ރަހުމަތްތެރިންވެގެން އެ ފްލެޓުގެ ތެރޭގައިކަމަށްވެސްވެއެވެ.\nއެއަށްފަހު، މި ހަތަރު ފިރިހެނުންވަނީ ކާރެއްގެ ތެރެއަށް އެކުއްޖާ ލައިގެން ގެންގޮސް ޕޮލިސް ސްޓޭޝަނުގެ ކުރިމައްޗަށް ވައްޓާލާފައެވެ. އޭރު އެކުއްޖާ އޮތީ ހޭނެތިފައިކަމަށް މީޑިޔާ ރިޕޯޓުތައް ބުނެއެވެ.\n"ހިންދުސްތާން ޓައިމްސް" އިން ބުނެފައިވާ ގޮތުގައި މިކަމުގައި ބައިވެރިވި ހަތަރު ފިރިހެނުންނަކީ އަނޫރާގް ޔާދަވް، ޖެކީ، ޝުބަމް އަދި އަބީޝެކް ނަމަކަށް ކިޔާ ބައެކެވެ. އަދި މިއީ ބެޗެލަރ އޮފް ޓެކްނޮލޮޖީ ކިޔަވަމުންދާ ދަރިވަރުންތަކެއްކަމަށްވެސްވެއެވެ.\nއިންޑިޔާ އިން މިފަދަ އެތައް މައްސަލައެއް ފެންމަތިވެފައިވެއެވެ.\nޑިސެމްބަރު 28, 2018 15:31\nއަދިވެސް މިގައުމަށް އުދުޅި ނުބާނާ އަމިއްލަ ގައުމު ހަމަޔަކަށް އަޅުވަބަލަ!


ވޯލްޑް ކަޕާއި ރަމަޟާން މަސް – ޝެއިޚް ޞާލިޙުލް ފައުޒާން – DhiSalafiyyah\nވޯލްޑް ކަޕާއި ރަމަޟާން މަސް – ޝެއިޚް ޞާލިޙުލް ފައުޒާން\n10/07/2014 އަޚްލާޤް, ދީންއަލް އުޚްތު އުންމު ލުބާބާ ބިންތި އަންވަރު\nސުޢޫދި ޢަރަބިއްޔާގެ ބޮޑެތި ޢިލްމުވެރިނގެ މަޖިލީހުގެ ޢިލްމުވެރިޔެއް ކަމުގައިވާ ފަޟީލަތުއް ޝައިޚުލް ޢައްލާމާ ޞާލިޙު ބުން ޢަބްދުﷲ އަލްފައުޒާން އާއި ސުވާލުކުރެވުނެވެ:\nސުވާލު:ވާލްޑް ކަޕުގެ މެޗުތައް ރޭގަނޑުގެ ތިންބައިން ފަހު ބައިގައި ބަލާ މުސްލިމް ޒުވަނުންނާއި ޢިލްމު އުނގެނޭ ކުދިންނަށް ޝެއިޚުގެ ނަޞޭޙަތަކީ ކޮބާ؟ ރަމަޟާން މަހުގައި ތަރާވީސް ނަމަދުކުރާ ގަޑިއާއި އިޝާ ނަމަދު ވަޤުތުގައި ވެސް މެޗްތައްކުޅެވެއެވެ.\nޖަވާބު: މުސްލިމުންގެ މައްޗަށް ވާޖިބު ވެގެންވަނީ ކުޅިވަރާއި ސަކަރާތްޖެހުން ދޫކޮށްލުމެވެ. އަދި ﷲ ޢައްޒަ ވަ ޖައްލަ އަށް އަޅުކަންކުރުމަށް ކުރިމަތިލުމެވެ. އަދި އެބައިމީހުންގެ ވަޤުތުތައް މެޗާއި އަދިވެސް އެހެނިހެން ކުޅިވަރާއި މަޖާތަކުގައި ހޭދަކޮށް ގެއްލުވާލައިގެން ނުވާނެއެވެ. ޚާއްޞަކޮށް ރަމަޞާންމަހު މިގޮތަށް ވަގުތު ގެއްލުވާލައިގެންނުވާނެއެވެ.\n[މިގޮތަށް ޢަމަލު ކުރުމަކީ] މިއީ ޢާއްމުގޮތެއްގައި ކޮންމެ މުސްލިމެއްގެ މައްޗަށް ވާޖިބެކެވެ! އަދި ޚާއްޞަކޮށް ޒުވާނުންގެ މައްޗަށެވެ. އެހެނީ އެމީހުންގެ ތެރެއިން ބައެއް ކުދިންނަކީ މެޗުތަކަށް ފޯރިހުންނަ އަދި މެޗުތައް ބެލުމަށް ފޯރިހުންނަ ކުދިންތަކެކެވެ. އަދި މި މެޗުތަކަކީ އެއްވެސް ފައިދާއެއް ހުރިއެއްޗެއް ނޫނެވެ. އެހެނެއްކަމަކު މި މެޗުތަކުގައިވަނީ ވަޤުތު ގެއްލުވާލުމެވެ. އިންސާނަކު އޭނާގެ އަގުހުރި ވަގުތުތަކާއި ރަމަޟާންމަހުގެ މި މަތިވެރި މޫސުމް އެ މެޗުތައް ބެލުމަށް ދޫކޮށްލަނީ ކިހިނެއްތޯއެވެ؟ ފަހެ މި ކަމަކީ މިއީ ފޫނުބެއްދޭވަރުގެ ބޮޑުވެގެންވާ ގެއްލުމެކެވެ. އެހެންކަމުން މިކަންތައް ހުއްޓާލައި ﷲ އަށް އަޅުކަން ކުރުމަށް އެމީހުން ކުރިމަތިލާންޖެހެއެވެ. ޚާއްޞަކޮށް ރަމަޟާންމަހުގައެވެ. ﷲ އަށް ކިޔަމަންތެރި ވުމުގަޔާއި ރޭ އަޅުކަން ކުރުމުގައި އެމީހުންގެ ވަގުތުތައް ހޭދަކުރަން ޖެހެއެވެ. މިއީ އެބައިމީހުންނަށް އަމުރުވެވިގެންވާ ގޮތެވެ. އަދި މީހާގެ ކިބައިން ވަކިނުވެ ދެމިހުންނާނެ އެއްޗަކީ އެއީއެވެ [ހެޔޮޢަމަލެވެ.]. އެއީ ޙިސާބުބެއްލެވޭ ދުވަހު ﷲ ޢައްޒަ ވަ ޖައްލަ އޭނާއަށްޓަކައި ދެއްވުމަށް ރައްކާކޮށްފައި ބެހެއްޓޭ އެއްޗެއްގެ ގޮތުގައެވެ.


Zahaa ge maruge massala: Gina bayakaa fuluhun suvaalu koffi | Mihaaru\nޚަބަރު / ކުއްލި މަރު\nޒަހާގެ މަރުގެ މައްސަލަ: ގިނަ ބަޔަކާ ފުލުހުން ސުވާލުކޮށްފި\nޒަހާ: އޭނާ ހޮސްޕިޓަލަކަށް ގެންދިޔައީ ގެސްޓްހައުސްއަކުން\n31 އޯގަސްޓް 2020 - 14:53\nއެނގިފައިވާ ގޮތުގައި އެ މައްސަލައިގައި ފުލުހުން ސުވާލު ކުރި މީހުންގެ ތެރޭގައި 18 އަހަރު ނުފުރޭ ކުދިން ވެސް ހިމެނެ އެވެ. އެ އެންމެންނަކީ ވެސް ގެސްޓްހައުސްގައި ޒަހާއާ އެކުގައި އެވަގުތު ތިބި މީހުންނެވެ.\nފުލުސް އޮފީހުން ބުނީ މި މައްސަލައިގައި ޒުވާނުންތަކަކާ ސުވާލުކުރި ނަމަވެސް އެއްވެސް މީހަކު ހައްޔަރުކޮށްފައި ނުވާ ކަމަށެވެ. އެކަމަކު "މިހާރު"އަށް އެނގިފައިވާ ގޮތުގައި ސުވާލުކުރި މީހުން މަސްތުވާތަކެތި ބޭނުން ކުރިތޯ ބަލަން ފުލުހުން ވަނީ ޓެސްޓު ހައްދާފަ އެވެ. އަދި އެ މީހުންގެ ފޯނުތައް ވެސް ވަނީ ފުލުހުންގެ ބެލުމުގެ ދަށުގަ އެވެ.\nއެރޭ ޒަހާއާ ބައްދަލުވި ޒުވާނަކު، ނަން ނުޖަހާ ގޮތަށް، ބުނީ އޭނާ އެ ގެސްޓްހައުސްއަށް ދިޔައީ، ޒަހާގެ ހާލު ގޯސްވާ ކަމަށް ބުނެ، އެހެން އެކުވެރިންތަކެއް ގުޅުމުން ކަމަށެވެ. ގެސްޓްހައުސްގެ ކޮޓަރިއަށް ދިޔައިރު އެތަނުގައި 11 ވަރަކަށް ޒުވާނުން ތިބި ކަމަށާއި ގިނައީ ފިރިހެނުން ކަމަށް އޭނާ ބުންޏެވެ.\nފެނުނު މަންޒަރުތަކުން އޭނާ ތުހުމަތުކުރަނީ އެތަނުގައި ރެޑްބުލް ބޮއެ، ޕާޓީކޮށްފައި ހުރި ކަމަށެވެ.\n"އަޅުގަނޑު ދިޔަ އިރު ޒަހާ އޮތީ އެތަނުގައި ތިބި ދެތިން އަންހެން ފްރެންޑުން ހިފަހައްޓައިގެން، އޭރު އޭނާ ނޭވާލަމުން ދިޔައީ ވަރަށް ފާޑަކަށް،" އެ ޒުވާނާ ބުންޏެވެ.\nއޭނާ ބުނީ ހޮސްޕިޓަލަށް ނުގެންގޮސް ލަސްކުރީ ކީއްވެތޯ އެތަނުގައި ތިބި މީހުންނާ ސުވާލު ކުރުމުން، "ފުލުހުންނަށް ބަސްޓް ވެދާނެތީ" ކަމަށް ބުނި ކަމަށެވެ. ޒަހާ ހޮސްޕިޓަލަށް ގެންދިޔައީ އޭނާ ގޮސް ކަމަށް ވެސް ޒުވާނާ ބުންޏެވެ.\nއޭނާ ބުނި ގޮތުގައި ކާރަށް އެރުވި އިރު، ކުރިން ލީ ގޮތަށް ރަހުމަތްތެރިޔާ ނޭވާ ވެސް ނުލަ އެވެ.\nޒަހާ މަރުވި ގޮތް ފުލުހުން އަންނަނީ ތަހުގީގު ކުރަމުންނެވެ.\nހދ. މަކުނުދު އަށް އުފަން ޒަހާގެ މަރާ ބެހޭ އިތުރު އެއްވެސް ތަފުސީލެއް ފުލުހުން ހާމައެއް ނުކުރެ އެވެ.\nއޭނާ މަރުވި ފަހުން ހެދި ޓެސްޓުން ކޮވިޑް-19 އަށް ޕޮޒިޓިވް ކަމަށް، އެޗުޕީއޭއިން ވަނީ އިއުލާންކޮށްފަ އެވެ. ނަމަވެސް އެއީ ކޮވިޑްގެ މަރެއްގެ ގޮތުގައެއް އެޗުޕީއޭއަކުން ނުބަލަ އެވެ.\nޒަހާއާ އެކު އެރޭ އުޅުނު ބައެއް ޒުވާނުން މިހާރު ތިބީ ކަރަންޓީނުކޮށްފަ އެވެ.\nވެލާނާ އިންޓަނޭޝަނަލް އެއާޕޯޓުގައި ހުންނަ އުރީދޫ އޮފީހުގައި މަސައްކަތް ކުރަމުން ދިޔަ ޒަހާ، އެ ދުވަހު ހެނދުނު ޑިއުޓީއަށް ވެސް ނުކުތްކަމަށް ވެ އެވެ. ވަޒީފާގައި އުޅެމުން ގައުމީ ޔުނިވަސިޓީގައި ލެބޯރެޓަރީ ސައިންސްގެ ދާއިރާ އިން ޒަހާ އައީ ކިޔަވަމުންނެވެ. މީގެ ދެ އަހަރު ކުރިން ހުޅުމާލޭގައި ވަނީ ޒުވާނުންތަކެއްގެ ކުއްލި މަރުގެ ހިތާމަވެރި ހާދިސާއެއް ހިނގައިފަ އެވެ. ސެޕްޓެމްބަރު 28، 2017 ވަނަ ދުވަހުގެ ރޭ ޕާޓީ ޑްރަގްސް ބޭނުންކޮށްގެން ތިއްބާ ހިނގި އެ ހާދިސާގައި މަރުވީ ޒުވާން އަންހެން ކުއްޖަކާއި ފިރިހެން ކުއްޖެކެވެ.\nހުޅުމާލެ ޒުވާނުން މަރު ކުއްލި މަރު ފުލުހުން\n34 ކޮމެންޓް, 167 ރިއެކްޝަންސް\nތީގަ ޒަހާ އޯޑީ ވީކަން ވަރައް ބޮޑައް ބެލެވޭ. ޜާބުއިމާ ޕާޓީ ކުރުން އާމު ވެ ގިނަބަޔަކު ދަނީ ހަލާކު ވަމުން. ނޭފަތުން ދަމާ ޕައުޑާރ (ނަމެއް ނޭންގޭ ސޮރީ) ވެސް ގިނަ ޒުވާން އަންހެން އަދި ފިރިހެން ކުދިންގެ ކިބައިގަ ދަނީ ސަޅި ކަމަކައް ވަމުން. ޢެނަގައިގެން ހަފތާ އެއް ވާިރުވެސް ހަބަރު ނުވޭ!!!! ހުއްޓާލާ ސޭނޯ ޓު ޑްރަގްސް!!!!\nދައުލަތުން ވިސްނަންވެއްޖެ. "ރާއްޖެތެރޭގެ" (ސީދާ ބުނެލީ) މާލެ އަންނަނީ އުއްމީދުތަކަކާއެކު. ޚާއްސަކޮށް އަންހެންކުދިންނަށް ކުރިމަތިވާ ގޮންޖެހުންތައް ގިނަ. މަގުފުރައްދަން އަންނަ ރައްޓެހިން މާގިނަ. މާލޭގަ ދިރިއުޅެން ބޭނުންވާފައިސާ އަދި އެއަށްވުރެގިނަ. މޮޑަރން ވާން މަޖުބޫރުވޭ. ދެންއެޅެނީ ގޯޅި. ގްރޭޑް 10 ނުވަތަ 12 ނިންމާފައި މާލެ އަންނައިރު އުމުރުން 18 ނުފުރޭ ނޫނީ ކިރިޔާ ފުރެނީ. މިފަދަ ދަރީންގެ ތަރުބިއްޔަތަށް ދައުލަތުން އަޅާލާން ޖެހޭ. ވަޢުދެއް ޕްލީސް!\nކޮން ވައްތަރު ރެޑް ބުލް ހުންނަނީ....މަށައް ނޭންގެނީ.\nޑުރަގު ޕާޓީ ބާއްވާ ގެސްޓުހައުސްތައް ލައިސަންސު ބާތިލް ކުރޭ އަދި ވެރިފަރާ 100000 ރުފިޔާއިން ޖޫރިމަނާ ކުރަން ވެނޭ،\nތިމަންޖެއަކީ މިފަހަކަށް އައިސް ވަރަށް ގިނައިން ގުރޫޕް ހަދާފަ ހުޅުމާލޭ ގެސްޓު ހައުސްތަކަށް ގޮސް ޕާރޓީ ކުރަމުންދާ މަންޖެއެއް. ތިމަންޖެއާއެކު އުޅޭ ކުދިން ވަރަށް ގިނައިން ޕާރޓީ ޑްރަގުސް ބޭނުންކުރާ ކަމަށް އަޑުތަށް އިވޭ.\nމިނިވަންކަމުގައި ހައްދެއް އޮންނަންވާނެ. މަގޭ ހަށިގަނޑޭ. މަގޭ ޗޮއިސް އޭ ކިޔައިގެން ދޫކޮށްލެވޭކަށް ނެތް\nހުޅުމާލެ ގެސްޓް ހައުސް ތަކުގެ ރޫމުތަކަކީ ވަރަށް ކުދިކޮށް2މީހުންނަށް އުޅެވޭވަރަށް ހުންނަ ރޫމުތަކެކެވެ. ދިހަބާރަ މީހުން ރޫމަކަށް ވަދެ އުޅޭއިރު ގެސްޓްހައުސް ބަލަހައްޓާ ޒިންމާވާ ފަރާތް ކޮބާތޯ ސުވާލު އުފެދޭ. މިލިއުމުން އިނގޭގޮތުން ހޮސްޕިޓަލަށް ގެންދިއުން ވަރަށް ލަސްކުރި ކަމަށް ބެލެވޭ. ކުޑަކުދިން މިކަހަލަ ޕާޓީއެއް ނުކުރާނެ. އެހެންކަމުން ފިޔަވަޅު އަޅަންޖެހޭ.\nޒަހާއަކީ ނަރުސްކަން ކިޔަވާ ކުއްޖެއްކަމަށް ޔުނިވަރސިޓީގެ ފޭސްބުކް ޕޯސްޓްގައި އޮތީ. މިތަނުން ކޮންގޮތެއްބާ ތެދީ؟\nޒަހާ ގައުމީ ޔުނިވަސިޓީގައި ލެބޯރެޓަރީ ސައިންސްގެ ދާއިރާ އިން ކިޔަވަމުން އައީ ނަރުސް ކަމުގެ ދާއިރާއިން ކުރިއައް ދިއުމަައް. ސަބަބަކީމިދާއިރާއިން ކޯސް ފުރިހަމަ ކޮއްފާ ވާނަމަ ނަރުސް ކަމުގެ އެޑްވާންސް ކިޔަވަން ނުޖެހުން އަދި ޒަހާ ވަނީ މި ޓާމުގައި ޑިޕްލޮމާ އިން ނާސިންގެ ފުރަތަމަ ޓާމުގައި ކިޔަވަންވެސް ފަށާފަައި.\nމިހިތާމަ ވެރި މަރުގެ ޒިންމާ ޒަހާއާއިއެކީ ތިބި ޒުވާނުން އުފުލަންޖެހޭ ކަމަށް ފެނޭ. ގެސްޓް ހައުސްގެ އިހުމާލު ވެސް ބޮޑު. ކިހިނެތް 11 ޒުވާނުން އެއް ކޮޓަރިއަކަށް ވަދެ ތިބީ؟ ގެސްޓް ހައުސްތަކުގަ މަސްތުވާތަކެތި ބޭނުންކުރުމާ ބަދު އަޚްލާގީ އަމަލުތަށް ހިންގާ އިރު މިތަންތަން ހިންގާ ފަރާތްތަކަށް ހަމ ނޭގޭބާ؟ ލަފާ ކުރެވެނީ ޒަހާއަށް އޭނާގެ ރަށްޓެހިން ޑްރަގް ދިނީ މުޑުދާރު އަމަލެއް ހިންގަންހެން. ބަސްޓުވެދާނެތީ ޒަހާ މަރުވަމުން ދިޔަ އިރުވެސް ހޮސްޕިޓަލަށް ނުގެންދިޔަ!\nޒުވާނުންނޭ ހެއްދެވިފަރާތަށް ބިރުވެތިވޭ. މަސްތުވާތަކެތީގެ އަވާގައިޖެހި ޕާޓީކޮށް ހަރާމްގެ ތެރޭގައި އުމުރު ހޭދަނުކުރައްވާ. މަރު ، ކިތައްމެ ގައްޑާވެގެން އުޅުނަސް ހަމަ ކުއްލިއަކަށް ތިބާއާ ބައްދަލުކުރާނެ. މަސްތުވާތަކެތި ބޭނުންކުރާ ގިނަ ޒުވާނުންނަކީ ވަރަށް ފިނޑި ނާތަހުޒީބު ބައެއް.


BREAKING: Islam Dheenah Ihaanathikoh Hithun Baleh Nugannan: MDN - Vaguthu\nއިސްލާމްދީނަށް އިހާނަތިކޮށް ހިތުން ބަލައެއް ނުގަންނަން: އެމްޑީއެން\nއިސްލާމް ދީނަށް އިހާނަތިކޮށް ހިތުން ބަލައި ނުގަންނާނެ ކަމަށް މާތްވެގެންވާ އިސްލާމް ދީނަށް ފުރައްސާރަކޮށް ރިޕޯޓު ނެރުނު މޯލްޑިވްސް ޑިމޮކްރަސީ ނެޓްވޯކު (އެމްޑީއެން) އިން ބުނެފިއެވެ.\nއެޖަމިއްޔާއިން އެހެން ބުނީ މިރޭ ނެރުނު ބަޔާނެއްގައެވެ. އެބަޔާނުގައި ބުނެފައިވަނީ އެޖަމިއްޔާ އުފެދުނީއްސުރެ މަސައްކަތްކޮށްފައިވާނީ މުޖުތަމައުގައި އުފެދޭ ކަންބޮޑުވުން ހުންނަ ބޮޑެތި މައްސަލަތަކުގައި ކަމުގެ ހެވަށް ބުރަވެ، ވަކާލާތުކޮށް އެ މައްސަލައެއް ހައްލުކޮށްދިނުމަށް ކުރެވެން ހުރި ހުރިހާ ކަމެއް ކުރަމުން ކަމަށެވެ.\n"އަޅުގަނޑުމެންނަކީ މެދުމިނަށް ތާއިދުކުރާ ސުލްހަވެރިކަމާއި އެކުވެރިކަން ކުރިއެރުވުމަށް މަސައްކަތް ކުރާ ޖަމިއްޔާއެކެވެ. މާތްވެގެންވާ އިސްލާމް ދީނަށް ތަޢުޙީނުކޮށް، ކުޑައިމީސްކުރުމަކީ އެއްވެސް ހާލެއްގައި މި ޖަމިއްޔާއިން ބަލައިގަންނާނެ ކަމެއް ނޫނެވެ.،" އެމްޑީއެންގެ ބަޔާނުގައިވެއެވެ.\nމީގެ އިތުރުން ރާއްޖޭގައި ތިބި ހައްދުފަހަނަ އަޅާފައިވާ މީހުންނާއި ދެކޮޅަށް ފިޔަވަޅު އެޅުމަށްވެސް އެމްޑީއެންގެ ބަޔާނުގައި ގޮވާލާފައިވެއެވެ. ބަޔާނުގައިި ބުނެފައިވަނީ 2016 ވަނަ އަހަރު އެ ޖަމިއްޔާ އިން ނެރުނު ރިޕޯޓުގައި ރާއްޖޭގައި ހަރުކަށި ފިކުރު އޮތްކަމާއި، ޓެރަރިޒަމްގެ އަމަލުތައް ހިންގައި އެކަމުގައި ޒުވާނުން ޝާމިލް ކުރުވުމަށް ޖަމާއަތްތަކާއި ވަކިވަކި ފަރުދުން މަސައްކަތް ކުރަމުން ގެންދާކަން ފެންނަން އޮތް ކަމަށެވެ.\nއަދި އެ ޖަމިއްޔާއިން ނެރުނު ރިޕޯޓަކީ ދިރާސީ ރިޕޯޓެއް ކަމަށްވާއިރު، އެ ރިޕޯޓުގައި ބަސްމަގު ބޭނުންކޮށްފައިވާ ގޮތާމެދު އާންމުންގެ ކަންބޮޑުވުން ފާޅުކުރަން ފެށުމުން އެކަން އެޖަމިއްޔާގެ ސަމާލުކަމަށް އައުމާ ގުޅިގެން ރިޕޯޓު އިސްލާހު ކުރުމަށް އަނބުރާ ގެނެސްފައިވާ ކަންވެސް ބަޔާނުގައި ފާހަގަކޮށްފައިވެއެވެ. އަދި އެ މައްސަލައާ ގުޅިގެން ފުލުހުން ކުރިއަށް ގެންދާ ތަހުގީގަށް ފުރިހަމައަށް އެއްބާރުލުން ދެމުން އަންނަ ކަމަށްވެސް އެމްޑީއެން އިން ބުނެފައިވެއެވެ.\nއޮކްޓޯބަރ 9, 2019 20:41\nމާތްވެގެންވާ އިސްލާމު ދީނަށް ފުރައްސާރަކޮށްފާ ދެންއޮޅުވާލަން އުލޭނެ ކަމެއްނެތް.\nއޮކްޓޯބަރ 9, 2019 20:44\nކަލޭމެންނަށް މާތްﷲގެ ކޯފާ ވަގުތުން ނައީ އެ ކަނލާގެ އޯގާވަންތަވެރިކ ކަމުން، ފަހުން ވާނެ ގޮތް މޮޅައް ދެނެވޮޑިގެންވަނީ މާތްﷲ، ކަލޭމެން ނަށް ދެދުނިޔެއިންވެސް އޮތީ އަބާއްޖަވެރިކ ކަން. އަވަހަށް ތައުބާވޭ.\nއޮކްޓޯބަރ 9, 2019 20:46\nއަމިއްލަޔަށް މުނާފިގުންގެ މުނާފިގުކަން ފާޅުކުރައްވަނީ. ޥިސްނާބޔަކަށް އިބުރަތެއް.\nއޮކްޓޯބަރ 9, 2019 20:56\nބިރުގަތީ ލާދީނީ ބައިގަނޑު\nއޮކްޓޯބަރ 9, 2019 21:23\nގަޔަށް ބޮލަށް އަރާގަންނަން ކައިރިވީމާ އަލިފާނޯތްއޭ ގޮވާނެކަމެއްނެތް މުނާފިޤުތަކާ!\nއޮކްޓޯބަރ 9, 2019 21:31\nއިބިލީސްވެސްބުނަނީ ތިމަންހުރިކަމެއްމިކުރަނީ ހަމަކަލޭމެންގެ ރަށްކަލަކައްޓަކައޭ. މިހާރުމިވީގޮތުން ތިބަޔާނުންއެގިގެންދަނީ އިބިލީހައްވުރެވެސް ކަލޭމެންގެނުބައިކަންބޮޑުކަން. މިނުބައިނެޓުވާކުމިހާރުުންމިހާރަށްއުވާލާ މިމީހުންހައްޔަރު ކުރަން ގޮވާލަން.މިފަދަލާދީނީ ނުބައިމީހުންގެ ނިމުން އެހެންމީހުނައްޢިބުރަތެއްކަމުގައި ލައްވާށިއެވެ.\nއޮކްޓޯބަރ 9, 2019 21:33\nކޮންބައެއްތަ އެރިޕޯޓްނެރުނީ ގައިމު މިކަހަލަނަމެއް އެރިޕޯޓްނެރުނުޖަމިއްޔާއައްވެސްކިޔަނީ އެކަމަކު ރަނގަޅު ދީނައްފުރައްސާރަކޮއް ރަސޫލާ(ސ.އ.ވ)އައްޖޯކުޖަހާފަ މިބުނަނީ އަހަރެމެންއެކަން ބަލައެއްނުގަންނަމޭ ތީއަޅެ ކަލޭމެންގެބާރުއޮތީމާ އަހަރެމެންނައްކުރާ މަލާމާތެއްތަ\nއޮކްޓޯބަރ 9, 2019 21:51\nއަމިއްލަޔަށް އެކަން ކޮށްފަ ކޮންވާހަކައެއް\nއޮކްޓޯބަރ 9, 2019 21:55\nމިފެންވަރުގެ ދިރާސާއެއް ހދާ ބައެއްގެ އެންމެ މުހިއްމު ސިފަ އެމްޑީއެނަކުން ނުފެނޭ. އެބުނީ އިސްލާމް ދީނަށް ފުރއްސާރަކުރުން ތިމަންނާމެން ބަލައެއް ނުގަންނަމޭ. އެކަމަކު އެހުރިހާ ފުރައްސާރައެއް އެއޮތީ އެމްޑީއެންގެ ރިޕޯރޓުގަ. އެ ރިޕޯރޓުގަ އޮތީ އިސްރާ އާއި މިޢުރާޖަކީ ސައިންޓިފިކް ގޮތުން ބަލާއިރު އެކަށީގެންވާ ކމެއްނޫނޭ. ބަލަގަ ޝަވިން، އިސްރާއާއި މިޢުރާޖަކީ ސައިންސަށްވުރެ މާމަތީ ކަމެއްކަން ރޭކައެއް ނުލިތަ؟ ބަލަ އެއީ މުޢުޖިޒާތެކޭ، ޝަވިން. މުޢުޖިޒާތްތައް އެެއީ ސައިންސަށްވުރެ މާމަތީ ކަންކަން. ޝަވިން، ލޯމަރާލައިގެން އިނދެ5މިނިޓް ވަންދެން މިކަމާ ވިސްނާލަބަލަ. ޝަވިން އަށް ތެދުމަގު ދައްކަވާށި އާމީން.\nއޮކްޓޯބަރ 9, 2019 22:05\nބަލަ ތިކިޔާ ޓެރަރިޒަމާއި ހައްދުފަހަނަ އަޅާދިއުމުގެ އަސްލަކީ ދީނައްފުރައްސްރަކުރުމޭ އިގޭތޯ. ޢޮޅުވާނުލާ އަޅުގަނޑުނެންނަކީ ހަމަވިސްނޭ މުދުމިނުގެމީހުން.\nއޮކްޓޯބަރ 9, 2019 22:06\nކީކޭބާ ކިޔަން އެ އުޅެނީ އެ ރިޕޯރޓަށް ވައިރަސް އަރާފައޭ ނުބޫނީ ކީއްވެ ؟ ދީނަށް ފުރައްސާރަކޮށްފަ މި ބުނަނީ ބަލައެއް ނުގަންނަމޯ!\nއޮކްޓޯބަރ 9, 2019 22:08\nމެދުމިނުގެ މީހުންނަކީ ފަރުލުކުރެއްވި ކަންތައްތައްކޮއް ނިހީކުރެއްވި ކަންތަކާއި ދުރުހެލިވާމީހުން. ތިބައިގަނޑަކީ ހަމަ ލާދީނީމީހުން.\nއޮކްޓޯބަރ 9, 2019 22:38\nތިވާހަތަ ކަލޭމެން ބުނުމުގެކުރިން ކީރިތިގުއާނުގަ އެބަވޭ.. ފަސާދަކުރާ ބައެކޭ ބުނެފިނަމަ ތިމަންނަމެންނަކީ ސުލްހަޔަށް މަސައްކަތް ކުރާމީހުންނޭ ބުނާނެކަމަށް.. މިގައުމުގެ ރައްޔިތުންގެތެރެއިން އިސްލާމްދީނަށް ފުރައްސާރަކުރާ ބަޔަކަށްތިބީ މޑޕއާ އެމީހުންނާ ގުޅިފަތިބި ތިފަދަ ކުފުރުގެ ޖަމިއްޔާތަ..\nއޮކްޓޯބަރ 9, 2019 22:44\nބަލައެއްނުގަނޭ. އެކަން ފާޅުގަ ކުރަނީ. އަދިވެސް ގަދަބަސް ބުނަންތިބީދޯ. ތައުބާވެ އިސްލާމް ދީން ނަގަހައްޓަން މަސައްކަތް ކޮށްބަލަ.\nމުނާފިގު ޖެހި މުނާފިގުން! މިއެއްޗެހި ލެއްވިތަނަކަށް ބޭރިވެސް ނާރާނެ!\nއޮކްޓޯބަރ 9, 2019 23:31\nހެހެހޭ... ބަލައިނުގަންނާތީ ތަ އެވަރަށް އެކަންކުރީ.\nއޮކްޓޯބަރ 10, 2019 05:23\nއިސްލާމްދީނަށް އިހާނެތިކޮށް ހިތަނީ ކަލޭމެންކަން އެގޭ އެއްމެނަށް\nއޮކްޓޯބަރ 10, 2019 08:59\nކުރާނެ ވަރަކަށް ކޮށްފަ މިހާރު ތިޔަ އުޅެނީ ފިލަން\nއޮކްޓޯބަރ 10, 2019 11:17\nއެއީ ހަމަ ލާދީނީ މީހުންގެ ވާހަހަކކކ ހުންނާނެ ގޮތްކަ\nއޮކްޓޯބަރ 10, 2019 12:01\nބަލަ، ތިބުނާ ރިޕޯރޓެއް ހެދިއިރު، އެއްޖިއްސުން ކައިވެނިކުރުމަށާއި ގުޅުން ހިންގުމުގެ މިނިވަންކަމަށާއި، ދީނީ މިނިވަންކަން ދިނުމަށް ގޮވާލާ ބަޔަކު ހޭދެބައިވެގެން މުޖުތަމަޢޫ ފަސާދަކުރަމުން ދިޔަކަން ނޭގުނީ ތިބުނާ މެދުމިން ކިހާ ހިސާބަކުން އެޅީމަތަ؟ ތިޔަ ވާނީ ހަމަތިޔަށް. ހަތްހުތުކައްކާ ރާހުތު ލިޔަސް ތިޔަ ދަރިންދާމެން ތިނޫންގޮތެއް ނުވާނެ. ޙައްޤު އަދަބުދީ! އެއްވެސް މަޢާފެއް ނެތް.


Raajje hifan govaalun balaeh nuganeveyne: Adhaalath party | Mihaaru\nއަދާލަތު ޕާޓީން ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ނައިބު ރައީސް އަލީ ޒާހިރު ވާހަކަ ދައްކަވަނީ: އިންޑިއާ އިން ރާއްޖެ ހިފަން ގޮވާލި ގޮވާލުން އެ ޕާޓީން ވަނީ ކުށްވެރިކޮށްފައި --ފޮޓޯ/މިހާރު\nއިންޑިއާ އިން ރާއްޖެ ހިފަން ގޮވާލުން ބަލައެއް ނުގަނެވޭނެ: އަދާލަތު ޕާޓީ\n25 އޯގަސްޓް 2018 - 11:46 20 comments\nއަންނަ މަހު ބާއްވާ ރިޔާސީ އިންތިޚާބުގައި މަކަރު ހަދައިފި ނަމަ އިންޑިއާ އިން ރާއްޖެ ހިފަން ޖެހޭނެ ކަމަށް އެ ގައުމުގެ ގާނޫނު ހަދާ މަޖިލީހުގެ މެމްބަރަކު ގޮވާލެއްވި ގޮވާލުން ބަލައިނުގަނެވޭނެ ކަމަށް ބުނެ، އަދާލަތު ޕާޓީން އެކަން ކުށްވެރިކޮށްފި އެވެ.\nރާއްޖެ ހިފަން ޖެހޭނެ ކަމަށް ގޮވާލެއްވީ އިންޑިއާގެ ވެރިކަން ކުރާ ބީޖޭޕީގެ އިސް މަގާމުތަކެއް ވެސް އަދާކުރައްވާ އަދި ގާނޫނު ހަދާ މަޖިލިސް ރާޖަ ސަބާގެ މެމްބަރު ސުބްރަމާނިއަން ސުވާމީ އިއްޔެ ކުރެއްވި ޓްވީޓެއްގަ އެވެ. އޭނާ އެގޮތަށް ވިދާޅުވި ވިދާޅުވުމަށް އިދިކޮޅު ރަނިންމޭޓް ފައިސަލް ނަސީމް ވެސް އިއްޔެ ވަނީ ފާޑުވިދާޅުވެފަ އެވެ.\nއިދިކޮޅު ކޯލިޝަންގައި ހިމެނޭ އަދާލަތު ޕާޓީން މިއަދު ނެރުނު ބަޔާނެއްގައި ބުނީ ބޭރުގެ އެއްވެސް ގައުމަކުން ރާއްޖެ އިސްތިއުމާރު ކުރަން ޖެހޭ ހާލަތެއް އަންނާނެ ކަމަށް އެ ޕާޓީން ގަބޫލު ނުކުރާ ކަމަށެވެ. ރާއްޖެއަކީ ފުރިހަމަ މިނިވަންކަން ލިބިގެންވާ ދައުލަތެއް ކަމުން ސުބްރަމާނިއަމްގެ އެ ގޮވާލުމަކީ އިންޑިއާ އާއި ރާއްޖެއާ ދެމެދު އޮތް އަވަށްޓެރިކަމުގެ ނަޒަރާ ވެސް ޚިލާފް ކަމެއް ކަމަށް އެ ބަޔާނުގައިވެ އެވެ.\n"ދިވެހިރާއްޖޭގެ މިނިވަންކަމާއި އިސްތިގްލާލަށް ލޮޅުން އަރާފާނެ އެއްވެސް ކަމެއް އިންޑިއާ އިން ނުކުރާނެ ކަން އިންޑިއާގެ އެކި ސަރުކާރުތަކުން ވޭތުވެދިޔަ ތަނުގައި ސާބިތުކޮށްދީފައިވާ ކަން މި ފުރުސަތުގައި ފާހަގަކުރަމެވެ،" ބަޔާނުގައިވެ އެވެ.\nއަދާލަތުން ބުނީ މިނިވަން، ޑިމޮކްރަޓިކް މާހައުލެއް ރާއްޖޭގައި ގާއިމް ކުރުމަށް އިންޑިއާގެ އެހީތެރިކަން ދިވެހިންނަށް ބޭނުންވާ ކަމަށެވެ. ވަކިން ޚާއްސަކޮށް، ރިޔާސީ އިންތިޚާބުގެ މިނިވަންކަން ކަށަވަރު ކުރުމަށް އިންޑިއާ ވެސް ހިމެނޭ ގޮތަށް ބައިނަލްއަގްވާމީ ފަރާތްތަކުން ކުރާ މަސައްކަތް އެ ޕާޓީން ބަލައިގަންނަ ކަމަށް ވެސް ބުނެފައިވެ އެވެ.\nއެ ބަޔާނުގައިވާ ގޮތުން އިތުބާރާއި ޔަގީން ކަމުގެ މައްޗަށް ބިނާވެފައިވާ ސިޔާސީ، އިިގްތިސާދީ އަދި އަސްކަރީ ގާތް ގުޅުމެއް އިންޑިއާއާ އެކު އޮތުމަކީ ދެ ގައުމަށް ވެސް އެންމެ ފައިދާ ހުރި ގޮތެވެ. އެކަމަކު އެ އަސާސްތަކާ ރާއްޖެއިން ދުރަށް ދަނީ ރައީސް އަބްދުﷲ ޔާމީންގެ ސަރުކާރުން ގެންގުޅޭ ޚާރިޖީ ސިޔާސަތުގެ ސަބަބުން ކަމަށް ވެސް އަދާލަތުން ބުންޏެވެ.\nމިދިޔަ ފެބްރުއަރީ މަހު ސުޕްރީމް ކޯޓުން ނެރުނު އަމުރަށް ފަހު ކުއްލި ނުރައްކަލުގެ ހާލަތު އިއުލާން ކުރުމުން އިންޑިއާ އިން އެކަމާ ވަރަށް ބޮޑަށް ކަންބޮޑުވުން ފާޅުކުރި އެވެ. އަދި ދާދި ފަހުން އިންޑިއާގެ ބޮޑުވަޒީރު ނަރެންދުރަ މޯދީ ވަނީ ރިޔާސީ އިންތިޚާބުގެ ކުރިން ޑިމޮކްރަސީގެ މަގަށް ރާއްޖެ ވަންނަން ޖެހޭ ކަމަށް ވިދާޅުވެފަ އެވެ.\nއިތުރު ލިޔުންތައް އިންޑިއާ އިދިކޮޅު ފަރާތްތައް އަދާލަތު ޕާޓީ ރާއްޖެ-އިންޑިއާ ޑިޕްލޮމެޓިކް ގުޅުން\nމޯދީގެ ދަތުރު ބަލައިގަންނަން: ޕީޕީއެމް\n"މޯދީ، ރާއްޖެ ވަޑައިގަތުމުގެ ކަންކަން ކުރިއަށް ދޭ"\nމިނިވަންކަމަށް ބުރޫ އަރާ ކަމަކަށް ޖާގަ ނުދޭނަން: އިބޫ\nOndhigo Pvt Ltd Admin & HR Officer9Dec 2019


Varah Heyo Agehgai Isthihaaru Kurumuge Furusath "Vaguthu" In Hulhuvaalaifi - Vaguthu\nކޮވިޑް-19: ބޮޑު ނިންމުމަކާއި އެކު ރާއްޖެ އާތަޖުރިބާއަކަށް! - 23 ގަޑިއިރު ކުރިން\n6 މަސް ކުރިން ( މެއި 19, 2020 )\n"ވަގުތު" ވެބްސައިޓް ބޭނުން ކޮށްގެން ވިޔަފާރިތައް އިސްތިހާރު ކުރަން ބޭނުންވާ ފަރާތްތަކަށް ވަރަށް އަގުހެޔޮ ޕެކޭޖްތަކެއް ގަތުމުގެ ފުރުސަތު "ވަގުތު" އިން ހުޅުވާލައިފިއެވެ.\n"ވަގުތު" އިން ބުނީ ކުރިއަށް އޮތް ދެހަފްތާ ދުވަހަށް ކުރިއަށް ގެންދާ ޕްރޮމޯޝަނެއްގެ ދަށުން "ވަގުތު" އިން އަގުހެޔޮ ޕެކޭޖްތަކެއް ތިން މަސް ދުވަހާއި ހަމަސް ދުވަހަށް ވިއްކަމުން ގެންދާ ކަމަށެވެ.\n"އަގުހެޔޮ ޕެކޭޖްތަކެއް ތައާރަފް ކުރުމުގެ ބޭނުމަކީ ކޮވިޑް-19 އާއި ގުޅިގެން ވިޔަފާރިތަކަށް ނުރަނގަޅު އަސަރުތަކެއް ކޮށްފައި ވާތީ އެފަރާތްތަކަށް އެހީތެރިކަމެއް ފޯރުކޮށްދިނުން. އަދި އަލުން އާއްމު ހާލަތަކަށް ބަދަލުވެ، ވިޔަފާރިތައް އަލުން ފަށައި ގަންނަން ތައްޔާރު ވާއިރު މިއީ އިސްތިހާރު ކުރަން ވިޔަފާރިވެރިން ވެސް ބޭނުންވާނެ ވަގުތަކަށް ވެފައި މިދަނޑިވަޅުގައި ބޮޑެތި ޚަރަދުތަކެއް ކުރުން އެއީ ދަތިކަމަކަށް ވާނެތީ." "ވަގުތު" ގެ މާކެޓިން އެގްޒެކެޓިން ޒަހީން އަބްދުﷲ ވިދާޅުވިއެވެ.\nޒަހީން ވިދާޅުވީ އަގުހެޔޮ ޕެކޭޖްގައި ހިމެނިގެން "ވަގުތު" ވެބްސައިޓްގައި އިސްތިހާރު ޖެހުމުގެ އިތުރުން ހާއްސަ އުފެއްދުންތަކާއި، އަދި ވިޔަފާރިތަކާއި ބެހޭ އާޓިކަލްތައް ވެސް ގެނެސްދޭނެ ކަމަށެވެ.\n"މިޕެކޭޖްތައް ތައްޔާރު ކުރެވިފައި ވާނީ އެންމެ ކުޑަކޮށް އޮންލައިންކޮށް ވިޔަފާރި ކުރާ ފަރާތްތަކާއި، އަދި ކަންމަތީ ފިހާރަތަކުން ގޮސް ބޮޑެތި ވިޔަފާރިތަކަށް ވެސް އެކަށީގެންވާ ޕެކޭޖްތައް ނެގޭނެ ގޮތައް." ޒަހީން ވިދާޅުވިއެވެ.\n"ވަގުތު" ގައި އިސްތިހާރު ކުރައްވަން ބޭނުންފުޅުވާ ފަރާތްތަކުން ގުޅުއްވާނީ "ވަގުތު" ގެ ނަމްބަރު 7999681 އަށެވެ.\n"ވަގުތު" އަކީ އެންމެ ގިނަ ދިވެހިން ޒިޔާރަތް ކުރާ ރާއްޖޭގެ ވެބްސައިޓެވެ. މަހަކު 5.5 މިލިއަނަށް ވުރެ ގިނަ ވިޒިޓްސް "ވަގުތު" އަށް ލިބެއެވެ.\n"ވަގުތު ފުޓްސަލް ޗެލެންޖު": ޓީމުތަކުގެ ޖާޒީތައް ނެސޯ ހޯމުން ދޫކުރަން ފަށައިފި\n"ވަގުތު" ޓީމް އައްޑުއަށް ފުރައިފި\nމެއި 20, 2020 00:38\nމަހަކު 5.5 މިލިއަނަށް ވުރެ ގިނަ ވިޒިޓްސް ލިބޭ ދިވެހިރާއްޖޭގެ އެންމެ މަޤްބޫލު ނޫހުގެ މަޤާމް ޙާޞިލް ކޮށްފައިވާ، "ވަޤުތު" ނޫހުން ވިޔަފާރިވެރިންގެ ވިޔަފާރިތައް އެކަށީގެންވާ ހެޔޮއަގެއްގައި އިޝްތިހާރު ކުރެއްވުމުގެ މަތިވެރި މަޤްޞަދުގައި ތިޔަ ހުޅުވާލެއްވި ފުރުޞަތަށްޓަކައި އިޚްލާޞްތެރިކަމާއެކު ޝުކުރު ދަންނަވަމެވެ.\nމެއި 20, 2020 00:39\nވަގުތު ނޫހުން ހުޅުވާލެއްވި ތިޔަ ފުރުޞަތަށް މަރްޙަބާ!\nމެއި 20, 2020 05:19\nބަޔަކައްހެޔޮކަމެއްކޮއްދިނަސް ޑިސްލައިކު ކީކޭދޯބުނާނީ?\nމެއި 20, 2020 15:12\nބްރޯ ވަރަށް ބަލަންދޯ ލައިކް އަށަ


Raees yameen vadaigannavaane, minivan kamah huras alhaa ebbasvunthah uvaalaane: Shareef\nޖަލުގައި ހުންނެވި ކުރީގެ ރައީސް އަބްދުﷲ ޔާމީން އަބްދުލްގައްޔޫމް އަލުން ރާއްޖޭގެ ވެރިކަމަށް ވަޑައިގަތުމުން ދިވެހި ރާއްޖޭގެ މިނިވަން ކަމާއި އިސްތިގުލާލަށް އަސަރު ކުރާ ގޮތަށް ހުރި ހުރިހާ އެއްބަސްވުންތަކެއް އުވާލާނެ ކަމަށް ރައީސް ޔާމީންގެ ކެބިނެޓްގެ އެންމެ ފަހުގެ ޑިފެންސް މިނިސްޓަރު އާދަމް ޝަރީފް ވިދާޅުވެއްޖެ އެވެ.\nރައްޔިތުން މަޖިލީހުގެ މަޑުއްވަރީ ދާއިރާގެ މެންބަރުކަން މިހާރު ކުރައްވާ ޝަރީފް މިހެން ވިދާޅުވީ ސޯޝަލް މީޑިއާގައި ވިދާޅުވި ވާހަކަފުޅެއްގެ ތެރެއިންނެވެ. އޭނާ ޓްވީޓެއް ކުރައްވައިގެން ވިދާޅުވި ގޮތުގައި ރާއްޖޭގެ މިނިވަންކަމާއި ސިޔާދަތަށް ނުރައްކާވާ ހުރިހާ އެއްބަސްވުމެއް ރައީސް ޔާމީން ރާއްޖޭގެ ވެރިކަމަށް ވަޑައިގަތުމާއެކު އުވާލައްވާނެ އެވެ. އަދި 2023 ގައި ބާއްވާ ރިޔާސީ އިންތިހާބުގެ ވޯޓު ކަރުދާހުގައި ރައީސް ޔާމީންގެ ނަންފުޅު އޮންނާނެ އެވެ.\nއަދި ރާއްޖޭގެ ސިޔާދަތާއި މިނިވަންކަމާއި އިސްތިގުލާލް އަލުން ހޯއްދަވައި ދެއްވާ ރައްޔިތުންނަށް ހިދުމަތް ކުރައްވާނެ ކަމަށް ވެސް ޝަރީފު ވިދާޅުވެފައި ވެއެވެ.\nޝަރީފު މިގޮތަށް ޓްވީޓް ކުރެއްވި އިރު އިންޑިއާގެ ބާރު ރާއްޖޭގައި ވަރަށް ބޮޑަށް ވަނީ ގަދަކޮށްފަ އެވެ. އައްޑު އަތޮޅު އާއި ލ. އަތޮޅާއި ހއ. އަދ ހދ. ގައި އިންޑި ސިފައިން ގާއިމުވެ އެތިއްބެވެ. އެކަމާ ގުޅިގެން ދިވެހިންގެ ތެރެއިން ގިނަ ބަޔަކު ވަނީ ނުރިހިފަ އެވެ. އަދި އެފަދަ ފަރާތްތަކާއި ސިޔާސީ އިދިކޮޅު ދެ ޕާޓީ ހިމެނޭ ގޮތަށް "އިންޑިއާ އައުޓް" ގެ ނަމުގައި ކެމްޕޭނެއް ހިންގާ ވަނީ ފުޅާ ކޮށްފަ އެވެ. އެކަމާ ދެކޮޅު ހަދަނީ ސަރުކާރުގެ ބައެއް ވަޒީރުންނާއި އެމްޑީޕީގެ އެކްޓިވިސްޓުންނެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + އާދަމް ޝަރީފު އުމަރު ޕޮލިޓިކްސް